പതിനേഴാമത് അന്താരാഷ്ട്ര ചലച്ചിത്രോത്സവം - ഉദ്ഘാടനം | ചിത്രവിശേഷം\nപതിനേഴാമത് അന്താരാഷ്ട്ര ചലച്ചിത്രോത്സവം - ഉദ്ഘാടനം\nPublished on: 12/08/2012 08:10:00 AM\nവരങ്ങള് ചോദിച്ച് പ്രിയനും ലാലും, നല്‍കാതെ നല്കി മുഖ്യമന്ത്രി!\nതിരുവനന്തപുരം: പതിനേഴാമത് അന്താരാഷ്ട്ര ചലച്ചിത്രോത്സവത്തിന് നിശാഗന്ധിയില് തിരിതെളിഞ്ഞു. സിനിമാ മന്ത്രി കെ.ബി. ഗണേഷ് കുമാര് അദ്ധ്യക്ഷനായ ചടങ്ങില്, മലയാളത്തിന്റെ പ്രിയതാരം മോഹന്‍ലാലിനെ സാക്ഷിയാക്കി, മുഖ്യമന്ത്രി ഉമ്മന് ചാണ്ടി മേള ഔദ്യോഗികമായി ഉദ്ഘാടനം ചെയ്തു. തലസ്ഥാനത്ത് ഒരു തിയേറ്റര് കോംപ്ലെക്‍സെന്ന ചലച്ചിത്ര അക്കാദമിയുടെ നാളുകളായുള്ള ആവശ്യം അക്കാദമി ചെയര്‍മാന് പ്രിയദര്‍ശന് ആമുഖപ്രസംഗത്തില് ആവര്‍ത്തിച്ചു. ഇത്തവണ ഒരു വരം തരണമെന്ന മുഖവുരയോടെ, അല്പം നാടകീയമായാണ് ആവശ്യം ഉന്നയിച്ചതെന്ന് മാത്രം. പിന്നീട് ഗണേഷ് കുമാറും മോഹന്‍ലാലും ഇതേ വരം തന്നെ മുഖ്യമന്ത്രിയോട് ആവശ്യപ്പെടുകയുണ്ടായി. തിയേറ്റര് കോംപ്ലെക്‍സിനായി ഒരു സ്ഥലം മനസില് കണ്ടിട്ടുണ്ട്, നടപടിക്രമങ്ങള് പൂര്‍ത്തിയാക്കി അത് വൈകാതെ തന്നെ അക്കാദമിക്ക് വിട്ടു നല്കും എന്ന് മുഖ്യമന്ത്രി തന്റെ മറുപടി പ്രസംഗത്തില് പറഞ്ഞത് കരഘോഷത്തോടെയാണ് അവിടെ തിങ്ങിനിറഞ്ഞ ചലച്ചിത്രാസ്വാദകര് സ്വീകരിച്ചത്. പക്ഷെ, എവിടെയാണ് സ്ഥലം കണ്ടിരിക്കുന്നത്, എപ്പോഴാണ് സ്ഥലം വിട്ടുനല്‍കുവാന് കഴിയുക; തുടങ്ങിയ വിശദാംശങ്ങളൊന്നും മുഖ്യമന്ത്രി പുറത്തുവിട്ടതുമില്ല. ചലച്ചിത്ര അക്കാദമിയുടെ ആവശ്യവും, സ്ഥലം കണ്ടെത്തി നല്‍കുമെന്ന മറുപടിയും കഴിഞ്ഞ മൂന്നു നാലു മേളകളിലെങ്കിലുമായി ആവര്‍ത്തിക്കുന്ന കാര്യമായതിനാല് ഇത് യഥാര്‍ത്ഥത്തില് വരം നല്കിയത് തന്നെയാണോ എന്നും സംശയിക്കാം!\nകൈരളി, ശ്രീ, നിള, കലാഭവന്; സര്‍ക്കാരിന്റെ ഉടമസ്ഥതയിലുള്ള ഈ നാലു തിയേറ്ററുകള് സമയബന്ധിതമായി പൂര്‍ത്തിയാക്കി മേളയ്ക്ക് ലഭ്യമാക്കിയതിന്റെ സന്തോഷത്തിലായിരുന്നു സിനിമാ മന്ത്രി കെ.ബി. ഗണേഷ് കുമാര്. ഇന്ത്യയിലെ തന്നെ ഏറ്റവും മികച്ച ആധുനിക സജ്ജീകരണങ്ങളാണ് ഈ തിയേറ്ററുകളില് ഒരുക്കിയിരിക്കുന്നത് എന്നും മന്ത്രി അറിയിക്കുകയുണ്ടായി. പുതുക്കിയ തിയേറ്ററുകളില് സിനിമ ആസ്വദിച്ചതിന് ശേഷം നിങ്ങളുടെ അഭിപ്രായമറിയിക്കുവാന് പറഞ്ഞാണ് അദ്ദേഹം പ്രസംഗം അവസാനിപ്പിച്ചത്.\nമേളയിലെ സിനിമകളെ പരിചയപ്പെടുത്തുന്ന ഫെസ്റ്റിവല് ഹാന്‍ഡ്ബുക്കിന്റെ പ്രകാശനം മേയര് അഡ്വ. കെ. ചന്ദ്രികയ്ക്കു നല്കി കേന്ദ്ര സഹമന്ത്രി ഡോ. ശശി തരൂര് നിര്‍വ്വഹിച്ചു. ഫെസ്റ്റിവല് ബുള്ളറ്റിനിന്റെ പ്രകാശനം കെ. മുരളീധരന് എം.എല്.എ., വി. ശിവന്‍കുട്ടി എം.എല്.എ.-യ്ക്കു നല്കി നിര്‍വ്വഹിച്ചു. ചലച്ചിത്രമേളയുടെ അന്താരാഷ്ട്ര ജൂറി അധ്യക്ഷന് പോള് കോക്‌സ്, സാംസ്‌കാരിക വകുപ്പ് സെക്രട്ടറി സാജന് പീറ്റര്, ചലച്ചിത്ര അക്കാദമി ഉപാധ്യക്ഷന് ഗാന്ധിമതി ബാലന്, സെക്രട്ടറി മനോജ്കുമാര്, പി.വി. ഗംഗാധരന്, ബീനാ പോള്, ഷാജി എന്. കരുണ്, ലെനിന് രാജേന്ദ്രന്, ജി. സുരേഷ്‌കുമാര്, സാബു ചെറിയാന്, സിബി മലയില്, ഇടവേള ബാബു, ദീപാ നായര് തുടങ്ങിയവര് ചടങ്ങില് സംബന്ധിച്ചു.\nത്രികോണപ്രണയവുമായി 'ദി റിംഗ്'\nInaugural Film: The Ring\nCarl Brisson, Lillian Hall-Davis, Ian Hunter, Forrester Harvey, Harry Terry, Gordon Harker, Charles Farrel etc.\nC. Wilfred Arnold\nആല്‍ഫ്രെഡ് ഹിച്ച്കോക്ക് സംവിധാനം ചെയ്ത 'ദി റിംഗ്' മേളയുടെ ഉദ്ഘാടന ചിത്രമായി തുടര്‍ന്ന് പ്രദര്‍ശിക്കപ്പെട്ടു. ലണ്ടനില് നിന്നെത്തിയ സംഗീതജ്ഞരോരുക്കിയ തത്സമയ പശ്ചാത്തല സംഗീതത്തിന്റെ അകമ്പടിയോടെയാണ് ചിത്രം പ്രദര്‍ശിപ്പിച്ചത്. കഥാപരമായോ ഘടനാപരമായോ യാതൊരു സവിശേഷതയും ചിത്രത്തില് തോന്നിച്ചില്ല. ഒരു അന്താരാഷ്ട്ര ചലച്ചിത്രമേളയുടെ ഉദ്ഘാടന ചിത്രമാകുവാന് വേണ്ട ഒരു മികവും ചലച്ചിത്രത്തിനുള്ളതായും അഭിപ്രായമില്ല. ബോക്സിംഗ് പശ്ചാത്തലമാക്കി ഒരു ത്രികോണപ്രണയമാണ് ഹിച്ച്കോക്ക് ഇതില് വിഷയമാക്കുന്നത്. ബോബ് കോര്‍ബി എന്ന ബോക്സിംഗ് ചാംമ്പ്യന് തെരുവില് ഉപജീവനത്തിനായി ബോക്സിംഗ് നടത്തുന്ന ജാക്ക് സാന്‍ഡറെ പരാജയപ്പെടുത്തുന്നു. ജാക്കിന്റെ പ്രതിശ്രുതവധുവിന് അതോടെ താത്പര്യം ബോബിലാവുന്നു. ആ വാശിയില് ജാക്ക് മത്സരങ്ങളില് ജയിച്ച് ഒടുവില് ചാംമ്പ്യന് പട്ടത്തിനായി ബോബുമായി ഏറ്റുമുട്ടുന്നു. ആദ്യം പിന്നിലാവുണെങ്കിലും കാമുകി തന്റെ പാളയത്തില് തിരിച്ചെത്തുന്നതോടെ ജാക്ക് ബോബിനെ പരാജയപ്പെടുത്തുന്നു. നായികയ്ക്ക് രണ്ടാളോടും പ്രണയമൊന്നുമില്ല, അപ്പോള് തോന്നുന്നയാളോട് ചേര്‍ന്ന് നില്ക്കുന്നു എന്നേ ചിത്രത്തില് നിന്നും മനസിലായുള്ളൂ. ഒരു അരമണിക്കൂറില് പറയുവാനുള്ള സംഗതികളേ ചിത്രത്തിലുള്ളൂ, അത് വലിച്ചു നീട്ടി ഏതാണ്ട് ഒന്നര മണിക്കൂറാക്കിയതിന്റെ കുഴപ്പങ്ങളും ചിത്രത്തെ അനാകര്‍ഷകമാക്കുന്നു.\nവളരെ ദുര്‍ബലമായ ഈയൊരു കഥാതന്തുവിനെ യഥാതഥം അവതരിപ്പിക്കുന്നു എന്നല്ലാതെ ഈ സിനിമ ഒരു തരത്തിലും ഇന്നത്തെ ഒരു ആസ്വാദകനെ തൃപ്തിപ്പെടുത്തുവാന് പോന്നതല്ല. ഹിച്ച്കോക്കില് നിന്നും ഇങ്ങനെ ചില അബദ്ധസിനിമകളും ഉണ്ടായിട്ടുണ്ട് എന്നു കാണിക്കുകയാണോ ചലച്ചിത്ര പ്രവര്‍ത്തകരുടെ ഉദ്ദേശമെന്നും സംശയിക്കാം! കാലത്തെ അതിജീവിക്കുന്ന ഒട്ടേറെ ചിത്രങ്ങള് അദ്ദേഹം സംവിധാനം ചെയ്തതായുള്ളപ്പോള് ഇങ്ങിനെയൊരു സൃഷ്ടി, അതും മേളയുടെ ഉദ്ഘാടന ചിത്രമായി തിരഞ്ഞെടുത്തത് വിചിത്രമെന്നേ പറയുവാന് കഴിയൂ! ആ കാലത്തിലെ സിനിമകളുടെ പരിമിതികള്, ആ പരിമിതികള്‍ക്കുള്ളില് എങ്ങിനെ ഹിച്ച്കോക്ക് പലതും സാധിച്ചെടുത്തു എന്നൊക്കെ മനസിലാക്കുവാനായി വേണമെങ്കില് ഈ സിനിമ കാണാം എന്നല്ലാതെ മറ്റൊരു തരത്തിലും ഈ സിനിമ പ്രേക്ഷകരുമായി സംവേദിക്കുമെന്ന് കരുത്തുവാന് വയ്യ. ഹിച്ച്കോക്കിന്റെ കണ്ടിട്ടുള്ള ചിത്രങ്ങളില് ഏറ്റവും മോശം ചിത്രം ഏതെന്നു ചോദിച്ചാല് പറയുവാനോരു സിനിമയായി എന്നതാണ് ഉദ്ഘാടനചിത്രം കണ്ടതിന്റെ ബാക്കിപത്രം!\nലണ്ടനില് നിന്നെത്തിയവര് നല്കിയ പശ്ചാത്തലസംഗീതവും പ്രത്യേകിച്ചൊരു മികവും ചിത്രത്തിനു നല്‍കിയില്ല. ഒരു പക്ഷേ, പറഞ്ഞു കേള്‍ക്കുവാനും പൊലിപ്പിക്കുവാനുമൊക്കെ ഇത്തരം സംഗതികള് ഉതകുമെങ്കിലും അവ എത്രത്തോളം മേളയ്ക്ക് പ്രയോജനപ്രദമാണെന്ന് സംശയമുണ്ട്. പലയിടങ്ങളിലും പശ്ചാത്തല സംഗീതം ദൃശ്യങ്ങളോട് ചേര്‍ന്ന് പോവുന്നതായും തോന്നിയില്ല. ഇതിലുമെത്രയോ ഭംഗിയായി പശ്ചാത്തലസംഗീതം പലയിടത്തും നാല്‍കാമായിരുന്നു! അതിനിപ്പോള് ലണ്ടനില് നിന്നുമുള്ള കലാകാരന്മാര് തന്നെ വേണമെന്നും തോന്നിയില്ല. ഇത്തരം ചില ഗിമ്മിക്കുകള്‍ക്കായി ശ്രമിക്കാതെ, ഒരു നല്ല ചിത്രം ഉദ്ഘാടന ചിത്രമായി പ്രദര്‍ശിപ്പിക്കുവാന് സമയവും പ്രയത്നവും സമ്പത്തും ചിലവിട്ടിരുന്നെങ്കില് അതാവുമായിരുന്നു കൂടുതല് അഭികാമ്യം.\nസിഗ്നേച്ചര് ഫിലിം: ലോകഭൂപടത്തില് നിന്നും വെട്ടിയെടുത്ത വിവിധ ഭാഗങ്ങള് ചേര്‍ത്തുവെച്ച് ചലച്ചിത്രോത്സവത്തിന്റെ സൂചകചിത്രമായ തോല്‍പ്പാവയെ ഉണ്ടാക്കുന്നു - അധികം അര്‍ത്ഥങ്ങളൊന്നും ധ്വനിപ്പിക്കുവാന് ശ്രമിക്കാത്തത്തിനാല്, ലളിതമായ ആശയം പങ്കുവെയ്ക്കുന്ന ഇത്തവണത്തെ സിഗ്നേച്ചര് ഫിലിം ഹൃദ്യമായി അനുഭവപ്പെട്ടു.\nnewnmedia December 8, 2012 at 8:11:00 AM GMT+5:30\nപതിനേഴാമത് അന്താരാഷ്ട്ര ചലച്ചിത്രോത്സവത്തിന്റെ ഉദ്ഘാടനദിന വിശേഷങ്ങളുമായി ചിത്രവിശേഷം വീണ്ടും.\nഏകാന്തം ഈ തീരം, മൌനം ഈ സാഗരം!!! December 13, 2012 at 10:16:00 AM GMT+5:30\ncome on Hari, where are the reviews of face2face,chapters,and few more other craps? onnum kandille?


ഏയ്, നിങ്ങള് ഫിറ്റായതുകൊണ്ടല്ല, ഇത് ബാര് വേറെയാണ്\n8 Jan 2019 4:31 AM GMT\nനിങ്ങളോട് സുഹൃത്ത് അയാളുടെ ഒരു ബാര് അനുഭവം പറയുന്നു എന്ന് കരുതുക. ബഹിരാകാശ പേടകം പോലെ തോന്നിപ്പിക്കുന്ന ഒരു ഇടം. അവിടെ ആളുകളെ സന്തോഷിപ്പിക്കാനും രസിപ്പിക്കാനുമായി നൃത്തം ചെയ്യുന്ന കുറെ റോബോട്ടുകള്, ഓര്‍ഡര് സ്വീകരിക്കുന്നതും വിളമ്പിത്തരുന്നതും പടുകൂറ്റന് ഒരു യന്ത്രക്കൈ! ഇതു കേള്‍ക്കുമ്പോളെന്താ, അയാള് ഭയങ്കര ഫിറ്റാണെന്നു തോന്നുന്നുണ്ടോ.? അയാള് ഇരുന്ന് മദ്യപിച്ചത് ചെക്ക് റിപ്പബ്ലിക്കിന്റെ തലസ്ഥാനമായ പ്രാഗിലെ സൈബര് ഡോഗ് എന്ന ബാറില് ആണെങ്കില്, പറഞ്ഞതെല്ലാം സത്യമാണ്. ഈ ബാറില് മദ്യവുമായി എത്തുന്നത് റോബോട്ടുകളാണ്. സൈബര്‍ഡോഗ് ഹൈടെക്ക് ബാറില് നിങ്ങള് മൊബൈല് ഫോണ് ആപ്ലിക്കേഷന് വഴി ഡ്രിങ്ക്‌സ് ഓര്‍ഡര് ചെയ്താല് ഒരു ചുവന്ന യന്ത്ര കൈ നിങ്ങളുടെ ഓര്‍ഡറുമായി എത്തുമെന്ന് മാത്രമല്ല, കുപ്പിയുടെ കോര്‍ക്ക് തുറക്കുകയും നിങ്ങള്‍ക്ക് ഒഴിച്ച് തരികയും ചെയ്യും. നിങ്ങളുടെ നിര്‍ദ്ദേശങ്ങള് കേട്ട് അനുസരണയുള്ള ഭൃത്യനായി പെരുമാറും. ഓര്‍ഡറുകളൊന്നും ഇല്ലാത്ത നേരത്ത് അതിഥികളെ സന്തോഷിപ്പിക്കാനായി നൃത്തം വെയ്ക്കും.\nഒരു ബഹിരാകാശ പേടകത്തിന്റെ ഉള്ളറ പോലെ തോന്നിക്കുന്ന ഈ ബാറില് ഏകദേശം 40 ആളുകള്‍ക്ക് ഒരേ സമയം ഇരിക്കാനാവും. കഴിഞ്ഞ ബുധനാഴ്ച പ്രവര്‍ത്തനം ആരംഭിച്ച സൈബര്‍ഡോഗ് റിയല് എസ്‌റ്റേറ്റ് ഡെവലപ്പര് ട്രിഗാമയുടെ സംരംഭമാണ്. റോബോട്ടുകള് കാര്യങ്ങള് നോക്കിനടത്തുന്ന കുറച്ചു ബാറുകള് കൂടി ലോകത്ത് പല ഭാഗത്തുമുണ്ട്. പക്ഷെ സൈബര് ഡോഗ് റോബോട്ടുകള് വെറുതെ ഓര്‍ഡറുകള് അനുസരിച്ച് സാധനങ്ങള് കൊടുക്കുക മാത്രമല്ല ഒരേ സമയം തന്നെ പല ജോലികള് ചെയ്ത് ബാറില് വരുന്നവരുടെ ആവശ്യവും സൗകര്യവും കണക്കിലെടുത്തു പ്രവര്‍ത്തിക്കുന്നു എന്നത് ഈ ഹൈടെക് ബാറിനെ വ്യത്യസ്തമാക്കുന്നു.\nബഹിരാകാശയാത്രികരുടെ ഭക്ഷണക്രമത്തിനു സമാനമായ തരം സ്‌പെഷ്യല് ഭക്ഷണ വിഭവങ്ങളാണ് ഈ ബാറിന്റെ മറ്റൊരു സവിശേഷത. ഈ ഭക്ഷണം പാകം ചെയ്യുന്നത് യഥാര്‍ത്ഥ മനുഷ്യര് തന്നെ ആണ് കേട്ടോ, അതും തത്കാലത്തേക്ക് മാത്രമേ ഉള്ളൂ. യന്ത്രമനുഷ്യന്മാരെ കൊണ്ട് ഭക്ഷണവും പാകം ചെയ്യിപ്പിക്കാന് പ്ലാന് ഉണ്ടെന്നാണ് ടീം സൈബര് ഡോഗ് പറയുന്നത്. കലാകാരന്മാരായ ഡേവിഡ് സെര്‍നിയും തോമസ് സീസറുമാണ് ഏറെ വ്യത്യസ്തകളുള്ള ഈ അത്ഭുത ബാര് രൂപകല്‍പ്പന ചെയ്തത്.\nബാറില് വരുന്ന ഓരോരുത്തരെയും വ്യക്തിപരമായി അറിഞ്ഞ് സൗഹൃദം സ്ഥാപിക്കുന്ന മനുഷ്യ ഭൃത്യരുള്ള കവികളും നോവലിസ്റ്റുകളും പുകഴ്ത്തിയ ബാറുകളുടെ കാലം കഴിയുകയായി. ഇത് കൃത്യതയോടെ ഓര്‍ഡറുകള് എടുത്ത് വേഗത്തില് പറഞ്ഞ പണി മാത്രം ചെയ്യുന്ന റോബോട്ടുകളുടെ യുഗമാണ്. യഥാര്‍ത്ഥ മനുഷ്യര്‍ക്ക് പകരം റോബോട്ടുകളെ ഉപയോഗിക്കുന്നത് വഴി ചിലവും അധ്വാനവും കുറയുമെന്നും അധികം വൈകാതെ റോബോട്ടുകള് പണിയെടുക്കുന്ന ഹോട്ടലുകളും ബാറുകളും സര്‍വ സാധാരണമാകുമെന്നും ട്രിഗാമ ഉടമസ്ഥന് മാര്‍സെല് സൊറല് പറയുന്നു .\ncyber dog cyber dog bar Prague Robots


താൾ:Kulastreeyum Chanthapennum Undayathengane.djvu/56 - വിക്കിഗ്രന്ഥശാല\nതാൾ:Kulastreeyum Chanthapennum Undayathengane.djvu/56\nപറ്റില്ല, തീർച്ച! അതുപോലെ, ഒന്നുരണ്ട് നല്ല ഭരണാധികാരിണികളെ കണ്ടെത്തിയെന്നു കരുതി അന്നത്തെ മേലാളസ്ത്രീകൾക്ക് ഭരണാധികാരത്തിൽ പുരുഷനുതുല്യമായ നിലയുണ്ടായിരുന്നുവെന്ന് വാദിക്കാൻ കഴിയില്ല. ഒന്നാമത്, റാണിമാരെ സാധാരണസ്ത്രീകളുടെ കൂട്ടത്തിൽപെടുത്താൻപറ്റില്ല. അവർ ഉന്നതജാതിക്കാരും കുടുംബക്കാരുമായിരുന്നു. രണ്ടാമത്, ഒന്നുരണ്ടുദാഹരണങ്ങൾ തിരഞ്ഞുപിടിക്കുന്നതുകൊണ്ട് സ്ത്രീ പുരുഷനു തുല്യയായിരുന്നുവെന്ന് സമർത്ഥിക്കാനാവില്ല - ഏതു സമൂഹത്തിലും പുരുഷനൊപ്പം നിൽക്കുന്ന ഒന്നുരണ്ട് അസാമാന്യസ്ത്രീകൾ ഉണ്ടാകുമെന്ന മറുപടിയായിരിക്കും കിട്ടുക.\nഎങ്കിലും പഴയ മലയാളിസമൂഹത്തിന്റെ ഏറ്റവും ഉയർന്നതട്ടുകളിലെ സ്ത്രീകളുടെ അനുഭവമെന്തായിരുന്നുവെന്ന് അന്വേഷിക്കുന്നത് സ്ത്രീകളെ മൊത്തത്തിൽ ബാധിച്ച ചില വൻസാമൂഹ്യമാറ്റങ്ങളിലേക്ക് കൂടുതൽ വെളിച്ചംവീശും. കേരളത്തിൽ ഇന്നും സ്ത്രീകൾക്ക് അധികം പ്രവേശനമില്ലാത്ത ഒരു മേഖലയാണ് അധികാരരാഷ്ട്രീയം. പല പരീക്ഷണങ്ങളും നടത്തിയിട്ടും രാഷ്ട്രീയത്തിന്റെ ഉന്നതമേഖലകളിലേക്ക് അധികം സ്ത്രീകൾ കയറിച്ചെന്നിട്ടില്ല. കയറിച്ചെന്ന ചിലർക്കു കിട്ടിയ സ്വീകരണം ഒട്ടും ആശാവഹവുമായിരുന്നില്ല. (ഇടതുപക്ഷപ്രസ്ഥാനത്തിലൂടെ നേതൃത്വനിരയിലേക്കുയർന്ന കെ.ആർ. ഗൗരിയമ്മയുടെ അനുഭവം ഓർമ്മിക്കുക) കേരളത്തിലെ റാണിമാരുടെ ചരിത്രം ഇതെങ്ങനെ സംഭവിച്ചു എന്നതിനെക്കുറിച്ച് ചില സൂചനകൾ നൽകുന്നു.\nഒന്നുരണ്ട് അസാമാന്യസ്ത്രീകൾ കേരളത്തിന്റെ കഴിഞ്ഞ കാലത്തിലുമുണ്ട്. അവരിൽ പ്രധാനിയാണ് പതിനേഴാം നൂറ്റാണ്ടിൽ തെക്കൻകേരളത്തിൽ (പിൽക്കാലത്തെ തിരുവിതാകൂർ) ജീവിച്ചിരുന്ന അശ്വതിതിരുനാൾ തമ്പുരാട്ടി. സ്ത്രീകൾ മൂപ്പുവാണ സ്വരൂപമെന്ന പേരിൽ - അതായത്, ഏറ്റവും മൂത്തസ്ത്രീ കാരണവത്തിയും ഭരണാധികാരിയുമായി വാണിരുന്ന സ്വരൂപം എന്ന പേരിൽ - അറിയപ്പെട്ടിരുന്ന ആറ്റിങ്ങൽ സ്വരൂപത്തിലെ മൂത്ത തമ്പുരാട്ടിയായിരുന്നു ഇവർ. ഉമയമ്മറാണി എന്ന പേരിൽ ഇവർ പ്രസിദ്ധയാണ്. 1678 മുതൽ 1698 വരെയായിരുന്നു ഇവരുടെ ഭരണകാലം. തിരുവനന്തപുരത്തെ പഴമക്കാർ ഉമയമ്മറാണിയെക്കുറിച്ചുളള പല കഥകളും കേട്ടിരിക്കും. കളിപ്പാങ്കുളം എന്ന സ്ഥലത്തുവച്ചുണ്ടായ ദാരുണസംഭവത്തെക്കുറിച്ചായിരിക്കാം അധികംപേരും കേട്ടിരിക്കുക. ഉമയമ്മറാണിക്ക് ആറ് ആൺമക്കളുണ്ടായിരുന്നെന്നും കളിപ്പാങ്കുളത്തിൽ നീന്താനിറങ്ങിയ കുമാരന്മാരെ ദുഷ്ടന്മാരായ മാടമ്പിമാർ കൊന്നുകളഞ്ഞുവെന്നുമാണ് കഥയുടെ രത്നച്ചുരുക്കം. പിൽക്കാലത്ത്, ഇരുപതാംനൂറ്റാണ്ടിന്റെ ആദ്യപകുതിയിൽ മലയാളകവിതയ്ക്കു പുതുജീവൻ പകർന്ന മൂന്നു കവികളിൽ (ആധുനികകവിത്രയമെന്നാണ് അവരെ വിശേഷിപ്പിച്ചിട്ടുളളത്) ഒരാളായിരുന്ന ഉള്ളൂർ എസ്സ്. പരമേശ്വരയ്യർ ഈ കളിപ്പാങ്കുളംകഥയെ ഉമാകേരളം (1913) എന്ന തന്റെ മഹാകാവ്യത്തിൽ ഉപയോഗിച്ചു. തിരുവിതാംകൂറിനോടും കേരളത്തോടും കവിയുടെ ഭക്തി പ്രകടിപ്പിക്കുന്ന ഈ കാവ്യത്തിൽ ഉമയമ്മറാണി സാക്ഷാൽ കേരളത്തിന്റെ പ്രതീകമായി പ്രത്യക്ഷപ്പെടുന്നു. മക്കളുടെ ദാരുണമരണത്തിലും ധൈര്യംകൈവിടാത്ത, സുചരിതയായ വീരമാതാവായാണ് കവി അവരെ ചിത്രീകരിക്കുന്നത്. തിരുവിതാംകൂറിലെ മാടമ്പിമാരുടെ ദുർഭരണവും വിദേശീയാക്രമണവുമെല്ലാം ചേർന്നുണ്ടായ പ്രതിസന്ധിയിൽനിന്ന് നാടിനെ രക്ഷിക്കാൻ പണിപ്പെടുന്ന മഹതിയായ മാതാവായിട്ടാണ് അവർ ആ കൃതിയിൽ നിറഞ്ഞുനിൽക്കുന്നത്. അവർക്ക് ഒടുവിൽ സിദ്ധിക്കുന്ന വിജയം കേരളത്തിന്റെതന്നെ വിജയമാകുന്നു.\nഎന്നാൽ ഉമാകേരളത്തിലെ ഉമയമ്മയ്ക്ക് ചരിത്രരേഖകളിൽ പ്രത്യക്ഷപ്പെടുന്ന ഉമയമ്മറാണിയുമായി വലിയ സാമ്യമൊന്നുമില്ലെന്നതാണ് കൗതുകകരമായ കാര്യം. ഉള്ളൂർ കവിമാത്രമായിരുന്നില്ല, അറിയപ്പെട്ട ചരിത്രഗവേഷകൻകൂടിയായിരുന്നു. അദ്ദേഹംതന്നെ തന്റെ ചരിത്രപഠനത്തിൽ കളിപ്പാങ്കുളം സംഭവം നടന്നതായി തെളിവില്ലെന്ന് സൂചിപ്പിക്കുന്നുണ്ട്. ആറെണ്ണംപോയിട്ട് ഒരു സന്താനംപോലും ഉമയമ്മയ്ക്കില്ലായിരുന്നെന്നും അവർ പ്രസവിച്ചതായിപ്പോലും അറിവില്ലെന്നും പിൽക്കാലത്തുണ്ടായ ചരിത്രപഠനങ്ങൾ അവകാശപ്പെടുന്നു. ഇവിടെ യൂറോപ്യർ - ലന്തക്കാരും ബ്രിട്ടിഷുകാരും - തങ്ങളുടെ ആധിപത്യമുറപ്പിക്കാൻ കിണഞ്ഞു ശ്രമിച്ചിരന്ന പതിനേഴാംനൂറ്റാണ്ടിന്റെ അവസാനമായിരുന്നു ഉമയമ്മറാണി ഭരണമേറ്റത്. അവർ ബാക്കിവച്ച പല രേഖകളിലും ഉമയമ്മറാണിയെക്കുറിച്ചുള്ള ചിത്രങ്ങളുണ്ട്. ഈ വിവരങ്ങളെ ഏറെക്കുറെ സ്ഥിരീകരിക്കുന്ന ഐതിഹ്യങ്ങളും പ്രചാരത്തിലുണ്ട്.\nആറ്റിങ്ങൽസ്വരൂപത്തിന്റെ മൂത്ത തമ്പുരാട്ടിയായി അവർ 1678ൽ സ്ഥാനമേറ്റു. അന്നത്തെ അധികാരരാഷ്ട്രീയമെന്നുവച്ചാൽ തെക്കൻകേരളത്തിലുണ്ടായിരുന്ന രാജസ്വരൂപങ്ങൾ തമ്മിലുള്ള മത്സരമായിരുന്നു. തൃപ്പാപ്പൂർ, ദേശിങ്ങനാട്, ഇളയിടത്തു സ്വരൂപം മുതലായ നിരവധി രാജസ്വരൂപങ്ങൾ തമ്മിൽ വലിയ മത്സരംനടന്ന കാലം. ഈ മത്സരത്തിൽ ഉമയമ്മറാണി കാര്യമായി പങ്കെടുത്തിരുന്നുവെന്നാണ് രേഖകളിൽ കാണാനുള്ളത്. ആറ്റിങ്ങ\n"https://ml.wikisource.org/w/index.php?title=താൾ:Kulastreeyum_Chanthapennum_Undayathengane.djvu/56&oldid=162931" എന്ന താളിൽനിന്ന് ശേഖരിച്ചത്


ഡിവോക്ക് ഒരിഗി ഏഴരശ്ശനി Sport, Football\nഡിവോക്ക് ഒരിഗി ജാതകം and Astrology\nപേര് ഡിവോക്ക് ഒരിഗി\nജനന തിയതി 18 :4: 1995 ജനന സമയം 12 :0: 0\nജന്മ സ്ഥലം Ostend, Belgium\nഇത് ഏഴര ശനിയുടെ അപഹാര കാലഘട്ടത്തിന്റെ തുടക്കമാണ്. ഈ കാലഘട്ടത്തിൽ ശനി ചന്ദ്രനിൽ നിന്ന് മാറി 12 -ആം ഭാവത്തിൽ സ്ഥിതിചെയ്യുന്നു.അതുകൊണ്ട് തന്നെ ഈ കാലഘട്ടത്തിൽ സാമ്പത്തികനഷ്ടം, ശത്രുദോഷം, ലക്ഷ്യമില്ലാത്ത യാത്ര, തർക്കം, ദാരിദ്രം എന്നിവ കാണുന്നു. ഈ കാലഘട്ടത്തിൽ ഡിവോക്ക് ഒരിഗി ശത്രുക്കളിൽ നിന്നും പ്രശ്നങ്ങൾ നേരിടേണ്ടിവരും. ഡിവോക്ക് ഒരിഗി സഹപ്രവർത്തകരിൽ നിന്നും ജോലി സ്ഥലത്ത് പ്രശ്നങ്ങൾ അനുഭവിക്കേണ്ടതായിവരും. എന്നാൽ ഇത് ജോലിസ്ഥലത്തുള്ള സഹപ്രവർത്തകരിൽ നിന്നും മാത്രമല്ല അടുത്ത കൂട്ടുകാരിൽനിന്നും ഇതേ അനുഭവം പ്രതീക്ഷിക്കാം. ഇത് സമ്മർദ്ദത്തിനും, അസ്വസ്ഥതക്കും വഴിവെക്കും. ഡിവോക്ക് ഒരിഗി കരുതലോടെ സാമ്പത്തിക കാര്യങ്ങളിൽ ഇടപെട്ടില്ലെങ്കിൽ അത് വലിയ സാമ്പത്തിക നഷ്ടത്തിന് വഴിവച്ചേക്കാം. ഈ കാലയളവിൽ ദീർഘദൂര യാത്രകൾ ഫലപ്രദമാകില്ല. ശനിയുടെ കാലതാമസവും, വിദ്വേഷ സ്വഭാവവും കാരണം ഫലം കാണാൻ വൈകുമെങ്കിലും ഡിവോക്ക് ഒരിഗി ഫലം കാണുന്നതുവരെ തീർച്ചയായും ക്ഷമയോടെ കാത്തിരിക്കേണ്ടിവരും . ഈ കാലഘട്ടത്തെ ഒരു പഠനകാലയളവായി കണക്കാക്കുക, എല്ലാം ശരിയായ രീതിയിൽ വരുക തന്നെ ചെയ്യും. എന്നിരുന്നാലും ഈ കാലഘട്ടത്തിൽ വ്യാപാരസംബദ്ധമായ നിർണായക തീരുമാനം എടുക്കാതിരിക്കുന്നതാണ് നല്ലത്.\nഏഴര ശനിയുടെ ഏറ്റവും ഉയർന്ന ഘട്ടമാണ് ഇത്. അതുകൊണ്ട് തന്നെ ഈ ഘട്ടം ബുദ്ധിമുട്ടുള്ള ഒന്നാണ്. ഈ കാലഘട്ടത്തിൽ സ്വഭാവദൂഷ്യം,ബന്ധങ്ങളിൽ പ്രശ്നങ്ങൾ ഉണ്ടാവുക, മാനസിക പിരിമുറുക്കവും, വിഷമവും ഉണ്ടാവും . വിജയം നേടിയെടുക്കാൻ വളരെ ബുദ്ധിമുട്ടുള്ള കാലയളവായിരിക്കും ഇത്. കാരണം ഈ കാലഘട്ടത്തിൽ എത്രത്തോളം കഠിനാധ്വാനം ചെയ്താലും അത് നിഷ്ഫലമാകും. ഡിവോക്ക് ഒരിഗി രോഗപ്രതിരോധ ശക്തി അത്രത്തോളം തൃപ്തകരമായിരിക്കില്ല. ഡിവോക്ക് ഒരിഗി നല്ല രീതിയിൽ വ്യായാമങ്ങൾ ചെയ്യുകയും ആരോഗ്യത്തിന് പ്രാധാന്യം കൊടുക്കുകയും വേണം അല്ലാത്തപക്ഷം ആരോഗ്യപരമായി ഒരുപാട് പ്രശ്നങ്ങൾ നേരിടേണ്ടിവരും. ഡിവോക്ക് ഒരിഗി വിഷാദരോഗം, അജ്ഞാത ഭയം എന്നിവ നേരിടേണ്ടിവരാം. ഡിവോക്ക് ഒരിഗി ചിന്തയിലും, പ്രവൃത്തിയിലും, തീരുമാനമെടുക്കുന്നതിലും ഒരു അവ്യക്തത ഉണ്ടായിരിക്കും. ആത്‌മീയമായ പ്രവൃത്തിയിലൂടെയും, അടിസ്ഥാന ദാനധര്മങ്ങളും ഈ കാലഘട്ടത്തിൽ നിന്നും ഒരുപരിധി വരെ പ്രശ്നങ്ങളില്ലാതെ പുറത്തുവരുന്നതിന് സഹായിക്കും.\nഏഴര ശനിയുടെ അപഹാരത്തിന്റെ ക്രമീകരണ കാലഘട്ടമാണ് ഇത്. ഈ കാലഘട്ടത്തിൽ ശനി ചന്ദ്രനിൽ നിന്ന് മാറി രണ്ടാം ഭാവത്തിൽ കുടികൊള്ളുന്നു,അത് സാമ്പത്തിക, ആഭ്യന്തര ബുദ്ധിമുട്ടുകളെ സൂചിപ്പിക്കുന്നു. ഏഴര ശനിയുടെ മറ്റു രണ്ടുഘട്ടങ്ങളെക്കാൾ ചെറിയ ആശ്വാസം ഈ കാലയളവിൽ ലഭിക്കും.എങ്കിലും സാമ്പത്തിക ഞെരുക്കവും, ചില തെറ്റിധാരണയും ഈ കാലയളവിൽ കാണുന്നു. ചിലവുകൾ കൂടാൻ സാധ്യതയുന്ടെ അതുകൊണ്ട് തന്നെ ചില നിയന്ത്രണങ്ങൾ ആവശ്യമാണ്. പെട്ടന്നുള്ള സാമ്പത്തിക നഷ്ടം, മോഷണഭയം എന്നിവയ്ക്ക് സാധ്യതയുണ്ട്. ഡിവോക്ക് ഒരിഗി കാര്യങ്ങൾ ചെയ്യുമ്പോൾ ആശങ്ക കാണുമെങ്കിലും അത് ഉത്സാഹത്തോടെ ചെയ്യേണ്ടതാണ്. ഡിവോക്ക് ഒരിഗി കുടുംബത്തിനും, സ്വന്തം കാര്യങ്ങൾക്കും പ്രത്യേകം ശ്രദ്ധചെലുത്തേണ്ടത് ആവശ്യമാണ് അല്ലാത്തപക്ഷം പിന്നീട് അത് വലിയ പ്രശ്നങ്ങൾക്കു വഴിവെക്കും. വിദ്യാർഥികൾക്ക് വിജയം കൈവരിക്കാൻ നല്ല കഠിനാധ്വാനം ആവശ്യമാണ്, എങ്കിലും ഫലം വളരെ സാവധാനവും വൈകിയും മാത്രമേ കിട്ടാൻ സാധ്യതയുള്ളൂ. ഈ കാലയളവ് അപകടത്തെ സൂചിപ്പിക്കുന്നത് കൊണ്ടുതന്നെ ഡിവോക്ക് ഒരിഗി വണ്ടിഓടിക്കുമ്പോൾ പ്രത്യേക ശ്രദ്ധ ആവശ്യമാണ്. മദ്യം, മത്സ്യ മാംസാദികൾ വര്ജിക്കുക എന്നിവ ചെയ്യുന്നത് വഴി ശനിയെ തൃപ്തിപ്പെടുത്താൻ കഴിയും. ഡിവോക്ക് ഒരിഗി സാമ്പത്തിക, ആഭ്യന്തര കാര്യങ്ങളിൽ ബുദ്ധിപൂർവമായ ഇടപെടൽ ഈ കാലഘട്ടത്തിൽ നിന്ന് പുറത്തുവരുവാൻ ആവശ്യമാണ് .\nഡിവോക്ക് ഒരിഗി ദശ ഫലം റിപ്പോർട്ട്


survivor meets cm, മുഖ്യമന്ത്രിയുടെ വാക്കുകളിൽ പൂർണ വിശ്വാസമെന്ന് അതിജീവിത; ആശങ്കകൾ പരിഹരിക്കുമെന്ന് മുഖ്യമന്ത്രി - actress attack case, survivor meets kerala cm pinarayi vijayan at secretariat - Samayam Malayalam\nactress attack case, survivor meets kerala cm pinarayi vijayan at secretariat\nമുഖ്യമന്ത്രിയുടെ വാക്കുകളിൽ പൂർണ വിശ്വാസമെന്ന് അതിജീവിത; ആശങ്കകൾ പരിഹരിക്കുമെന്ന് മുഖ്യമന്ത്രി\nSamayam Desk | Samayam Malayalam | Updated: May 26, 2022, 12:36 PM\nമുഖ്യമന്ത്രിയുമായുള്ള കൂടിക്കാഴ്ചയിൽ പൂർണ്ണസംതൃപ്തിയെന്ന് അതിജീവിത\nനടിയെ ആക്രമിച്ച കേസിൽ അട്ടിമറി നടന്നെന്ന വിവാദങ്ങൾക്കും ചർച്ചകൾക്കും ഇടയിൽ മുഖ്യമന്ത്രി പിണറായി വിജയനെ കാണാനെത്തി അതിജീവിത. ഇന്ന് രാവിലെ പത്തിന് സെക്രട്ടറിയേറ്റിൽ എത്തിയായിരുന്നു അതീജിവിത മുഖ്യമന്ത്രിയുമായി കൂടിക്കാഴ്ച നടത്തിയത്. മുഖ്യമന്ത്രിയ കണ്ടശേഷം മാധ്യമങ്ങളോട് അതിജീവിത കാര്യങ്ങള് വിശദീകരിക്കുകയുമുണ്ടായി. കേസുമായി ബന്ധപ്പെട്ടുള്ള ആശങ്ക മുഖ്യമന്ത്രിയെ അറിയിച്ചുവെന്ന് അതിജീവിത പറഞ്ഞു. കേസ് അട്ടിമറിക്കപ്പെടുന്നുവെന്ന് അതിജീവിത കഴിഞ്ഞ ദിവസം ഹൈക്കോടതിയിൽ അറിയിച്ചതിൽ ദുരൂഹതയുണ്ടെന്ന് ഇടതുനേതാക്കൾ ആരോപണം ഉന്നയിച്ചിരിക്കുന്ന സാഹചര്യത്തിലാണ് അതിജീവിതയുടെ ഈ കൂടിക്കാഴ്ച എന്നതും ശ്രദ്ധേയമാണ്.\nAlso Read: 'നല്ല ഓർമക്കുറവുണ്ട്, പഴയ മാധവേട്ടനേ അല്ല, അൽപം കൂനൊക്കെ വന്ന് ആരോഗ്യമൊക്കെ ക്ഷയിച്ച് തുടങ്ങി, മുഖത്ത് വിഷാദം തളം കെട്ടി നിൽക്കുന്നു'; അനാഥരാകുന്ന സിനിമാക്കാരെ പറ്റി ശാന്തിവിള ദിനേശൻ, വീഡിയോ വൈറൽ\nപത്ത് മിനിട്ടോളം നീണ്ട കൂടിക്കാഴ്ചയിൽ ആശങ്കളെല്ലാം മുഖ്യമന്ത്രിയെ അറിയിച്ചതായാണ് അതിജീവിത മാധ്യമങ്ങളോട് പറഞ്ഞത്. നടിയും ഡബ്ബിങ് ആർടിസ്റ്റുമായ ഭാഗ്യലക്ഷ്മിയോടൊപ്പമാണ് സെക്രട്ടറിയേറ്റിൽ അതിജീവിത എത്തിയത്. അതിജീവിതയുമായുള്ള കൂടിക്കാഴ്ചയ്ക്ക് ശേഷം ഡിജിപി, എഡിജിപി, അന്വേഷണ ഉദ്യോഗസ്ഥർ ഇവരുമായി മുഖ്യമന്ത്രി ഫോണിൽ സംസാരിച്ച് കേസ് സംബന്ധിച്ച വിശദാംശങ്ങൾ ആരാഞ്ഞതായാണ് വിവരം.\nഅദ്ദേഹം തന്ന ഉറപ്പിൽ സംതൃപ്തയാണ്\nകേസിൽ എനിക്കുണ്ടായിരുന്ന ആശങ്കകൾ അദ്ദേഹവുമായി പങ്കുവെച്ചു. പ്രതീക്ഷ നൽകുന്ന പ്രതികരണമാണ് അദ്ദേഹത്തിന്‍റെ ഭാഗത്തുനിന്ന് ഉണ്ടായത്. കോടതിയിലെ കാര്യങ്ങളെല്ലാം സംസാരിച്ചു. അദ്ദേഹം തന്ന ഉറപ്പിൽ സംതൃപ്തയാണ്, സന്തോഷമുണ്ട്. നന്ദിയുണ്ട്. പരിപൂര്‍ണ്ണമായും ആ വാക്കുകളിൽ വിശ്വാസമുണ്ടെന്നും അതിജീവിത പറഞ്ഞു.\nതുടരന്വേണം നിഷ്പക്ഷമായി ഉണ്ടാകുമെന്ന് അദ്ദേഹം പറഞ്ഞതിൽ സന്തോഷമുണ്ട്. കേസന്വേഷണം നീണ്ടുപോകുന്നതിൽ തീര്‍ച്ചയായും പ്രയാസമുണ്ട്. ഇത്തരം അവസ്ഥയിലൂടെ കടന്നുപോകുന്നവരിൽ ആൺപെൺ വ്യത്യാസമില്ലാതെ എല്ലാവരിലും ഇത്തരത്തിൽ പ്രയാസമുണ്ടാകും. പ്രത്യേക മാനസികാവസ്ഥയാകും, കുടുംബത്തിലും പ്രയാസങ്ങളുണ്ടാകുമെന്നും അതിജീവിത വ്യക്തമാക്കി. തനിക്കെതിരെ ഇപ്പോൾ വരുന്ന വിമര്‍ശനങ്ങളിൽ ഒന്നും പറയാനില്ലെന്നും അവർ പറയുകയുണ്ടായി.\nഞാൻ പോരാട്ടം തുടരും\nമുഖ്യമന്ത്രിയെ മുമ്പ് കാണാനായി ശ്രമിച്ചെങ്കിലും നീണ്ടുപോയി. ഇപ്പോഴത്തെ ഈ പ്രത്യേക അവസ്ഥയിൽ കാണണമെന്ന് തോന്നിയതിനാലാണ് വന്നതെന്നും അവ‍ർ വ്യക്തമാക്കി. ഹർജിക്ക് പിന്നിൽ മറ്റ് താത്പര്യങ്ങളുണ്ടെന്ന രീതിയിലുള്ള വിമര്‍ശനങ്ങളെ കുറിച്ചുള്ള മാധ്യമങ്ങളുടെ ചോദ്യത്തിനോടും അതീജിവിത പ്രതികരിക്കുകയുണ്ടായി. അതിൽ ഒന്നും ചെയ്യാനായില്ല, പലതും പലരും പറയുന്നുണ്ട്, ആരുടേയും വായടിക്കാനാവില്ല. ഞാൻ പോരാട്ടം തുടരും, അതിന് തയ്യാറയല്ലെങ്കിൽ മുമ്പേ ഇട്ടിട്ട് പോകുമായിരുന്നു. ഇതിൽ സത്യാവസ്ഥ പുറത്തുവരണം, എനിക്ക് നീതി കിട്ടണം, എന്നാണ് അതിജീവിതയുടെ വാക്കുകള്.\nVideo-മുഖ്യമന്ത്രിയുടെ വാക്കുകളിൽ വിശ്വാസമെന്ന് അതിജീവിത\nമുഖ്യമന്ത്രിയുടെ വാക്കുകളിൽ വിശ്വാസമെന്ന് അതിജീവിത\nആര്‍ട്ടിക്കിള് ഷോ'നിങ്ങള് തന്നെ പറ, അപ്പനും അമ്മയും ചെയ്യുന്ന കാര്യമാണോ ഇത്, ഊരേ സിരിക്കിത്'; പ്രായമായ അമ്മ വീണ്ടും ഗർഭിണിയാകുമ്പോൾ എന്തൊക്കെ സംഭവിക്കും? വീട്ടില വിശേഷങ്ക ട്രെയിലർ!\nWeb Title : actress attack case, survivor meets kerala cm pinarayi vijayan at secretariat


അഭയാർത്ഥികള്‍ക്കും ഹീറോയിസത്തിനും ഇടയിലെ മലയാള സിനിമയുടെ അതിര്‍ത്തികള്\n5 May 2017 2:51 PM GMT\nമലയാളത്തിലെ മികച്ച ക്രാഫ്റ്റ്‌സ്മാന്മാരിൽ ഒരാളായാണ് അമൽ നീരദ് അറിയപ്പെടുന്നത്. ഏറെ ചർച്ചയായ ഇയോബിന്റെ പുസ്തകം ഇറങ്ങി മൂന്ന് വർഷത്തെ ഇടവേളയ്ക്കു ശേഷമാണ് അമൽ സിഐഎയുമായി വരുന്നത്. കോമ്രേഡ് ഇൻ അമേരിക്ക എന്ന സിഐഎ അമൽ - ദുൽഖർ സൽമാൻ കൂട്ടുകെട്ടിലെ ആദ്യ സിനിമ എന്ന രീതിയിലും ശ്രദ്ധ നേടിയിരുന്നു. ഒരു മാസ്സ് മസാല - കമ്മ്യൂണിസ്റ് ഹീറോ - ആക്ഷൻ പടം എന്ന് തോന്നിച്ച ട്രെയിലറും, നിങ്ങൾ സ്നേഹത്തിനു വേണ്ടി എത്ര ദൂരം പോകും എന്ന കാപ്‌ഷനും ഒക്കെ പ്രേക്ഷകർ സ്വീകരിച്ചിരുന്നു. സാധാരണ അമൽ നീരദ് സിനിമകളിൽ നിന്ന് വ്യത്യസ്തമായ പേസ് ആയിരുന്നു ട്രെയിലറിന്.\nപാലായിലാണ് സിനിമ തുടങ്ങുന്നത്. 2015-ലെ കെ.എം മാണി വിവാദങ്ങളെ ഓർമിപ്പിച്ച ഒരു തുടക്കമാണ് സിനിമയ്ക്ക്. കോര എം എന്ന മന്ത്രി ഗുരുതരമായ അഴിമതി വിവാദങ്ങളിൽപ്പെട്ട കാലം ഒക്കെ പാലായിലെ അന്നത്തെ രാഷ്ട്രീയ സാഹചര്യത്തെ ഓര്‍മിപ്പിക്കുന്നുണ്ട്, പ്രത്യക്ഷമായി തന്നെ. കോര സാറിന്റെ വിശ്വസ്ത അനുയായിയാണ് മാത്യു (സിദ്ധിക്ക്). മാത്യുവിന്റെ മകൻ അജി ആയാണ് ദുൽഖർ എത്തുന്നത്. കറ കളഞ്ഞ കമ്മ്യൂണിസ്ററ് അനുഭാവിയായ അജി നാട്ടിലെ സമരങ്ങൾക്കൊക്കെ സജീവ സാന്നിധ്യമാണ്. ഇതിനിടെ അജി പ്രണയത്തിലും ആവുന്നുണ്ട്.\nട്രെയിലറിൽ കണ്ടതിന്റെ വിശദീകരണം പോലെയാണ് ആദ്യ പകുതിയിൽ സിനിമ മുന്നോട്ടു പോകുന്നത്. നായകൻറെ അടിയും സമരവും പഞ്ച് ഡയലോഗുകളും എല്ലാം ഇപ്പോഴത്തെ പുതിയ മലയാള സിനിമാ ട്രെൻഡ് ആയ കമ്മ്യൂണിസ്റ്റ് ഹീറോ മൂവി ഗണത്തിൽപ്പെട്ട മറ്റൊരു സിനിമയാണ് സിഐഎ എന്ന് തോന്നിച്ചു. പക്ഷെ കുറച്ചു കൂടി താത്വിക മാനങ്ങൾ സിനിമക്ക് കൊടുക്കാൻ സംവിധായകനും തിരക്കഥാകൃത്തും ശ്രമിച്ചിട്ടുണ്ട്. മാർക്സും ലെനിനും സ്റ്റാലിനും ചെഗുവേരയും ഒക്കെ സിനിമയിൽ വരുന്നത് ആശയങ്ങളുടെ കൂടി ബലത്തിലാണ്. സിനിമയ്ക്ക് ഇടക്കൊരു മാജിക്കൽ റിയലിസം കലർന്ന അന്തരീക്ഷവും കൈവരുന്നുണ്ട്. മൂലധനവും പ്രണയവും ഒക്കെ വായിക്കുന്നുണ്ട് നായകൻ. ഫേസ് ബുക്കിൽ തെറി വിളിക്കാതെ അടിത്തട്ടിൽ പ്രണയിക്കാനൊക്കെ തനിക്കു ശേഷമുള്ള തലമുറ സഖാക്കളെ ഉപദേശിക്കുന്നുണ്ട്. പക്ഷെ ഇതൊക്കെ താത്ക്കാലിക പ്രതിഭാസങ്ങളാണ്. ഇതിനൊക്കെ ശേഷവും ഏതാണ്ട് അമാനുഷികനായി നായകൻ അടി തുടരുന്നുണ്ട്.\nവിചിത്രമായ, ദുർഘടമായ വഴികളിലൂടെയുള്ള അജിയുടെ യാത്രയും ആ യാത്രയിൽ ഉടനീളവും തുടർന്നും അജി അനുഭവിക്കേണ്ടി വന്ന നല്ലതും ചീത്തയുമായ കാര്യങ്ങളും ഒക്കെയാണ് സിനിമയുടെ രണ്ടാം പകുതിയെ മുന്നോട്ട് നയിക്കുന്നത്. പ്രണയത്തെ തേടി അപകടം നിറഞ്ഞ വഴികളിലൂടെയാണ് നായകൻ യാത്ര ചെയ്യുന്നത്. അയാൾക്ക് കൂട്ടായി ജീവിതം പലതരത്തിൽ വഴിമുട്ടിച്ച പല രാജ്യങ്ങളിൽ നിന്നുള്ള സംഘവും ഉണ്ട്. ഇവർക്കിടയിൽ അതിർത്തികൾ ഇല്ല എന്നൊക്കെയാണ് പറയാൻ ശ്രമിക്കുന്നത്. നാട്ടിലെ പ്രിയപ്പെട്ട അന്തരീക്ഷത്തിൽ നിന്നുള്ള ആ മാറ്റം അയാളുടെ ജീവിതത്തെ എങ്ങനെയൊക്കെ സ്വാധീനിക്കുന്നു എന്നു കൂടി ഈ ഭാഗം പറഞ്ഞു വെക്കാൻ ശ്രമിക്കുന്നു. പ്രണയത്തെ അപ്രത്യക്ഷമാക്കി അഭയാർഥിത്വം എന്നൊരു അവസ്ഥയിലേക്ക് സിനിമയുടെ ഫോക്കസ് മാറുന്നു. വഴികാട്ടിയാവുന്ന ചൈനയുടെ ജിപിഎസും വിസ നിഷേധിക്കപ്പെട്ട പാകിസ്താനിയും ഒക്കെ ചില ധാരണകളെ പൊളിക്കാൻ ഉദ്ദേശിച്ചെടുത്ത കാഴ്ചകളാണ്.\nപക്ഷെ, വളരെ നീളം കൂടി എന്ന് തോന്നുന്ന, അതിഭീകരമായ അതിർത്തികടക്കലിന് പോന്ന ഒന്നും അജിയും കാര്‍ത്തിക മുരളീധരന് അവതരിപ്പിക്കുന്ന സാറയുമായുള്ള പ്രണയത്തിൽ പ്രേക്ഷകർക്ക് അനുഭവപ്പെടാൻ സാധ്യതയില്ല. ഒരു പാട്ടും ഒന്നോ രണ്ടോ രംഗങ്ങളും മാത്രമാണ് ഇവരുടെ പ്രണയത്തിനുള്ളത്. ഈ ദുർഘടമായ വഴിയിൽ കുറെ രാഷ്ട്രീയങ്ങളുണ്ട്. മെക്സിക്കൻ - അമേരിക്കൻ അതിർത്തി ഈ അടുത്ത് ട്രമ്പിനൊപ്പം വീണ്ടും ചർച്ചാ വിഷയം ആയതുമാണ്. മുപ്പതിലധികം ചെക്ക് പോസ്റ്റുകൾ ഉള്ള, ലോകത്തെ ഏറ്റവും വലിയ സുരക്ഷാ സംവിധാനങ്ങൾ ഉള്ള ഒരു അതിർത്തിയെ അജി മറികടന്നത് ഒട്ടും വിശ്വസനീയമായല്ല. നമ്മൾ കണ്ട അതിർത്തി ദൃശ്യങ്ങളെ അതപോലെ പുനരാവിഷ്കരിച്ചത് കയ്യടി അർഹിക്കുന്നുണ്ട്. പക്ഷെ അത് മറികടക്കാൻ ഉണ്ടായ കാരണവും മറികടന്ന രീതിയും ഒട്ടും വിശ്വസനീയമല്ല. അത്രയും ദൂരം താണ്ടിയ വിധം വിചിത്രമാണ്. കൊമേഴ്സ്യൽ ചേരുവ എന്നാണെങ്കിൽ അതിന് ഒട്ടും ചേർന്ന അവസ്ഥയല്ല ആ അതിർത്തിയിലും സിനിമയിലെ ആ രംഗങ്ങളിലും ഉള്ളത്.\nമലയാള സിനിമയുടെ ഈയടുത്ത വളരെ ജനകീയമായ സംഭാവനയാണ് 'തേപ്പ്' എന്ന വാക്ക്. 'തേക്കുന്ന പെണ്ണ്' കാണികൾ ഇഷ്ടപ്പെടുന്ന ഒരു ഫോർമുല ആണെന്ന് തോന്നുന്നു. മലയാളികൾ പൊതുവെ മനുഷ്യ ബന്ധങ്ങളെ കാണുന്ന കാഴ്ചയുടെ പ്രതിഫലനമാണ് ഈ രംഗങ്ങളും അതിന്റെ സ്വീകാര്യതയും. ലോകത്തെ അഭയാർത്ഥികൾക്ക് വേണ്ടി സമർപ്പിച്ച ഒരു സിനിമയിലും ഇത്തരം കാര്യങ്ങള് വാണിജ്യ ഘടകങ്ങൾ ആയത് അത്ഭുതമാണ്. പ്രണയവും പ്രണയഭംഗവും ഈ മന:സ്ഥിതിയിൽ നിന്ന് രക്ഷ നേടേണ്ടത് അനിവാര്യമാണ്. ആ അനിവാര്യതയെ മറികടക്കാൻ സിഐഎക്കും സാധിച്ചിട്ടില്ല. അഭയാർത്ഥി രംഗങ്ങളിൽ ഇറങ്ങിപ്പോയി തിരിച്ചു വരുന്ന, അശ്രദ്ധമായി സിനിമയെ കാണുന്ന കാണികൾ, തേപ്പ് രംഗങ്ങളിൽ ഹീറോ ആയി മുണ്ട് മടക്കി ഉടുക്കുന്നവനെ നോക്കി കയ്യടിക്കുകയാണ്. ഈ അവസ്ഥയെ പ്രശ്നവത്ക്കരിക്കുക എളുപ്പവുമല്ല.\nസാങ്കേതിക മികവും അഭിനേതാക്കളുടെ മികവും സിനിമയ്ക്കുണ്ട്. പക്ഷെ ദുൽഖർ ക്‌ളീഷേകൾ ആവർത്തിക്കപ്പെടുന്നു. ആംഗ്രി യങ് മാൻ തന്നെയാണ് ഏറിയും കുറഞ്ഞും അയാൾ ഈ സിനിമയിലും. വീട് വിട്ടിറങ്ങുന്നു, അച്ഛനോട് കലഹിക്കുന്നു, കൂട്ടുകാരെ ജീവനായി കരുതുന്നു. മിനിമം ഗാരന്റിയുള്ള പ്രകടനമാണ് ഇത്തരം അവസ്ഥകളിൽ എല്ലാം ദുൽഖറിന്റേത്. പക്ഷെ ആവർത്തന വിരസത നടൻ എന്ന രീതിയിൽ അയാൾ വളരുന്നതിൽ നിന്നും തടയുന്നുണ്ട്. ഒരു മാസ്സ് ഹീറോയെക്കാൾ സാധ്യത, നീണ്ട കാലത്തെ കരിയർ ഉദ്ദേശിക്കുന്ന നടനുണ്ട്. ആ സാധ്യത കൂടി തിരിച്ചറിയാൻ അദ്ദേഹത്തിന് സാധിക്കട്ടെ. പ്രണയം തേടിയുള്ള യാത്ര നീലാകാശം പച്ചക്കടൽ ചുവന്ന ഭൂമിയിൽ കണ്ടിട്ടുണ്ട്. ദുൽഖറിന്റെ തന്നെ റൊമാന്റിക്ക് റോഡ് മൂവി മുന്നേ വന്നിട്ടുണ്ട്. സിദ്ദിഖ് - സൗബിൻ - ദിലീഷ് പോത്തൻ തുടങ്ങിയവരുടെ സ്ക്രീൻ പ്രെസൻസും അഭിനയ മികവും സിനിമക്ക് ഗുണം ചെയ്തു. പല നാടുകളിൽ നിന്നുള്ള അഭയാർത്ഥികളായവരും നന്നായി അഭിനയിച്ചു. നായികയായ കാർത്തികയ്ക്ക് ഒന്നും ചെയ്യാനില്ല. ഇതിലെ പ്രണയിനി അയാളെ ദൂരേക്ക് എത്തിക്കുന്ന ഒരു സാന്നിധ്യമാണ്. ആ സാന്നിധ്യത്തിന് രൂപം ഇല്ല, രൂപം ആവശ്യവും ഇല്ല. പശ്ചാത്തല സംഗീതം സിനിമയുടെ മൂഡിനോട് ചേർന്ന് നിൽക്കുന്നു. പാട്ടുകൾ സ്പർശിക്കുന്നേ ഇല്ല. അതിർത്തിയെ ദൃശ്യവത്ക്കരിച്ച രീതി വളരെ സൂക്ഷ്മമാണ്\nഅഭയാർഥിത്വം ലോകത്തെ ഏറ്റവും വലിയ പ്രശ്നങ്ങളിൽ ഒന്നാണ്. ഏറ്റവും മനുഷ്യത്വരഹിതമായ അവസ്ഥകളിലൂടെയാണ് അതിർത്തികളിൽ എത്തുന്ന, അവിടെ അകപ്പെടുന്ന മനുഷ്യരുടെ ജീവിതം കടന്നു പോകുന്നത്. ഒരു രാജ്യത്തിന്റെ 'അഭിമാനം' സംരക്ഷിക്കാൻ, നിസഹായരായ നിരവധി മനുഷ്യരുടെ ജീവിതമാണ് അതിർത്തികൾക്കു പറയാനുള്ള കഥ. എന്നാല് മലയാള സിനിമയും പൊതുബോധവും വരച്ചിട്ട ചില അതിര്‍ത്തികള് കൂടി താണ്ടാന് ഇനിയും ഏറെ മുന്നോട്ട് പോകേണ്ടതുണ്ട്.\nAmal Neerad boarder comrade in Amerca CIA Dulquer Salmaan mexico refugee crisis us


ഭിന്നശേഷിക്കാരുടെ ശാക്തീകരണത്തിനായി കൈ കോർത്ത് നിപ്മറും തവനിഷും – IRINJALAKUDALIVE.com\nഇരിങ്ങാലക്കുട : കേരളത്തിലെ സോഷ്യൽ സെക്യൂരിറ്റി മിഷന്റെ കീഴിൽ ഡിഫറെൻറ്റലി ഏബിൽഡ് വിഭാഗക്കാരുടെ ഉന്നമനത്തിനായി പ്രവർത്തിക്കുന്ന നാഷണൽ ഇൻസ്റ്റിറ്റ്യൂട്ട് ഓഫ് ഫിസിക്കൽ മെഡിസിൻ ആൻഡ് റീഹാബിലിറ്റേഷനുമായി ക്രൈസ്റ്റ് കോളേജിലെ സാമൂഹിക സേവന സംഘടനയായ തവനിഷ് ഭിന്നശേഷിക്കാരുടെ ഉന്നമനത്തിനായ് ധാരണാ പത്രം ഒപ്പിട്ടു. ക്രൈസ്റ്റ് കോളേജ് പ്രിൻസിപ്പൽ ഫാ ജോളി ആൻഡ്രൂസ്, നിപ്മർ ജോയിന്റ് ഡയറക്ടർ ഡോ. ചന്ദ്രബാബു, തവനിഷ് സ്റ്റാഫ് കോർഡിനേറ്റർ പ്രൊഫ. മുവിഷ് മുരളി എന്നിവർ ധാരണാപത്രത്തിൽ ഒപ്പ് വെച്ചു . ഇരിങ്ങാലക്കുട നിയമസഭാ മണ്ഡലത്തിൽ ഉൾപ്പെടുന്ന പ്രദേശങ്ങൾ ആണ് പ്രവർത്തന മേഖല. ആദ്യഘട്ടത്തിൽ ഡാറ്റ ബാങ്കിനും തൊഴിൽ അവസരങ്ങൾ സൃഷ്ടിക്കലിനും ആണ് മുൻഗണന കൊടുക്കുന്നത്. തവനിഷ് കോർഡിനേറ്റേഴ്‌സ് ആയ രാഫെൽ, നമിത എന്നിവരും സന്നിഹിതരായിരുന്നു.


മക്കളെ ഭക്ഷണം കഴിപ്പിക്കാന് ഫുഡ് ആര്‍ട്ട് തുടങ്ങി, ഇപ്പോള് അമ്മയും ആര്‍ട്ടും വൈറല് | Mother of two creating easy recipes and taking pictures it goes viral\nSep 23, 2020, 02:24 PM IST\nമിസ്റ്റര് ബീന്, ബോബ്മാര്‍ലി, മണിഹെയ്‌സ്റ്റിലെ ടോക്കിയോ, ഫ്രോസനിലെ എല്‍സ, ഇറ്റിലെ ക്ലൗണ്, ജോക്കര്... ഇങ്ങനെ കുട്ടികള്‍ക്കിഷ്ടമാകുന്ന പലതും ജോലാന്‍ഡ തന്റെ പ്ലേറ്റുകളില് നിറയ്ക്കുന്നു.\nജോലാന്‍ഡ | Photo: instagram.com/demealprepper\nജോലാന്‍ഡ സ്‌റ്റോക്കെര്‍മാന് ഒരു സാധാരണ വീട്ടമ്മയാണ്. രണ്ട് മക്കളും, ഓമനനായ്ക്കളും എല്ലാമായി ബെല്‍ജിയത്തിലെ ഒരു ചെറിയ പട്ടണത്തിലാണ് ജീവിക്കുന്നത്. കുട്ടികള്‍ക്കുള്ള ഭക്ഷണം അവര്‍ക്കിഷ്ടമാകുന്നതുപോലെ എങ്ങനെ പ്ലേറ്റില് ഒരുക്കാം എന്ന് ആലോചിച്ച് തലപുകച്ചപ്പോഴാണ് ഫുഡ് ആര്‍ട്ട് പരീക്ഷിക്കാന് ജോലാന്‍ഡ തീരുമാനിച്ചത്. ഒരു വര്‍ഷം മുമ്പ് താന് തയ്യാറാക്കുന്ന ഫുഡ് ആര്‍ട്ടുകളുടെ ചിത്രങ്ങളെടുത്തു തുടങ്ങി.\nഅമ്മയുടെ കലാവിരുത് കണ്ട മക്കളാണ് സോഷ്യല് മീഡിയയില് ഒരു അക്കൗണ്ട് തുടങ്ങാന് ജോലാന്‍ഡയെ പ്രേരിപ്പിച്ചത്. ഡേ മീല് പ്രിപ്പെര് ( De Meal Prepper) എന്ന അക്കൗണ്ട് തുടങ്ങി അതില് ചിത്രങ്ങള് പോസ്റ്റ് ചെയ്തുതുടങ്ങി. ചിത്രം വരച്ചതുപോലെ തന്നെ തോന്നുന്ന ഫുഡ് ആര്‍ട്ടുകള്‍ക്ക് ആരാധകര് ഏറെയെത്തി.\nമിസ്റ്റര് ബീന്, ബോബ്മാര്‍ലി, മണിഹെയ്‌സ്റ്റിലെ ടോക്കിയോ, ഫ്രോസനിലെ എല്‍സ, ഇറ്റിലെ ക്ലൗണ്, ജോക്കര്... ഇങ്ങനെ കുട്ടികള്‍ക്കിഷ്ടമാകുന്ന പലതും ജോലാന്‍ഡ തന്റെ പ്ലേറ്റുകളില് നിറയ്ക്കുന്നു. തട്ടിക്കൂട്ടലൊന്നുമല്ല ജൊലാന്‍ഡയുടെ ആര്‍ട്ട്. റിയലസ്റ്റിക് ലുക്കിലാണ് എല്ലാം. കഴിക്കാന് പറ്റുന്ന സാധനങ്ങള് മാത്രമാണ് ജോലാന്‍ഡ ഉപയോഗിക്കുന്നത്. മസാലക്കൂട്ടുകളാണ് ഫുഡ് ആര്‍ട്ടില് നിറങ്ങള് നല്‍കാനായി ചേര്‍ക്കുന്നത്. കൃത്രിമമായ സാധനങ്ങളൊന്നും ചേര്‍ക്കില്ല. കാരണം ഈ ഭക്ഷണം കുട്ടികള്‍ക്ക് വേണ്ടിയാണല്ലോ. പച്ചക്കറികള്, ടൊമാറ്റോസോസ്, നാച്ചുറല് ഫുഡ് കളറിങ്, സോയിസോസ്, പാസ്ത, സ്‌പൈസസ്... എന്നിവയാണ് കൂടുതലായും താന് ഉപയോഗിക്കുന്നതെന്ന് ജൊലാന്‍ഡ തന്റെ സോഷ്യല് മീഡിയയില് കുറിച്ചു.\nഡേ മീല് പ്രിപ്പെര് ലക്ഷ്യമിടുന്നത് തിരക്കേറിയ കുടുംബങ്ങള്‍ക്കുള്ള ഡിന്നര് ടിപ്പുകളാണ്. വിരുന്നുകാരെ ആകര്‍ഷിക്കുകയും വേണം, കുട്ടികള്‍ക്കടക്കം ഇഷ്ടമാകുകയും ചെയ്യണം പാചകത്തിനായി കൂടുതല് സമയം കളയുകയും വേണ്ട. അത്തരം ഡിഷുകളാണ് ജോലാന്‍ഡ തയ്യാറാക്കുന്നത്. ഓരോ ചിത്രങ്ങള്‍ക്കുമൊപ്പം അവയിലെ ചേരുവകളുടെ വിവരവും തന്റെ സോഷ്യല്‍മീഡിയ അക്കൗണ്ടില് ജോലാന്‍ഡ പോസ്റ്റ് ചെയ്യാറുണ്ട്.\nരണ്ട് മുതല് നാല് മണിക്കൂര് വരെയാണ് ഒരു പ്ലേറ്റ് സെറ്റ് ചെയ്യാനായി ജൊലാന്‍ഡയ്ക്ക് വേണ്ടത്. ലയണ്, യൂണികോണ്, സീബ്ര, ടൈഗര്.. തുടങ്ങിയവയാണ് ഇഷ്ട ചിത്രങ്ങള്. കൊറോണക്കാലത്ത് ഫുഡ് ആര്‍ട്ടില് നിരവധി ഓണ്‍ലൈന് വര്‍ക്ക് ഷോപ്പുകളും ജൊലാന്‍ഡ സംഘടിപ്പിച്ചിരുന്നു.\nContent Highlights: Mother of two creating easy recipes and taking pictures it goes viral\nകൊറോണക്കാലമായതോടെ ആരും രുചിച്ചിട്ടില്ലാത്ത പല ഭക്ഷണസാധനങ്ങളും പരീക്ഷിക്കുന്ന തിരക്കിലായിരുന്നു ..\n'ബാബാ കാ ദാബ'യിലെ ഭക്ഷണത്തിന്റെ രുചി പറഞ്ഞറിയിക്കാനാവില്ല; അനുഭവം പങ്കുവച്ച് ബോളിവുഡ് താരം\nഎല്ലുകളുടെ ആരോഗ്യത്തിന് ശീലമാക്കാം ഈ അഞ്ച് ഭക്ഷണസാധനങ്ങള്\nകൈതച്ചക്ക മുറിക്കാം വെറും കയ്യാൽ, വൈറലായി വീഡിയോ


ഇന്ത്യക്ക് വിജയത്തുടക്കം :: Janmabhumi Daily\nSaturday 15 February 2014 9:37 pm IST\nദുബായ്: അണ്ടര് 19 ലോകകപ്പ് ക്രിക്കറ്റില് നിലവിലെ ചാമ്പ്യന്മാരായ ഇന്ത്യന് യുവനിരക്ക് വിജയത്തുടക്കം. ഗ്രൂപ്പ് എയിലെ മത്സരത്തില് ചിരവൈരികളായ പാക്കിസ്ഥാനെ 40 റണ്‍സിന് തകര്‍ത്താണ് വിജയ് സോളിന്റെ നേതൃത്വത്തിലുള്ള ഇന്ത്യന് ടീം വിജയം സ്വന്തമാക്കിയത്. ആദ്യം ബാറ്റ് ചെയ്ത ഇന്ത്യ 50 ഓവറില്7വിക്കറ്റ് നഷ്ടത്തില് 262 റണ്‍സെടുത്തു. 74 റണ്‍സെടുത്ത സര്‍ഫറാസ് ഖാന്റെയും 68 റണ്‍സെടുത്ത മലയാളി താരവും ടീമിന്റെ വൈസ് ക്യാപ്റ്റനുമായ സഞ്ജു വി. സാംസന്റെയും മികച്ച ബാറ്റിംഗാണ് ഇന്ത്യക്ക് മികച്ച സ്കോര് സമ്മാനിച്ചത്. മറുപടി ബാറ്റിങ്ങിനിറങ്ങിയ പാക്കിസ്ഥാന് 48.4 ഓവറില് 222 റണ്‍സിന് ഓള് ഔട്ടായി. 10 ഓവറില് 41 റണ്‍സ് വഴങ്ങി അഞ്ച് വിക്കറ്റ് വീഴ്ത്തിയ ദീപക് ഹൂഡയാണ് ഇന്ത്യക്ക് മികച്ച വിജയം സമ്മാനിച്ചത്.\nടോസ് നേടിയ ഇന്ത്യ ബാറ്റിംഗ് തെരഞ്ഞെടുത്തു. ഓപ്പണര്‍മാരായ ബെയ്ന്‍സും (24) ഹെര്‍വാഡ്കറും (41) ചേര്‍ന്ന് ഒന്നാം വിക്കറ്റില് 8.1 ഓവറില് 65 റണ്‍സ് കൂട്ടിച്ചേര്‍ത്തു. പിന്നീട് 29 റണ്‍സ് കൂടി കൂട്ടിച്ചേര്‍ക്കുന്നതിനിടെ മൂന്ന് വിക്കറ്റുകള് നഷ്ടമായതോടെ ഇന്ത്യ പ്രതിരോധത്തിലായി. ക്യാപ്റ്റന് വിജയ് സോള് മൂന്നും റിക്കി ബുയി ഒരു റണ്‍സെടുത്തും മടങ്ങി. നാലിന് 94 എന്ന നിലയില് നിന്ന് ഇന്ത്യയെ 200 കടത്തിയത് അഞ്ചാം വിക്കറ്റില് സഞ്ജുവും സര്‍ഫറാസ് ഖാനും ചേര്‍ന്നാണ്. ഒടുവില് സ്കോര് 213-ല് എത്തിയപ്പോള് 78 പന്തില് നിന്ന് അഞ്ച് ബൗണ്ടറികളും ഒരു സിക്സറുമടക്കം 74 റണ്‍സെടുത്ത സര്‍ഫറാസ് ഖാനെ സഫര് ഗൊഹാര് ഹസ്സന് റാസയുടെ കൈകളിലെത്തിച്ചു. അധികം വൈകാതെ സഞ്ജുവും മടങ്ങി. 101 പന്തുകള് നേരിട്ട് 68 റണ്‍സെടുത്ത സഞ്ജുവിനെ ഇര്‍ഫാനുള്ള ഷാ വിക്കറ്റ് കീപ്പര് സൈഫുള്ള ഖാന്റെ കൈകളിലെത്തിച്ചു. പിന്നീട് 18 പന്തുകളില് നിന്ന് പുറത്താകാതെ 22 റണ്‍സെടുത്ത ദീപക് ഹൂഡയുടെ പ്രകടനമാണ് ഇന്ത്യന് സ്കോര് 262-ല് എത്തിച്ചത്. പാക്കിസ്ഥാന് വേണ്ടി ഇര്‍ഫാനുള്ള ഷായും കരാമത്ത് അലിയും രണ്ട് വിക്കറ്റുകള് വീതം വീഴ്ത്തി.\n263 റണ്‍സിന്റെ വിജയലക്ഷ്യത്തെ പിന്തുടര്‍ന്‍ന്മറുപടി ബാറ്റിംഗ് ആരംഭിച്ച പാക്കിസ്ഥാന് ഗംഭീരതുടക്കമാണ് ഓപ്പണര്‍മാരായ സാമി അസ്ലാമും ഇമാം ഉള് ഹഖും ചേര്‍ന്ന് നല്‍കിയത്. സ്കോര് 109 റണ്‍സിലെത്തിയശേഷമാണ് ഈ കൂട്ടുകെട്ട് പിരിക്കാന് ഇന്ത്യക്ക് കഴിഞ്ഞത്. 39 റണ്‍സെടുത്ത ഇമാം ഉള് ഹഖിനെ ആമിര് ഗാനി സര്‍ഫറാസ് ഖാന്റെ കൈകളിലെത്തിച്ചു. അനായാസം വിജയത്തിലേക്ക് നീങ്ങുകയാണെന്ന് തോന്നിച്ച പാക്കിസ്ഥാന് ഈ കൂട്ടുകെട്ട് പിരിഞ്ഞത് വന് തിരിച്ചടിയായി. സ്കോര് 116-ല് എത്തിയപ്പോള് 64 റണ്‍സെടുത്ത സാമി അസ്ലമും പുറത്തായതോടെ പാക് പടയുടെ പോരാട്ടവീര്യവും അസ്തമിച്ചു. പിന്നീടെത്തിയവരില് 32 റണ്‍സെടുത്ത സൗദ് ഷക്കീലും 21 റണ്‍സെടുത്ത സിയാ ഉള് ഹഖും മാത്രമാണ് അല്‍പമെങ്കിലും പൊരുതിയത്. എന്നാല് ഹൂഡയുടെ സ്പിന്നിന് മുന്നില് പാക് പട മുട്ടുമടക്കി.\nഅബുദാബിയില് നടന്ന ഗ്രൂപ്പ് ബിയിലെ മതസരത്തില് ഓസ്ട്രേലിയന് യുവനിര 101 റണ്‍സിന് നമീബിയയെ കീഴടക്കി. ആദ്യം ബാറ്റ് ചെയ്ത ഓസ്ട്രേലിയ7വിക്കറ്റിന് 242 റണ്‍സെടുത്തപ്പോള് നമീബിയ 44.2 ഓവറില് 141 റണ്‍സിന് ഓള് ഔട്ടായി. 96 റണ്‍സെടുത്ത മാത്യൂ ഷോര്‍ട്ടും 45 റണ്‍സെടുത്ത ബെന് മക്ഡര്‍മോട്ടും മികച്ച പ്രകടനം നടത്തിയപ്പോള് നമീബിയക്ക് വേണ്ടി 43 റണ്‍സെടുത്ത വെസ്സല്‍സ് മാത്രമാണ് തിളങ്ങിയത്.\nമറ്റൊരു മത്സരത്തില് അഫ്ഗാനിസ്ഥാനെതിരെ ബംഗ്ലാദേശും ഗംഭീര വിജയം കരസ്ഥമാക്കി. 10 വിക്കറ്റിനാണ് ബംഗ്ലാദേശ് ഗ്രൂപ്പ് ബിയിലെ മത്സരത്തില് വിജയിച്ചത്. ആദ്യം ബാറ്റ് ചെയ്ത അഫ്ഗാനിസ്ഥാന് 212 റണ്‍സിന് ഓള് ഔട്ടായി. മറുപടി ബാറ്റിംഗിനിറങ്ങിയ ബംഗ്ലാദേശ് ഓപ്പണര്‍മാരായ ഷദ്മാന് ഇസ്ലാമിന്റെയും (126 നോട്ടൗട്ട്), ജോയ്‌റാസ് ഷെയ്ക്കിന്റെയും (81 നോട്ടൗട്ട്) കരുത്തില് വിക്കറ്റൊന്നും നഷ്ടപ്പെടുത്താതെ 216 റണ്‍സെടുത്ത് വിജയം സ്വന്തമാക്കി.


സിപിഎമ്മിന്റേത് കപട ഇടതു മുഖമെന്ന് ജിഗ്നേഷ് മേവാനി\n29 May, 2018 at 10:52 AM\nഇടത്-ദലിത് ഐക്യം എന്നാല് സിപിഎമ്മുമായി ദലിതര് കൈകോര്‍ക്കുക എന്നല്ലെന്ന് ഉന സമര നായകന് ജിഗ്നേഷ് മേവാനി.\nഇടത്-ദലിത് ഐക്യം എന്നാല് സിപിഎമ്മുമായി ദലിതര് കൈകോര്‍ക്കുക എന്നല്ലെന്ന് ഉന സമര നായകന് ജിഗ്നേഷ് മേവാനി. സിപിഎമ്മിന്റേത് കപട ഇടതു മുഖമാണ്. സിപിഎം ഇടതു പാര്‍ട്ടിയാണെങ്കില് കേരളത്തില് രണ്ടാം ഭൂപരിഷ്കരണം നടത്താന് തയ്യാറാവണമെന്ന് ജിഗ്നേഷ് മേവാനി പറഞ്ഞു. ഗോവിന്ദാപുരം അംബേദ്കര് കോളനി സന്ദര്‍ശിക്കുമ്പോഴായിരുന്നു ജിഗ്നേഷ് മേവാനിയുടെ ഈ പ്രതികരണം.\nഗോവിന്ദാപുരത്തെത്തിയ ജിഗ്നേഷ് മേവാനി ദലിത് സംഘടനകളുടെ പരിപാടികളില് പങ്കെടുത്തു. ഗോവിന്ദാപുരം കോളനിയിലെ ചക്ലിയരുടെ ശോച്യാവസ്ഥ നേരില് കണ്ട ജിഗ്നേഷ് മേവാനി ജാതി കോളനികള് ഇല്ലായ്മ ചെയ്താലേ ജാതി നിര്‍മാര്‍ജനം സാധ്യമാവൂയെന്ന് പറഞ്ഞു. എന്നാല്, ജാതിക്കോളനികള് നിലനിര്‍ത്താനാണ് കേരളത്തിലെ ഇടതു പാര്‍ട്ടികള് ശ്രമിക്കുന്നതെന്ന് ജിഗ്നേഷ് മേവാനി പറഞ്ഞു.\nഗുജറാത്ത് മോഡല് പോലെ വ്യാജമാണ് കേരള മോഡല് എന്ന പ്രചാരണം. രണ്ടും ദലിത് വിരുദ്ധമാണ്. പട്ടികജാതിക്കാര്‍ക്കെതിരായ പീഡനങ്ങളില് കുറ്റവാളികള് ശിക്ഷിക്കപ്പെടുന്നത് കേരളത്തില് ദേശീയ ശരാശരിയെക്കാള് കുറ‍ഞ്ഞ നിരക്കിലാണ്. ഗുജറാത്തിലും ഇതു തന്നെയാണ് സ്ഥിതിയെന്ന് ജിഗ്നേഷ് മേവാനി പറഞ്ഞു.


മൊബൈല് മേഖലയിലെ സമ്പൂര്‍ണ സൌദിവത്ക്കരണത്തില് ഇളവ്\n23 May, 2018 at 08:29 AM\nസ്വകാര്യ മേഖലയിലെ ഊര്‍ജ്ജിത സ്വദേശിവത്കരണത്തിന് സൌദി തൊഴില് മന്ത്രാലയം നടപ്പാക്കി വരുന്ന നിതാഖാത്ത് വ്യവസ്ഥയില് സെപ്റ്റംബര് മൂന്ന് മുതല് പരിഷ്കരണം വരുത്തുന്നു.\nസ്വകാര്യ മേഖലയിലെ ഊര്‍ജ്ജിത സ്വദേശിവത്കരണത്തിന് സൌദി തൊഴില് മന്ത്രാലയം നടപ്പാക്കി വരുന്ന നിതാഖാത്ത് വ്യവസ്ഥയില് സെപ്റ്റംബര് മൂന്ന് മുതല് പരിഷ്കരണം വരുത്തുന്നു. ചില മേഖലകളിലെ സ്വദേശിവത്കരണം പുനര്‍നിര്‍ണയിക്കാനും മന്ത്രാലയം തീരുമാനിച്ചു. ഇതിന്‍റെ ഭാഗമായി മൊബൈല് കടകളിലെ സ്വദേശിവത്കരണം 94 ശതമാനമായി കുറക്കും.\nമൊബൈല് വില്‍പ്പന മേഖലയില് നടപ്പാക്കിയ സമ്പൂര്‍ണ്ണ സ്വദേശി വത്കരണം നടപ്പാക്കിയ ശേഷമാണ് ഇപ്പോള് ഇളവ് നല്‍കുന്നത്. മൊബൈല് വില്‍പന, അറ്റകുറ്റപ്പണികള് എന്നീ കടകളില് 94 ശതമാനം സ്വദേശിവത്കരണം നടപ്പാക്കിയാല് സ്ഥാപനം താഴ്ന്ന പച്ചയിലും 96 ശതമാനമായാല് ഇടത്തരം പച്ചയിലുമാവും. ഉയര്‍ന്ന പച്ചയിലത്തൊന് 98 ശതമാനം സ്വദേശികളുണ്ടാവണം. 92 ശതമാനം സ്വദേശികളായാല് സ്ഥാപനം നിതാഖാത്ത് വ്യവസ്ഥയില് മഞ്ഞ ഗണത്തിലും 90 ശതമാനമായാല് ചുവപ്പ് ഗണത്തിലുമായിരിക്കുമെന്നും തൊഴില് മന്ത്രി ഡോ. അലി അല്‍ഗഫീസ് പറഞ്ഞു.\nപുതിയ തീരുമാനം വന്‍കിട കമ്പനികള്‍ക്കാണ് ഗുണം ചെയ്യുക. താഴ്ന്ന പച്ച ഗണത്തില് പെടാന് ഏറ്റവും ചുരുങ്ങിയത് ഇരുപത് സ്വദേശി ജീവനക്കാര്‍ക്ക് ഒരു വിദേശിയെ മാത്രമേ നിയമിക്കാന് സാധിക്കൂ. അതിനാല് ചെറുകിട കമ്പനികള്‍ക്ക് ഇതിന്‍റെ ഗുണഫലം ലഭിക്കില്ല. രണ്ടായിരത്തി പതിനാറ് സെപ്തംബര് മുതലാണ് മൊബൈല് വില്‍പ്പന, റിപ്പയറിംങ് മേഖലയില് സന്പൂര്‍ണ്ണ സ്വദേശി വത്കരണം നടപ്പിലാക്കിയത്. മലയാളികള് ഉള്‍പ്പെടെ ആയിരക്കണക്കിന് വിദേശികള്‍ക്ക് ഈ മേഖലയില് ജോലി നഷ്ടമായിരുന്നു. രാജ്യത്തെ തൊഴില് മേഖലയിലെ ഏതാനും സ്ഥാപനങ്ങളിലെ സ്വദേശിവത്കരണത്തിന്‍റെ തോതും തൊഴില് മന്ത്രി വ്യക്തമാക്കി.\nപെട്രോളിയം, ഗ്യാസ്, സാമ്പത്തിക സ്ഥാപനങ്ങള് എന്നിയില് 90 ശതമാനം സ്വദേശിവത്കരണം നിര്‍ബന്ധമാക്കും. നിര്‍മാണ, കോണ്‍ട്രാക്ടിങ് മേഖലയില് 15 ശതമാനം സ്വദേശികള് മതിയാവും. 67 തരത്തിലുള്ള ബിസ്നസ് സ്ഥാപനങ്ങളെ ആറ് ഗണങ്ങളായി തിരിച്ചാണ് സ്വദേശിവത്കണത്തിന്‍റെ തോത് നിര്‍ണയിക്കുക. സ്വകാര്യ, വിദേശ സിലബിസലുള്ള സ്കൂളുകളിലും ഉയര്‍ന്ന ശതമാനം സ്വദേശിവത്കരണം നിര്‍ബന്ധമാക്കുമെന്നും മന്ത്രി പറഞ്ഞു.\nnitaqatMobileNitaqat Saudization program


OICC UAE: പാര്‍ട്ടി ഓഫീസിലെ ഒളിക്യാമറ: പകരം വീട്ടാന് ഗോപിയും സംഘവും\nപാര്‍ട്ടി ഓഫീസിലെ ഒളിക്യാമറ: പകരം വീട്ടാന് ഗോപിയും സംഘവും\nകൊച്ചി: സിപിഎം എറണാകുളം ജില്ലാകമ്മിറ്റി ഓഫീസില് ഒളിക്യാമറ സ്ഥാപിച്ച് ജില്ലാസെക്രട്ടറിയുടെ രഹസ്യവേഴ്ചകള് ചിത്രീകരിച്ച സംഭവത്തിന് പ്രത്യാക്രമണം. പാര്‍ട്ടിയിലെ വിഭാഗീയതയുടെ ഫലമായാണ് ഔദ്യോഗികപക്ഷത്തോടൊപ്പം നിലയുറപ്പിച്ച ഗോപിക്കെതിരേ ആരോപണം ഉയര്‍ത്തിയതെന്നാണ് സംസ്ഥാനനേതൃത്വത്തിന്റെ വിലയിരുത്തല്. ഇതിനുപകരം വീട്ടാനുള്ള തന്ത്രങ്ങളും ഔദ്യോഗിപക്ഷം ഒരുക്കിക്കഴിഞ്ഞു. വി.എസ് പക്ഷത്തു നിലയുറപ്പിച്ച പ്രമുഖ വനിതാനേതാവിനെയും ഒരു ജില്ലാകമ്മറ്റിയംഗത്തേയും ചേര്‍ത്തുള്ള കഥകള് രൂപപ്പെടുത്തുന്ന തിരിക്കിലാണ് ഇവര്. വി.എസ് പക്ഷത്തെ പ്രമുഖ നേതാവും തദ്ദേശ സ്വയംഭരണ സ്ഥാപനത്തിന്റെ അധ്യക്ഷയുമായിരുന്ന ഇവരെ വി.എസ് പക്ഷത്തെ പ്രമുഖ നേതാവുമായി ബന്ധപ്പെടുത്തിയാണ് ആരോപണമുയര്‍ന്നിട്ടുള്ളത്.\nഗോപി കോട്ടമുറിക്കല് വി.എസിനെ വിട്ട് പിണറായി പക്ഷത്തേയ്ക്കു പോയതിനെ തുടര്‍ന്നാണ് അദ്ദേഹത്തിനെതിരെ ക്യാമറ ചിത്രീകരണം നടത്തിയത്. അതിനു പകരമായാണ് വി.എസ് വിഭാഗത്തിലെ വനിതാ നേതാവിന്റെയും ജില്ലാ കമ്മിറ്റിയംഗത്തിന്റെയും പ്രണയകഥ പൊടിതട്ടിയെടുക്കുന്നത്. ഈ വനിതാ നേതാവിനെയും ജില്ലാ കമ്മിറ്റി അംഗത്തെയും നിരവധി ഇടങ്ങളില് വച്ച് സുഖകരമല്ലാത്ത രീതിയില് കണ്ട പാര്‍ട്ടി പ്രവര്‍ത്തകര് പല തവണ നേതൃത്വത്തിന് വിവരം നല്‍കിയിരുന്നു. ഇവര് തദ്ദേശ സ്വയംഭരണ സ്ഥാപനത്തിന്റെ അധ്യക്ഷയായിരിക്കുമ്പോള് ഔദ്യോഗിക വാഹനം ഇതിനായി ദുരുപയോഗപ്പെടുത്തിയതായും ആരോപണ ഉയര്‍ന്നിരുന്നു. ജില്ലക്കു പുറത്തേയ്ക്ക് ഈ വനിതാ നേതാവുമായി ജില്ലാക്കമ്മിറ്റിയംഗം നടത്തിയയാത്രകളും വിവാദമായിട്ടുണ്ട്.\nവരും ദിവസങ്ങളില് പിണറായി പക്ഷം ഇത് ശക്തമായ ആയുധമാക്കും. ആരോപണ വിധേയനായ ഈ ജില്ലാക്കമ്മറ്റിയംഗത്തിനെതിരെ നിരവധി ആരോപണങ്ങള് നേരത്തെ തന്നെ സ്ത്രീവിഷയത്തില് ഉയര്‍ന്നിട്ടുണ്ട്. അപ്പോഴൊക്കെ പാര്‍ട്ടി ഇടപെട്ട് അന്വേഷണക്കമ്മിഷനെ നിയോഗിക്കുകയും നടപടികള് എടുക്കുകയും ചെയ്തിട്ടുണ്ട്. എന്നാല് പലനാളായി പാര്‍ട്ടിയുടെ പിന്നാമ്പുറങ്ങളില് കേട്ടു കൊണ്ടിരുന്ന ഈ ആരോപണം ഒളി കാമറ വിവാദത്തിന്റെ പശ്ചാത്തലത്തില് ഇത് വീണ്ടും സജീവമാവുകയാണ്. ആരോപണ വിധേയരായ രണ്ടു പേരും കടുത്ത വി.എസ് പക്ഷക്കാരും ഔദ്യോഗിക പക്ഷത്തിന് അനഭിമതരുമാണ്. അഴിമതി ആരോപണങ്ങള് അടക്കം ഈ രണ്ട് പേര്‍ക്കുമെതിരെ നിരവധി ആരോപണങ്ങള് ഉയര്‍ന്നിരുന്നെങ്കിലും വി.എസ് വിഭാഗത്തിന് മൃഗീയ ഭൂരിപക്ഷമുളള ജില്ലാക്കമ്മിറ്റി അതൊന്നും കണ്ടില്ലന്ന് നടിക്കുകയായിരുന്നു.\nപാര്‍ട്ടി സമ്മേളനങ്ങള് പടിവാതിക്കല് എത്തി നില്‍ക്കെ പുതിയ സംഭവവികാസങ്ങള് പാര്‍ട്ടിയെ കൂടുതല് പ്രതിരോധത്തിലാഴ്ത്തും. പാര്‍ട്ടി കോണ്‍ഗ്രസിനു സംസ്ഥാന സമ്മേളനത്തിനും മുന്നോടിയായി ബ്രാഞ്ച് തലം മുതലുള്ള സമ്മേളനങ്ങള് ഈ ആഴ്ച ആരംഭിക്കാനിരിക്കെ ഗോപി കോട്ടമുറിക്കല് വിവാദവും അതിനുപിന്നാലെയുള്ള തുടര്‍സംഭവങ്ങളും പാര്‍ട്ടിക്ക് പുതിയ തലവേദനയായി മാറും. ഗവണ്‍മെന്റ് പ്ലീഡറായിരുന്ന മുളന്തുരുത്തി സ്വദേശിനിയുമായി ബന്ധപ്പെടുത്തിയാണ് ജില്ലാ സെക്രട്ടറിയായിരുന്നു ഗോപി കോട്ടമുറിക്കലിനെതിരേ ആരോപണമുയര്‍ന്നിരിക്കുന്നത്. ലെനിന് സെന്ററിലെ നിത്യസന്ദര്‍ശകയായിരുന്ന അഭിഭാഷകയുമായുള്ള ജില്ലാ സെക്രട്ടറിയുടെ ബന്ധം പാര്‍ട്ടി ഭാരവാഹികളുടെ ശ്രദ്ധയില്‍പ്പെടുകയും പലവട്ടം മുന്നറിയിപ്പു നല്‍കുകയും ചെയ്തിരുന്നതാണത്രെ.\nജില്ലാ സെക്രട്ടേറിയറ്റ് യോഗത്തില് ഈ വിഷയം വി.എസ് പക്ഷക്കാരനായ കെ.എ ചാക്കോച്ചന് ഉന്നയിച്ചതിനെ തുടര്‍ന്ന് ചര്‍ച്ച നടന്നു. പിന്നീട് വിഷയം സംസ്ഥാന നേതൃത്വത്തിന് വിടുകയായിരുന്നു. എന്നാല് സംസ്ഥാന സെക്രട്ടേറിയറ്റ് യോഗത്തില് പ്രശ്‌നം വന്നപ്പോള് ഇരു ചെവിയറിയാതെ ജില്ലാ സെക്രട്ടേറിയറ്റില് ചര്‍ച്ച ചെയ്ത് പരിഹരിക്കണമെന്ന നിര്‍ദേശമാണ് സംസ്ഥാന സെക്രട്ടറി പിണറായി വിജയന് നല്‍കിയത്. തുടര്‍ന്ന് വൈക്കംവിശ്വന്റെ നേതൃത്വത്തിലുള്ള അന്വേഷണസംഘം ഇക്കാര്യത്തില് തെളിവെടുപ്പ് നടത്തി. ഗോപി കോട്ടമുറിക്കല് അരുതാത്തത് ചെയ്തുവെന്നുതന്നെയാണ് കമ്മിഷന്റെ കണ്ടെത്തലെന്നാണ് സൂചന.\nകണ്ണൂര് ജില്ലാസെക്രട്ടറിയായിരുന്നു പി.ശശി സ്ത്രീവിഷയത്തില് പുറത്തായതിനു തൊട്ടുപിന്നാലെയാണ് പാര്‍ട്ടിയിലെ മറ്റൊരു കരുത്തനും സ്ത്രീവിഷയത്തില് കുടുങ്ങിയത്. ശശിക്കെതിരേ ഉയര്‍ന്ന ലൈംഗിക വിവാദത്തില് പരാതിക്കാരുണ്ടായിരുന്നു. എന്നാല് ആദ്യം അതു മറച്ചുവച്ച് ശശിക്ക് അവധി നല്‍കുകയും അത് ചികില്‍സയ്ക്കു വേണ്ടിയാണെന്ന് പറയുകയുമാണ് പാര്‍ട്ടി ചെയ്തത്. പിന്നീടാണ് യഥാര്‍ത്ഥ വിവരം പുറത്തുവന്നത്. ശശിക്കെതിരേ അന്വേഷണ കമ്മീഷനെവച്ച് റിപ്പോര്‍ട്ട് വാങ്ങുകയും പുറത്താക്കേണ്ടി വരികയും ചെയ്തു. വി എസിന്റെ കടുത്ത നിലപാടാണ് ശശിക്കെതിരേ നീങ്ങാന് സംസ്ഥാന നേതൃത്വത്തെ നിര്‍ബന്ധിച്ചത്\nPosted by sarjith kuttamparambath at Monday, September 05, 2011


അച്ചായത്തരങ്ങൾ : പീ പീ / പോം പോം / കീ കീ....മലയാളി ഹോണ് അടിക്കുമ്പോള് എന്താണ് മനസ്സിലാക്കേണ്ടത് !!!!!\nപീ പീ / പോം പോം / കീ കീ....മലയാളി ഹോണ് അടിക്കുമ്പോള് എന്താണ് മനസ്സിലാക്കേണ്ടത് !!!!!\nഞാന് വള്ളി നിക്കറിട്ടു നടക്കുന്ന പ്രായത്തില് ; ഇതിന്റെ അര്‍ഥം ഞാന് വള്ളി നിക്കര് ഇട്ടിട്ടുണ്ട് എന്നല്ല. അതൊരു പ്രയോഗമാണ്. എന്റെ ബാല്യത്തില് എന്നേ അര്‍ത്ഥമുള്ളു. ഇനി ഇനിയെങ്കിലും ഞാന് ഒരു സത്യം പറയട്ടെ; ഞാന് ഇന്നേ വരെ വള്ളി നിക്കര് ഇട്ടിട്ടില്ല എന്ന് മാത്രമല്ല ഞാന് സിനിമയില് അല്ലാതെ അങ്ങനെ ഒരു സാധനം അന്നൊന്നും കണ്ടിട്ടില്ല. ഇപ്പൊ തീരെ ചെറിയ കുട്ടികളെ ഇടീച്ചു കൊണ്ട് നടക്കുന്നത് കാണാറുണ്ട്. അതൊക്കെ പോട്ടെ, ഞാന് അത് പറയാനല്ല തുടങ്ങിയത്. എന്റെ ബാല്യ കാലത്ത് എന്റെ ഒരു ആന്റിയുടെ വീടിനടുത്ത് കവലയിലെ നിത്യസാന്നിധ്യമായിരുന്ന ഒരു അപ്പാപ്പന് ഉണ്ടായിരുന്നു. നമ്മള് എന്തെങ്കിലും ആവശ്യത്തിന് കടയില് പോയാല് അപ്പാപ്പന് തടഞ്ഞു നിര്‍ത്തും. എന്നിട്ടൊന്നു മൂളും "ഊം". എങ്ങോട്ടാണ് പോകുന്നത് എന്നാണതിന്റെ അര്‍ത്ഥം. ഒന്ന് കട വരെ എന്ന് ഞങ്ങള് (ഞങ്ങള് എന്നാല് ഞാനും ആന്റിയുടെ മകനും) മറുപടി പറഞ്ഞു. ഉടനെ അദ്ദേഹം അടുത്ത മൂളല് റിലീസ് ചെയ്തു "ഊം". എന്തിനാണ് കടയില് പോകുന്നത് എന്നാണു ഇത്തവണത്തെ മൂളലിന്റെ അര്‍ത്ഥം. താറാവ് വാങ്ങാന് എന്ന് ഞങ്ങളുടെ മറുപടി. ദാണ്ടെ വരുന്നു, അടുത്ത മൂളല്. "ഊം". താറാവ് വാങ്ങാന് എന്താണ് പ്രത്യേക വിശേഷം എന്നാണ് ഇത്തവണത്തെ മൂളലിന്റെ പൊരുള്. വല്ല്യപ്പച്ചനും വല്യമ്മച്ചിയും വരുന്നുണ്ട്. അപ്പോള് വരുന്നു അപ്പാപ്പന്റെ വക അഞ്ചാമത്തെ മൂളല് "ഊം". എന്തിനാണ് അവര് വരുന്നത് എന്നാണ് ഇപ്പോഴത്തെ മൂലളിന്റെ ധ്വനി. അവര് ഇവിടെ വന്നിട്ട് കുറച്ചു നാളായി; വെറുതെ വരുന്നതാ...ചോദ്യങ്ങള് തീര്‍ന്നല്ലോ എന്നാശ്വസ്സിച്ചപ്പോള് ദേ വരുന്നു , ആറാം മൂളല് ..."ഊം" . ഭാഗ്യം: എല്ലാം മനസ്സിലായി, പോയി താറാവിനെ വാങ്ങിക്കോ എന്ന അനുവാദം ആയിരുന്നു ആ ഒടുക്കത്തെ മൂളല്. എങ്ങനെയുണ്ട് മൂളല് പരിപാടി. അങ്ങേരുടെ ആറു മൂളല് കൊണ്ട് ഞങ്ങള് ഒരു ചെറുകഥ തന്നെ അങ്ങേരെ പറഞ്ഞു കേള്‍പ്പിക്കേണ്ടി വന്നു. ഓരോ മൂളലിനും ഓരോ അര്‍ത്ഥമുണ്ടെന്നത് സത്യമായും എനിക്കൊരു അതിശയമായിരുന്നു.\nഏതാണ്ട് ഈ കഥയിലെ അപ്പാപ്പന്റെ മൂളല് പോലെ പല അര്‍ഥങ്ങള് ഉള്ളതാണ് മലയാളി (ഇന്ത്യക്കാര് എന്നും വേണമെങ്കില് വായിക്കാം), വണ്ടി ഓടിക്കുമ്പോള് അടിക്കുന്ന ഹോണ് ശബ്ദവും. സന്ദര്‍ഭത്തിനു അനുസ്സരിച്ച് അര്‍ഥങ്ങള് മാറുന്നതാണ് ആ പീ പീ/പോം പോം/കീ കീ / പ്രോം പ്രോം ശബ്ദം. (പഴയ ബ്ലോ എയര് ഹോണ് നിരോധിച്ചത് കൊണ്ട് പ്രോം പ്രോം ഇപ്പോള് കേള്‍ക്കാറില്ല; മറ്റു ശബ്ദങ്ങള് ഓര്‍മ്മ വരുന്നുമില്ല. ക്ഷമിക്കണം )\nവഴിയില് ഒരാള് വട്ടം കടന്നാല് ഹോണ് അടിക്കുന്നത് "ഒന്ന് വഴീന്നു മാറു ചേട്ടാ/പെങ്ങളേ/എഡോ" എന്ന് പറയാന് വേണ്ടിയാണെന്ന് ഏതു കൊച്ചു കുട്ടിക്കും അറിയാം.\nവളവില് ഹോണ് അടിക്കുന്നത് "ഞാനിതാ വരുന്നേ, എന്നെ വന്നു മുട്ടിയേക്കല്ലേ" എന്ന അഭ്യര്‍ത്ഥനയോ "ഞാന് വരുന്നുണ്ട്; മാറിയില്ലെങ്കില് നിന്റെ ഇടപാട് തീരും" എന്നാ ഭീഷണിയോ ആണെന്നും അറിയാത്തവര് കാണില്ല. (രസകരമായ കാര്യം ഈ വിഭാഗത്തില് പെട്ട ഹോണ് അടി ഇപ്പോള് പൊതുവേ കുറവാണ് എന്നുള്ളതാണ്; മിക്കവാറും വളവുകളില് ഹോണ് അടി കേള്‍ക്കുന്നത് അപൂര്‍വ്വമായിട്ടുണ്ട്)\nനിര്‍ത്തിയിട്ടിരിക്കുന്ന വണ്ടിയുടെ പിറകില് കൊണ്ട് പോയി ചേര്‍ത്ത് നിര്‍ത്തിയിട്ട് മുന്‍പിലെ വണ്ടിയെങ്ങാന് അല്‍പ്പം പിറകോട്ടിറങ്ങിയാല് ഒരടി ഉണ്ട് " അയ്യോ, വന്നെന്റെ മടിയില് ഇരിക്കല്ലേ " എന്നാണതിന്റെ അര്‍ത്ഥം.\nഇനിയാണ് വിചിത്രമായ അടികള് വരുന്നത്.\nനമ്മള് ട്രാഫിക് സിഗ്നലില് ഒരു ലോറിയുടെ പിറകില് കിടക്കുന്നു. ലോറി കാരണം സിഗ്നല് പച്ചയായത് നമ്മള് കാണുന്നില്ല. നമ്മളെക്കാള് മുന്‍പേ പച്ച കണ്ട, നമ്മുടെ പിറകില് കിടക്കുന്ന വണ്ടികള് നിറുത്താതെ ഹോണ് അടിക്കുന്നു. എന്താ അര്‍ത്ഥം " എടാ പൊട്ടന് കൊണാപ്പാ, സിഗ്നല് പച്ചയായി; എടുത്തിട്ട് പോ പണ്ടാരം". അത്രേയുള്ളൂ. ചില സമയത്ത് തോന്നും നമ്മുടെ വണ്ടിക്കു എന്‍ജിന് പവര് പോരാഞ്ഞിട്ട് അവന് സൌണ്ട് എനര്‍ജി കൂടി തന്നു വണ്ടി എടുത്തു നീക്കാന് സഹായിക്കുകയാണ് എന്ന്.\nനമ്മള് സിഗ്നലില് ഏറ്റവും മുന്‍പില്, അല്ലെങ്കില് ഒരു റെയില് ലെവല് ക്രോസില് ആണെന്ന് കരുതുക. പച്ച കിട്ടിയാല് ഏതാണ്ട് കാല് മിനിറ്റില് താഴെ (അതായത് പതിനഞ്ചു സെക്കന്റില് താഴെ) എടുക്കും ഗീര് ഷിഫ്റ്റ് ചെയ്തു മുന്നോട്ടെടുക്കാന്. അപ്പോള് കേള്‍ക്കാം ഒരു ചെറിയ "പീ". ഒറ്റ അര്‍ത്ഥമേ ഉള്ളൂ; ഹലോ ഒന്നെടുക്കാമോ. പക്ഷെ അപ്പോഴേക്കും, ചെറിയ "പീ" അടിച്ച ചേട്ടന്റെ പിറകില് നിന്ന് വിവിധ തരം ഹോണുകളുടെ ഉന്മത്ത സംഗീതം ഉച്ചസ്ഥായിയില് തന്നെ കേള്‍ക്കാം; ഒരു കടലിരമ്പം പോലെ.\nഇനി, മേല് പറഞ്ഞ കേസില് ഏറ്റവും മുന്‍പിലെ വണ്ടി ഓട്ടുന്നത് ഒരു തരുണീമണിയാണെങ്കില് ഇതേ ഹോണിന്റെ അര്‍ത്ഥം മറ്റൊന്നാണ്; "ആഹാ, ഞങ്ങള് ഭരിക്കേണ്ട റോഡില് നീ വണ്ടിയുമായി വന്നിരിക്കുന്നോ, എടുത്തു മാറ്റെടി" എന്ന് . ഓടിക്കുന്നത് പെണ്ണാണു എന്നു തിരിച്ചറിയുന്ന നിമിഷം കുഞ്ഞു പീ ശബ്ദം അതി ഭീകരമായ നീണ്ട ഹോണ് ശബ്ദത്തിന് വഴി മാറിക്കൊടുക്കും.\nഒരു പെണ്ണെങ്ങാന് നമ്മുടെ വണ്ടിയെ ഓവര്‍ടേക്ക് ചെയ്‌താല് പിന്നെ ഹോണ് അടിച്ചു പിടിച്ചു കൊണ്ടാണ് അതിനെ നമ്മള് ഓവര് ടേക്ക് ചെയ്യുന്നത്. ആ ഹോണിന്റെ അര്‍ത്ഥം "ധിക്കാരി അത്രക്കായോ, ഒരു ആണിന്റെ വണ്ടിയെ ഓവര്‍ടേക്ക് ചെയ്യാന് മാത്രം അഹങ്കാരമോ നിനക്ക്" എന്നാണ്.\nഅത് പോലെ, നമ്മള് വണ്ടി ഓടിക്കുന്നു; വളരെ തിരക്കിലാണ്. മുന്‍പിലെ ചേട്ടന് അമ്മി കാറ്റത്ത് ഇട്ട പോലെ വളരെ പതുക്കെയാണ്. ഇത്തവണ ഹോണിന്റെ അര്‍ഥം "ഓരോരുത്തന്മാര് ഇറങ്ങിക്കോളും, പഴങ്കഞ്ഞിയും കുടിച്ചിട്ട്. ഒന്ന് സൈഡ് മാറിത്താടാ *#@*@#$%&" എന്ന് മാത്രമാണ്.\nഅടുത്തത്; നമ്മള് വണ്ടി ഓടിക്കുന്നു. മുന്‍പില് പോകുന്ന വണ്ടിക്കാരനെ നമുക്കറിയാം. ഒരു ഹോണ് അടിച്ചു. ഒപ്പം കയറി ചെന്ന് ഒരു ഹോര്ന് കൂടി അടിച്ചു. പിന്നെ നീട്ടി ഒരു അടിയാണ്. ഇതേതു *#@*@#$%& ആടാ ഇത് പോലെ മരിച്ചു ഹോണ് അടിക്കുന്നത് എന്നവന് നോക്കുമ്പോള് നമ്മളെ കാണുന്നു. ഇപ്പോള് സംഗതികള് ആകെ മാറി. ഇപ്പോഴാണ് മറ്റേ വണ്ടിക്കാരന് മനസ്സിലായത് "ഹോണ് അടിച്ചു നമ്മള് ഹായ് പറയുകയായിരുന്നു" എന്ന്. എങ്ങനെ ഒണ്ട് ഹോണിന്റെ കളി ??\nഒരു വണ്ടി മുന്‍പില് പോകുന്നു, നമ്മള് പുറകില്. ഒരു മുന്നറിയിപ്പും സിഗ്നലും ഇല്ലാതെ മുന്‍പിലെ ചേട്ടന് വണ്ടി ഒതുക്കുന്നു. നമ്മള് ഹോണ് നീട്ടി അടിക്കുന്നു. എന്ത് മനസ്സിലാക്കണം . So Simple; "ഇന്‍ഡിക്കേറ്റര് ഇടാന് നിന്റെ അപ്പന് വരുമോടാ *#@*@#$%&" എന്ന് മാത്രം.ഒരുത്തന് നമ്മള് ഓടിക്കുന്ന വണ്ടിയുടെ ഇടതു വശത്ത് കൂടി ഓവര് ടേക്ക് ചെയ്തിട്ട് നമ്മുടെ കണ്ണിന്റെ ബ്ലൈന്റ് സ്പോട്ടില് ചെന്നിട്ട് ഹോണ് അടിക്കുന്നു. നമ്മള് ലെഫ്റ്റ് ഒതുക്കുന്നു. കാര്‍ന്നോന്മാരുടെ ദൈവനുഗ്രഹത്തിനു അപകടം ഒഴിവാകുന്നു. നമ്മള് ഇരച്ചു കയറിച്ചെന്നു അവന്റെ ഒപ്പമാക്കി ഒരു ഹോണ് മുഴക്കുന്നു. അര്‍ത്ഥം ഇതാണ്; "ഏതു *#@*@#$%& ക്കാടാ ഇടതു വശത്ത് കൂടി ഹോണ് അടിച്ചിട്ട് കേറിപ്പോകുന്നത്" എന്ന്.\nരാവിലെ പത്രക്കാരന് ഹോണ് അടിക്കുന്നത്, "ദേ ഇട്ടേക്കുന്നു. കൊണ്ട് പോയി വായിച്ചു നിര്‍വൃതി അടയൂ " എന്ന് അറിയിക്കാനാണ്. പാല്‍ക്കാരനും ഇതേ പോലെ തന്നെ "കൊണ്ട് പോയി തിളപ്പിച്ച് കുടിക്കൂ; തന്റെ പള്ള നിറയട്ടെ " എന്നാണ് ഹോണിലൂടെ വിളിച്ചു പറയുന്നത്.\nഅടുത്തത്, സ്കൂള് ബസ്/വാന്/ഓട്ടോ ക്കാരന്റെ വകയാണ്. കൊണ്ട് പോകാനുള്ള കുട്ടിയെയും കൊണ്ട് അവന്റെ അമ്മ/ അപ്പൂപ്പന്/ അമ്മൂമ്മ ഇറങ്ങി വരുന്നത് വരെ അടി തുടരും. "ഞാന് എത്തിയിട്ടും ഇറങ്ങി വരാരായില്ലേ തള്ളെ/മൂപ്പീന്നെ/ചേച്ചീ " എന്നാണവന്റെ നീട്ടിയുള്ള ഹോണടി ചോദിക്കുന്ന ചോദ്യം.\nചില വാഹന ഓട്ടന്മാര് (ഡ്രൈവ് ചെയ്യുന്നവര്) പേ പേ എന്ന് എപ്പോഴും ഹോണില് ഞെക്കി കളിച്ചു കൊണ്ടിരിക്കും. അതിന്റെ അര്‍ത്ഥം മറ്റൊന്നുമല്ല " എനിക്ക് യാതൊരു കോണ്‍ഫിഡെന്‍സുമില്ല; ആകെ എനിക്കറിയാവുന്നത് ഈ വണ്ടി കഷ്ടിച്ച് ഉരുട്ടാനും ഹോണ് അടിക്കാനും ആണ്. നിങ്ങള് വേണേല് ഓടി മാറിക്കോ " എന്നാണ്.\nപോലീസുകാര് മന്ത്രിമാരെയും വി ഐ പി കളെയും കൊണ്ട് പറക്കുമ്പോള് നിര്‍ത്താതെ അടിക്കുന്ന ഹോണിന്റെ അര്‍ത്ഥം " മണ്ടന്മാരെ മാറിക്കോ; ഈ നാട്ടില് ജീവിക്കാന് പഠിച്ചവര് കടന്നു പോകട്ടെ , ഞങ്ങള് അവര്‍ക്ക് വഴിച്ചൂട്ട് കാണിക്കട്ടെ" എന്നാണ്.\nഇനി വണ്ടി ഓടിക്കുന്ന ശൃംഗാരമൂരി ചേട്ടന് വഴിവക്കില് കൂടി ഒരു ലലനാമണി നടന്നു പോകുന്നത് കണ്ടാല് അടിക്കും ഒരു കൊച്ചു "പീ". അതിന്റെ അര്‍ത്ഥം "ചെല്ലക്കിളീ നമ്മളെക്കൂടി ഒന്ന് കടാക്ഷിക്കൂ" എന്നാണ്.\nഅവസാനിപ്പിക്കുന്നതിനു മുന്‍പ് മറ്റൊരു "പീ"പുരാണം കൂടി....ഞാന് ആലുവയില് നിന്ന് പെരുമ്പാവൂര്‍ക്ക് പോകുന്നു. തോട്ടുംമുഖം ഭാഗത്തെത്തിയപ്പോള് പിന്നില് നിന്ന് താളഭദ്രമായ അനേകം "പീ പീ" വിളികള്. ഒരു പറ്റം ബൈക്കുകള് ആണ്. എല്ലാ ബൈക്കിന്മേലും ഒരു സംഘടനയുടെ കൊടികളും കെട്ടി വച്ചിട്ടുണ്ട്. ഞാന് വണ്ടി നിര്‍ത്തി ആ ബൈക്കുകളെ കടന്നു പോകാന് അനുവദിച്ചു. അപ്പോഴാണ് മനസ്സിലായത് ഞാന് കേട്ട ഹോണ് അടി മുദ്രാവാക്യം വിളിയായിരുന്നു എന്ന്.\nലൈറ്റ് കോഷന് സിഗ്നല് കൊടുക്കാന് സാധിക്കുന്ന പാതി രാത്രിക്കും ഹോണ് അടിക്കുന്ന മലയാളിക്ക് നല്ല നമസ്കാരം പറഞ്ഞു കൊണ്ട് ഞാനും അടിക്കട്ടെ ഒരു ഹോണ്. പോം...പോം.... ഇതിന്റെ അര്‍ത്ഥം, കൂടുതല് എഴുതാന് ഒന്നും തന്നെ എന്റെ തലയില് തെളിയുന്നില്ല എന്നാണ്.\nവാല്‍ക്കഷണം: ഇപ്പോള് മിക്കവാറും എല്ലാ വണ്ടികളുടെയും ചില്ലില് "HORN NOT OK", PLEASE NO HONKING" എന്നെഴുതിയ സ്റ്റിക്കറുകള് കാണാറുണ്ട്. (ഇതൊക്കെ ഒട്ടിച്ച വണ്ടികളും ഹോണ് അടിക്കുന്നതിനു ഒരു കുറവും വരുത്തുന്നില്ല കേട്ടോ)\nപണ്ട് റോഡില് കാണാമായിരുന്ന ലോറികളുടെയും ചരക്കുവണ്ടികളുടെയും എല്ലാം പിന്നില് SOUND HORN PLEASE, SOUND HORN OK, HORN PLEASE OK, BLOW HORN OK എന്നൊക്കെ എഴുതി വച്ചതായി കണ്ടിട്ടുണ്ട്. (മലയാള സിനിമയില് ബാലന് കെ നായരും അച്ചന്‍കുഞ്ഞും ജോസ് പ്രകാശുമെല്ലാം ജയന്, നസീര്, മധു, സുകുമാരന്, സോമന് തുടങ്ങി പഴയകാല നായകന്മാരെ കൊല്ലാന് വില്ലന്മാരെ വിട്ടിരുന്നത് ഇത്തരം ലോറികളില് ആയിരുന്നു). തികച്ചും അബദ്ധനിര്‍ഭരമായ ഈ എഴുത്തിന്റെ ഗുട്ടന്‍സ് അന്വേഷിച്ചപ്പോള് കിട്ടിയത് ഇങ്ങനെയാണ്.\nപണ്ട് പണ്ട് പണ്ട്, വളരെ പണ്ട് ലോറികളില് ഇന്ധനമായിട്ട് മണ്ണെണ്ണ ഉപയോഗിച്ചിരുന്നത്രേ. കുഞ്ഞു കുഞ്ഞു തട്ട് മുട്ട് അപകടങ്ങള് ഉണ്ടാകുമ്പോള് പോലും വന് തീ പിടിത്തവും നാശനഷ്ടങ്ങളും ഈ വണ്ടികള് വഴി ഉണ്ടാവുമായിരുന്നു. അന്നൊക്കെ പിന്നില് വരുന്ന വണ്ടികളോട് ഒരു മുന്നറിയിപ്പ് എന്ന നിലയിലാണ് മണ്ണെണ്ണ ഉപയോഗിച്ച് ഓടുന്ന വണ്ടികളുടെ പിന്നില്\nHORN PLEASE, ON KEROSENE\nBLOW HORN, ON KEROSENE\nഎന്നൊക്കെ എഴുതിവെക്കാന് തുടങ്ങിയത്. പച്ച മലയാളത്തില് പറഞ്ഞാല് "ഈ വണ്ടീടെ പള്ള നിറച്ചും മണ്ണെണ്ണയാണ്, ഹോണടിക്കാതെ കേറി വന്നു മുട്ടി തീ പിടിക്കരുത്, പിടിപ്പിക്കരുത് " എന്നാണ് ആ എഴുതി പിടിപ്പിച്ചതിന്റെ അര്‍ത്ഥം.\nപിന്നെ പിന്നെ ലോറി ബോഡി പണിയുന്നവര് അവരുടെ ഭാവനക്കും സര്‍ഗ പ്രതിഭക്കും അനുസരിച്ച് മേല് പറഞ്ഞവയുടെ എല്ലാ പെര്‍മ്യൂട്ടേഷനും കോമ്പിനേഷനും എടുത്തു പ്രയോഗിക്കാന് തുടങ്ങിയത്രേ. ഇന്റര്‍നെറ്റ് തന്ന അറിവാണിത്. ആധികാരികതയെ പറ്റി നിങ്ങളെപ്പോലെ എനിക്കും സംശയം ഉണ്ട്....പീ പീ കീ കീ പ്രോം പ്രോം .......\nPosted by oanu achayan at Wednesday, March 12, 2014\njp5August 2014 at 15:48:00 GMT+5:30\nസുഹൃത്തെ, ഉഗ്രന്!!! എല്ലാ ബ്ലോഗ് പോസ്റ്റ് പോലെ ഇതും സൂപ്പര്.\nഞാന്5വര്‍ഷം ആയിട്ടു ചെന്നൈ-ല് ആണ്. ഇവിടുത്തെ horn അടി കേള്‍ക്കുമ്പോള് നമ്മുടെ കേരളത്തിലെ horn അടി എത്രയോ ബേധം എന്നു ഓര്‍ത്തു പോകാറുണ്ട്.\nLoved your blog... Pls keep writing. All the best.\noanu achayan5August 2014 at 17:46:00 GMT+5:30\nനല്ല വാക്കുകൾക്കു നന്ദി സ്നേഹിതാ\nചില ആം ആദ്മികള് ട്രോജന് കുതിരകള് ആയിരുന്നോ ???...\nവൈകി വന്ന നീതി...വിവേകവും....ജോസഫ് സര്.....സലോമി...\nഅവര് അന്യന്റെ കിടപ്പറകളിലേക്കും സ്വകാര്യതകളിലേക്ക...\nരണ്ടു കുതിരച്ചന്തികളുടെ വീതിയും പെരുന്നയിലെ പോപ്പു...\nഈ പരമ്പരാഗത രാഷ്ട്രീയഓന്തുകള് ഒക്കെക്കൂടി എന്നെ...\nസരിത എസ് നായരും മോണിക്ക ലെവിന്‍സ്കിയും ......\nപീ പീ / പോം പോം / കീ കീ....മലയാളി ഹോണ് അടിക്ക...\nഅവന്, അവള്, അത്......മൂന്നാം ലൈംഗികതയും നെറ്റി ...\nഇവര് ഒക്കെക്കൂടി എന്നെ ആം ആദ്മിയാക്കും...കുറഞ്ഞ പ...\nഈ കഴിഞ്ഞ ആഴ്ചയിലെ "നാല് പെണ്ണുങ്ങള്"......


ഐ.പി.എസ് ഉദ്യോഗസ്ഥരെ കുരുക്കാൻ ഹണിട്രാപ്പിന് ശ്രമിച്ചത് എസ്.ഐ ! - Express Kerala\nഐ.പി.എസ് ഉദ്യോഗസ്ഥരെ കുരുക്കാൻ ഹണിട്രാപ്പിന് ശ്രമിച്ചത് എസ്.ഐ !\nKerala Special View September 10, 2021 | Published by : Express View\nസംസ്ഥാന പൊലീസിനെ പിടിച്ചുലച്ച ഹണിട്രാപ്പ് സംഭവത്തില് വമ്പന് ട്വിസ്റ്റാണ് ഇപ്പോള് പുറത്തു വരുന്നത്. വിവാദ നായികയായ യുവതിയെ മുന് നിര്‍ത്തി ഐ.പി.എസ് ഉദ്യോഗസ്ഥരെ കുടുക്കാന് സസ്‌പെന്‍ഷനിലായ ഉദ്യോഗസ്ഥന് നടത്തുന്ന ഇടപെടല് ഞെട്ടിക്കുന്നതാണ്. യുവതി തന്നെയാണ് ശബ്ദരേഖ പുറത്തു വിട്ടിരിക്കുന്നത്. എസ്.ഐയെ സസ്‌പെന്റ് ചെയ്ത ഡി.ഐ.ജിയെ ഉള്‍പ്പെടെയാണ് ഹണി ട്രാപ്പില് കുടുക്കാന് ശ്രമിച്ചിരിക്കുന്നത്. സസ്‌പെന്‍ഷനിലായ പൊലീസ് ഉദ്യോഗസ്ഥന് തിരിച്ചു സര്‍വ്വീസില് കയറുന്നതിനുവേണ്ടി മാത്രമല്ല പകവീട്ടുന്നതിന് കൂടിയാണ് യുവതിയെ കൂട്ട് പിടിച്ചിതെന്നാണ് ഇതിലൂടെ വ്യക്തമായിരിക്കുന്നത്. ഇതോടെ ഈ പൊലീസ് ഉദ്യോഗസ്ഥനെതിരെ അന്വേഷണം ഉണ്ടാകുമെന്നാണ് സൂചന. പിന്നില് മറ്റാരെങ്കിലും പ്രവര്‍ത്തിച്ചിട്ടുണ്ടെങ്കില് അവരും കുടുങ്ങാനാണ് സാധ്യത.\nഅതേസമയം ഈ യുവതി മുന്‍പ് നടത്തിയ തെറിവിളികള് ഒരിക്കലും ന്യായീകരിക്കാന് കഴിയുന്നതല്ലെന്നാണ് പൊലീസ് കേന്ദ്രങ്ങള് ചൂണ്ടികാട്ടുന്നത്. അത് ഇത്തരം പ്രേരണ കാണിച്ച ഉദ്യോഗസ്ഥനോടായാലും അത്തരം പ്രവര്‍ത്തി ഒരു സ്ത്രീയുടെ ഭാഗത്ത് നിന്നും ഒരിക്കലും ഉണ്ടാവാന് പാടില്ലാത്തതു തന്നെയാണ്. ഹണിട്രാപ്പിന് ശ്രമിച്ചതിന് ഇവര്‍ക്കെതിരെയും ഇപ്പോള് പൊലീസ് കേസെടുത്തിട്ടുണ്ട്. ശബ്ദരേഖ പുറത്തു വന്ന സാഹചര്യത്തില് ഇക്കാര്യത്തിലും സൂഷ്മ പരിശോധന നടത്താനാണ് പൊലീസിന്റെ നീക്കം. ഐ.പി.എസുകാരെ ഹണിട്രാപ്പില് പെടുത്താന് ആവശ്യപ്പെടുന്ന സംഭാഷണം പുറത്തു വന്ന സാഹചര്യത്തില് ഇക്കാര്യത്തില് രഹസ്യാന്വേഷണ വിഭാഗവും അന്വേഷണം തുടങ്ങിയിട്ടുണ്ട്. എസ്.ഐ മുതല് ഡി.വൈ.എസ്.പി വരെയുള്ള ഉദ്യോഗസ്ഥരെ യുവതി ഹണിട്രാപ്പില് പെടുത്തിയിട്ടുണ്ടെന്ന്തെളിഞ്ഞാല് യുവതിയെ അറസ്റ്റ് ചെയ്യാനും സാധ്യതയുണ്ട്. ഇവരെ പൊലീസ് ഉടന് ചോദ്യം ചെയ്യുമെന്നാണ് സൂചന.\nഐ.പി.എസ് ഉദ്യോഗസ്ഥരെ ട്രാപ്പില് പെടുത്തിയാല് താന് അതുപയോഗിച്ച് തിരിച്ച് സര്‍വ്വീസില് കയറുമെന്നും അങ്ങനെ സംഭവിച്ചാല് യുവതിക്ക് പ്രതിഫലമായിട്ട് നല്ലൊരു ഗിഫ്റ്റ് നല്‍കാമെന്നും ശബ്ദരേഖയില് ഉദ്യോഗസ്ഥൻ വാഗ്ദാനം നല്‍കിയിട്ടുണ്ട്. ഞെട്ടിക്കുന്ന സംഭാഷണമാണിത്.\n(വിവാദ ശബ്ദരേഖ വീഡിയോടൊപ്പം)\nപൊലീസിൽ “ആന്റി പൊലീസ് ” വേണ്ട, കടുത്ത നടപടി വരുന്നു . .\nഹണിട്രാപ്പ്; ശബ്ദരേഖ പരിശോധിക്കും . . . എസ്.ഐയുടേതെങ്കിൽ, ഡിസ്മിസ് ചെയ്യും


സര്‍വ്വം സംഗീതമയം | mangalam.com\nStory Dated: Monday, May 23, 2016 12:12\nസംഗീതലോകത്തെ ഗായകരെയും സംഗീതസംവിധായകരെയും അറിയാത്തവരായി ആരുമുണ്ടാവില്ല. എന്നാല് ഇതിനപ്പുറത്ത് ഗാനങ്ങള്‍ക്ക് സംഗീതം പകരുന്നവരെക്കുറിച്ച് ആരും അധികം ശ്രദ്ധിക്കാറില്ല.\nഓരോ ഗാനങ്ങളുടെയും സംഗീത നിര്‍വഹണത്തില് ഓര്‍ക്കസ്‌ട്ര ടീം വഹിക്കുന്ന പങ്ക് വളരെ വലുതാണ്. നിരവധി പേര് ഈ രംഗത്തേക്കെത്തുന്നുണ്ടെങ്കിലും പ്രശസ്‌തരായവര് ചുരുക്കം.\nഎന്നാല് സ്വന്തം കഴിവും ആത്മാര്‍ഥതയും ഒപ്പം ചേര്‍ത്ത് തെന്നിന്ത്യന് ലോകം മുഴുവന് കീബോഡ് വായിച്ച് സംഗീതലോകത്ത് ശ്രദ്ധേയനായ മലയാളി ബിജി പൗലോസ്. മലയാളത്തിലെ സവിധം എന്ന ചിത്രത്തില്‍ത്തുടങ്ങി തമിഴും തെലുങ്കും കന്നഡയും ഭാഷകള് കീഴടക്കിയാണ് ഇദ്ദേഹം കുതിക്കുന്നത്.\nകുട്ടിക്കാലം മുതലേ സംഗീതം ഒപ്പമുണ്ടോ?\nചെറുപ്പം മുതലേ സംഗീതത്തിനോടായിരുന്നു താല്‌പര്യം. പഠിച്ചതും വളര്‍ന്നതുമൊക്കെ തിരുവനന്തപുരത്താണ്. തിരുവനന്തപുരം മോഡല് ഹൈസ്‌കൂളില് പഠിക്കുമ്പോഴാണ് ഞാന് മൃദംഗം പഠിച്ചു തുടങ്ങിയത്. അന്നെന്നെ മൃദംഗം പഠിപ്പിച്ചത് കടനാട് വി.കെ. ഗോപി സാര് ആയിരുന്നു.\nഅദ്ദേഹം വീട്ടില് വന്നാണ് മൃദംഗം പഠിപ്പിച്ചിരുന്നത്. പത്താംക്ലാസില് പഠിക്കുമ്പോള് മൃദംഗവായനയ്‌ക്ക് സംസ്‌ഥാനതലത്തില് ഞാന് ഒന്നാമതായിരുന്നു. അതിന് ശേഷമാണ് കീബോഡിനോട് താല്‌പര്യം തുടങ്ങിയത്.\nകീബോഡ് ഞാന് ആരുടെയും അടുത്ത് പോയി പഠിച്ചിട്ടില്ല. ഞാന് സ്വയം പഠിച്ചെടുത്തതാണ്. ഇപ്പോള് മൃദംഗത്തേക്കാള് കൂടുതല് വായിക്കുന്നത് കീബോഡാണ്. ഈ രംഗത്തേയ്‌ക്കെത്താന് എന്റെ കുടുംബത്തിന്റെ സപ്പോര്‍ട്ട് വളരെ വലുതായിരുന്നു.\nകുട്ടിക്കാലത്ത് കീബോര്‍ഡ് പഠിച്ചിരുന്നെങ്കിലും എനിക്ക് സ്വന്തമായുണ്ടായിരുന്നത് ഒരു ഹാര്‍മോണിയമായിരുന്നു. അന്നത്തെക്കാലത്ത് കീബോഡ് വാങ്ങാന് ഒരുപാട് പണം ആവശ്യമായിരുന്നു.\nകുട്ടിക്കാലത്ത് മൃദംഗം വായനക്കാരനായിരുന്ന ഞാന് പില്‍ക്കാലത്ത് കീബോഡ് പ്ലെയര് ആകുമെന്ന് ആരും പ്രതീക്ഷിച്ചിരുന്നേയില്ല. ജീവിതത്തിലെ ഒരു വഴിത്തിരിവായിരുന്നു കീബോഡ് പ്ലെയിംഗിലേക്കുള്ള കടന്നുവരവ്.\nഞാന് കോളജില് പഠിക്കുന്ന സമയം മുതല് ഒരുപാട് സ്‌റ്റേജ് ഷോകളില് പങ്കെടുക്കുമായിരുന്നു. ഗായകന് കെ.ജി.മാര്‍ക്കോസിന്റെ ഓര്‍ക്കസ്‌ട്രയിലൂടെയാണ് ഞാന് സ്‌റ്റേജ് ഷോയില് സജീവമാകുന്നത്.\nകേരളത്തിലും വിദേശത്തുമായി അദ്ദേഹത്തോടൊപ്പം ഒരുപാട് സ്‌റ്റേജ് ഷോകളില് ഞാന് പങ്കെടുത്തു. അങ്ങനെ സ്വന്തമായി പ്രോഗ്രാമുകള് ചെയ്‌ത് ഞാനും ഒരു കീബോഡ് സ്വന്തമാക്കി.അന്നത്തെക്കാലത്ത് ഏറ്റവും ബെസ്‌റ്റായ കീബോര്‍ഡാണ് ഞാന് വാങ്ങിയത്.\nസ്‌റ്റേജ് ഷോകള് ചെയ്‌താണ് പതിയെ സിനിമയിലേക്ക് അവസരം ലഭിക്കുന്നത്. അന്നെല്ലാം ചെന്നൈയില് ചെന്നായിരുന്നു ഞാന് ഓര്‍ക്കസ്‌ട്രാ വായിച്ചിരുന്നത്. മോഹന് സിത്താരയ്‌ക്കും, രാജാമണി സാറിനും ജോണ്‍സര് ചേട്ടനൊപ്പവും എനിക്കൊരുപാട് അവസരങ്ങള് ലഭിച്ചു.\nഒരിക്കല് അപ്രതീക്ഷിതമായി ചെന്നൈയില് എത്തിയപ്പോള് എനിക്ക് സംഗീതജ്‌ഞനായ ടി.വി. ഗോപാലകൃഷ്‌ണന്റെ സ്‌റ്റേജ് പ്രോഗ്രാമില് കീബോര്‍ഡ് വായിക്കാന് അവസരം ലഭിച്ചു. സാധാരണയായി അദ്ദേഹത്തിന്റെ ഷോയില് കീബോര്‍ഡ് വായിച്ചിരുന്നത് മറ്റൊരാളായിരുന്നു.\nനിര്‍ഭാഗ്യവശാല് അന്ന് അദ്ദേഹത്തിനെത്താന് സാധിച്ചില്ല. കീബോര്‍ഡ് വായിക്കാന് അന്ന് ഒരുപാട് പേരെ ക്ഷണിച്ചെങ്കിലും ആരും തയാറായില്ല. എല്ലാവര്‍ക്കും ഭയമായിരുന്നു. ഇന്ത്യയൊട്ടാകെ അറിയപ്പെടുന്ന സംഗീതജ്‌ഞനാണ് അദ്ദേഹം.\nഅത്രയും കഴിവുള്ളൊരു വ്യക്‌തിക്കൊപ്പം വേദി പങ്കിടുമ്പോള് തന്റെ ഭാഗത്തുനിന്നും എന്തെങ്കിലും തെറ്റ് സംഭവിക്കുമോ എന്ന പേടിയായിരുന്നുപലര്‍ക്കും. പിന്നീട് ആ അവസരം എനിക്കു വന്നു.\nകീബോഡിന് മുമ്പ് മൃദംഗം പഠിച്ചിരുന്നതിനാല് ക്ലാസിക്കല് സംഗീതം എനിക്ക് വലിയ ബുദ്ധിമുട്ടായി തോന്നിയിരുന്നില്ല. അങ്ങനെ അദ്ദേഹത്തെ ഞാന് കാണാന് ചെന്നു. ഏതെങ്കിലും ഒരു ട്രാക്ക് വായിക്കാന് അദ്ദേഹം എന്നോട് പറഞ്ഞു.\nഞാന് വായിച്ച ട്രാക്ക് അദ്ദേഹത്തിനൊരുപാട് ഇഷ്‌ടമായി. ആ പ്രോഗ്രാം ഞങ്ങള് പ്രതീക്ഷിച്ചതിലുമധികം ഹിറ്റായി. അതിനുശേഷം എന്നെ നാട്ടിലേക്ക് തിരിച്ചയയ്‌ക്കാന് അദ്ദേഹത്തിന് മടിയായിരുന്നു.\nഅദ്ദേഹത്തിന്റെ നിര്‍ബന്ധപ്രകാരം തിരുവനന്തപുരത്തുനിന്നും ചെന്നൈയിലേക്ക് ഞാന് താമസം മാറ്റി. പിന്നീടുള്ള അദ്ദേഹത്തിന്റെ എല്ലാ ഷോയിലും ഞാനൊരു സ്‌ഥിരസാന്നിധ്യമായി മാറി.


ലാലു പ്രസാദ് യാദവിന്റെ ആരോഗ്യനില അതീവഗുരുതരം, ഉടന് എയിംസിലേക്ക് മാറ്റും | Newsthen l The news interactive\nHome/NEWS/ലാലു പ്രസാദ് യാദവിന്റെ ആരോഗ്യനില അതീവഗുരുതരം, ഉടന് എയിംസിലേക്ക് മാറ്റും\nബിഹാര് മുന്‍മുഖ്യമന്ത്രിയും മുന്‍കേന്ദ്രമന്ത്രിയുമായ ലാലു പ്രസാദ് യാദവിന്റെ ആരോഗ്യനില അതീവ ഗുരുതരമെന്ന് റിപ്പോര്‍ട്ട്. ആന്തരികാവയവങ്ങളുടെ പ്രവര്‍ത്തനം മന്ദഗതിയിലാണെന്ന് റിപ്പോര്‍ട്ടില് പറയുന്നു. ന്യൂമോണിയ ബാധിച്ച ലാലു പ്രസാദ് യാദവിന്റെ നില വഷളായികൊണ്ടിരിക്കുകയാണെന്ന് ചികിത്സിക്കുന്ന ഡോക്ടര്‍മാര് അറിയിച്ചു. നിലവില് ഡല്‍ഹിയിലെ രാജേന്ദ്രപ്രസാദ് ഇന്‍സ്റ്റിറ്റ്യൂട്ട് ഓഫ് മെഡിക്കല് സയന്‍സില് ചികിത്സയിലുളള ലാലുവിനെ ഉടന് എയിംസിലേക്ക് മാറ്റും.\nഇന്നലെ രാത്രി അദ്ദേഹത്തെ ആര് ജെ ഡി അദ്ധ്യക്ഷനും മകനുമായ തേജസ്വി യാദവ്, ഭാര്യ റാബ്‌റി ദേവി, മറ്റ് മക്കളായ തേജ് പ്രതാപ് യാദവ്, മിസാ ഭാരതി എന്നിവര് സന്ദര്‍ശിച്ചിരുന്നു. പിതാവിന്റെ ആരോഗ്യനില മോശമാണെന്നും അദ്ദേഹത്തിന് കൂടുതല് വിദഗ്ദ്ധ ചികിത്സ ലഭ്യമാക്കണമെന്നും തേജ് പ്രതാപ് സന്ദര്‍ശനത്തിന് ശേഷം ഡോക്ടര്‍മാരോട് ആവശ്യപ്പെട്ടിരുന്നു.\nവിദഗ്ദ്ധ ചികിത്സ ആവശ്യം ഉന്നയിച്ച് മുഖ്യമന്ത്രി നിതീഷ് കുമാറിനെ കാണുമെന്നും തേജസ്വി വ്യക്തമാക്കിയിരുന്നു. അദ്ദേഹത്തിന് പ്രമേഹം വല്ലാതെ വര്‍ദ്ധിച്ചിട്ടുണ്ട്, വൃക്കകളുടെ പ്രവര്‍ത്തനവും മന്ദഗതിയിലാണ്. ഇതു കൂടാതെ ന്യുമോണിയയും സ്ഥിരീകരിച്ചിരിക്കുന്നുവെന്നാണ് മാദ്ധ്യമങ്ങളോട് തേജസ്വി യാദവ് പറഞ്ഞത്.\nയുവതിയെ ആശുപത്രിയില് പീഡിപ്പിക്കാന് ശ്രമിച്ചെന്നാരോപണം; മധ്യവയസ്‌കന് മര്‍ദ്ദനമേറ്റ് മരിച്ചു


തക്കാളിയെന്ന മഹാത്ഭുതം — Vikaspedia\nതക്കാളികൃഷിയെ ബാധിക്കുന്ന രോഗങ്ങൾ\n16-ാം നൂറ്റാണ്ടിന്റെ ആരംഭത്തിൽ സ്പെയിനിൽ നിന്നു വന്നുചേർന്ന സഞ്ചാരികളാണ് യൂറോപ്പിൽ ആദ്യമായി തക്കാളി പ്രചരിപ്പിച്ചത്.Solanaceae സസ്യകുടുംബത്തിൽപ്പെട്ട ബഹുവർഷ സസ്യമാണ് തക്കാളി.ഇതിന്റെ ശാസ്ത്രീയ നാമം ലൈക്കോപെർസിക്കോൺ എസ്ക്കുലന്റം എന്നാണ് . തെക്ക്, വടക്ക് അമേരിക്കൻ വൻ‌കരകളിലായി മെക്സിക്കോ മുതൽ പെറു വരെയുള്ള പ്രദേശങ്ങളാണ് തക്കാളിയുടെ ജന്മദേശം.ആദിവാസികൾ ചരിത്രാതീതകാലം മുതൽക്കേ തക്കാളി ആഹാരമായി ഉപയോഗിച്ചിരുന്നു എന്ന് പറയപ്പെട്ടുന്നു .\nപാവപ്പെട്ടവന്റെ ഓറഞ്ച് എന്നും തക്കാളി അറിയപെടുന്നുണ്ട്.നല്ല നീർവാഴ്ച്ചയും,സൂര്യപ്രകാശവും ലഭിക്കുന്ന സ്ഥലം മാത്രമേ കൃഷിക്ക് വേണ്ടി ഉപയോഗിക്കനാവു.തടമെടുത്ത് രണ്ടടി താഴ്ചയില് 5kg ചാണകപൊടി,1kg ആടിന് കാഷ്ടം,250gm എല്ലുപൊടി, 200gm കുമ്മായം, 100gm ഉപ്പ് എന്നിവ മണ്ണുമായി കൂടി കലർത്തുന്നത് നല്ലതാണ് .ഇല പ്രായമാകുമ്പോള് രണ്ടാം വളപ്രയോഗം നടത്തം . 100gm കടല പിണ്ണാക്ക് 100gm വേപ്പിന് പിണ്ണാക്ക് 100gm മരോട്ടി പിണ്ണാക്ക് 2kg ചാരം എന്നിവ കലർത്തി ഇടുക.മൂന്നാം വളപ്രയോഗം രണ്ടാം വളപ്രയോഗത്തിന് 10 ദിവസത്തിനു ശേഷമാവണം. 100gm കടല പിണ്ണാക്ക് 100gm വേപ്പിന് പിണ്ണാക്ക് 100gm മരോട്ടി പിണ്ണാക്ക് 2kg ചാരം ½ kg ആട്ടിന് കാഷ്ടം 2kg ചാണകപൊടി നാലാം വളപ്രയോഗം മൂന്നാം വളപ്രയോഗത്തിന് 15 ദിവസത്തിനു ശേഷവും .തുടർന്ന് 15 ദിവസം കൂടുമ്പോൾ മേല്പറഞ്ഞ രീതിയിൽ വളപ്രയോഗം നടത്താം.തക്കാളി ചെടികൾ ഒടിഞ്ഞു വീഴാതിരിക്കാൻ കമ്പുകൾ നാട്ടി വേലി കെട്ടി കൊടുക്കണം.തക്കാളി കൃഷി ചെയ്യുന്നതിന് ചുറ്റും ജമന്തി കൃഷി ചെയ്യുന്നത് നിമാവിരകളെ അകറ്റി നിർത്തും.തക്കാളി വിത്തുകൾ പാകി മുളപ്പിക്കുക, വിത്തുകൾ മണിക്കൂർ രണ്ടു ശതമാനം വീര്യം ഉള്ള സ്യുഡോമോണാസ് ലായനിയിൽ മുക്കി വെക്കുന്നത് വളരെ നല്ലതാണ്. ഒരു മാസം പ്രായമായ തൈകൾ പറിച്ചു നടാം. നടുന്നതിന് മുൻപ് സ്യുഡോമോണാസ് ലായനിയിൽ മുക്കി വെക്കുന്നത് നല്ലതാണ്. നേരിട്ട് മണ്ണിൽ നടുമ്പോൾ മണ്ണ് നന്നായി കിളച്ചിളക്കി, കല്ലും കട്ടയും കളഞ്ഞു അടിയിൽ വളമായി ഉണങ്ങിയ, ചാണകം, കമ്പോസ്റ്റ് ഇന്നിവ ചേർക്കാം. കുമ്മായം ചേർത്ത് മണ്ണിന്റെ പുളിപ്പ് കുറയ്ക്കുന്നതും നല്ലതാണ്. ചാക്ക്, ഗ്രോ ബാഗ് ആണെങ്കില് മണ്ണ് ,ചാണകപ്പൊടി ,ചകിരിചോറ് ഇവ തുല്യ അളവിൽ ചേർത്ത് ഇളക്കി നടാം.\nകടല പിണ്ണാക്ക്,കപ്പലണ്ടി പിണ്ണാക്ക് എന്നിവ വെള്ളത്തിൽ ഇട്ടു പുളിപ്പിച്ചത് നാലിരട്ടി വെള്ളം ചേർത്ത് ഒഴിച്ച് കൊടുക്കാം. ഫിഷ് അമിനോ ആസിഡ് , പഞ്ചഗവ്യം ,ജീവാമൃതം, ഇവയൊക്കെ ഒരാഴ്ച ഇടവിട്ടു കൊടുക്കാം. ചെടി വളർന്നു വരുമ്പോൾ താങ്ങ് കൊടുക്കണം. സ്യുഡോമോണാസ് ലായനി 10 ദിവസം അല്ലെങ്കിൽ രണ്ടാഴ്ച കൂടുമ്പോൾ ഒഴിച്ച് കൊടുക്കുന്നത് വളരെ നല്ലതാണ്. രാസവളം ഒഴിവാക്കുന്നതാണ് നല്ലത്, അളവ് കൂടിയാൽ ചെടി കരിഞ്ഞു ഉണങ്ങി പോകും.എളുപ്പത്തിൽ കൃഷി ചെയ്യാവുന്ന ഒരു പച്ചക്കറിയാണിത് . ചെടിച്ചട്ടി, ചാക്ക് , ഗ്രോബാഗ് ഇതിലെല്ലാം പറിച്ചു നടുന്നതാണ് ഉത്തമം.\nതക്കാളി ഒരു ഉഷ്ണകാല സസ്യമാണ് , ഉഷ്ണമേഖലയിലെ വരണ്ട പ്രദേശങ്ങളിലാണ് തക്കാളി സമൃദ്ധമായി വളരുന്നത്. ബാക്ടീരിയാ വാട്ടമില്ലാത്ത ഇനങ്ങൾ തിരഞ്ഞെടുക്കാൻ  ശ്രദ്ധിക്കുക. ശക്തി, മുക്തി, അനഘ, വെള്ളായണി വിജയ്, മനുലക്ഷ്മി എന്നിവ ബാക്ടീരിയാ വാട്ടം ചെറുക്കാൻ കഴിവുള്ള തക്കാളിയിനങ്ങളാണ്.\nഎളുപ്പത്തിൽ കൃഷി ചെയ്യാവുന്ന ഒരു പച്ചക്കറിയാണിത് . ഉഷ്ണമേഖലയിലെ വരണ്ട പ്രദേശങ്ങളിലാണ് തക്കാളി സമൃദ്ധമായി വളരുക . ബാക്ടീരിയെ തടയാൻ ഒരു കപ്പ് അല്ലെങ്കില് 150 ഗ്രാം പാകം ചെന്ന തക്കാളി വിറ്റാമിന് എ, സി, കെ, ഫോലേറ്റ്, പൊട്ടാസ്യം എന്നിവയുടെ സ്രോതസിന് കഴിയും.\nതക്കാളിയിൽ സ്വാഭാവികമായി തന്നെ സോഡിയം, പൂരിത കൊഴുപ്പ്, കൊളസ്ട്രോള്, കലോറി എന്നിവ കുറവാണ്. ഇതിന് പുറമെ തക്കാളി ആരോഗ്യത്തിനാവശ്യമായ തയാമിന്, നിയാസിന്, വിറ്റാമിന് ബി6,മഗ്നീഷ്യം, ഫോസ്‌ഫറസ്, ചെമ്പ് എന്നിവയും നൽകും.\nഒരു കപ്പ് തക്കാളി2ഗ്രാം ഫൈബർ തരും അതായത് ഒരു ദിവസം ആവശ്യമായ ഫൈബറിന്റെ7ശതമാനം. തക്കാളിയിൽ ജലത്തിന്റെ അളവ് കൂടുതലാണ്. തക്കാളി ഉൾപ്പടെ നിരവധി പഴങ്ങളും പച്ചക്കറികളും സാധാരണ കഴിക്കുന്നത് ഉയർന്ന രക്തസമ്മർദ്ദം, ഉയർന്ന കൊളസ്ട്രോൾ,പക്ഷാഘാതം,ഹൃദ്രോഗങ്ങൾ എന്നിവയിൽ നിന്നും നമുക്ക് സംരക്ഷണം നൽക്കുകയും ചെയ്യും . പോഷക ഗുണം ഏറെയുള്ള ഫലവുമാണിത്.\nചർമ സംരക്ഷണത്തിന് തക്കാളി\nതക്കാളി ചർമകാന്തി നിലനിർത്താൻ സഹായിക്കും.കാരറ്റിലും മധുരകിഴങ്ങിലും കാണപ്പെടുന്ന ബീറ്റ-കരോട്ടീന് സൂര്യാഘാതത്തില് നിന്നും ചര്‍മ്മത്തെ സംരക്ഷിക്കും. തക്കാളിയെ ലൈകോപീന് അള്‍ട്രവയലറ്റ് രശ്‌മിയോടുള്ള ചര്‍മ്മത്തിന്റെ സംവേദനക്ഷമത കുറയ്‌ക്കും. ചര്‍മ്മത്തില് പാടുകളും വരകളും വീഴാനുള്ള പ്രധാന കാരണമാണ് യുവി രശ്‌മികള്.\nഎല്ലുകൾ ബലം നൽക്കും തക്കാളി\nഎല്ലുകളുടെ ബലത്തിന് തക്കാളി നല്ലതാണ്. തക്കാളിയില് അടങ്ങിയിട്ടുള്ള വിറ്റാമിന് കെയും കാത്സ്യവും എല്ലുകളുടെ ബലത്തിനും തകരാറുകള് പരിഹരിക്കുന്നതിനും നല്ലതാണ്. ലൈകോപീന് എല്ലുകളുടെ തൂക്കം കൂട്ടും . ഇത് അസ്ഥികള് പൊട്ടുന്നത് കുറയ്‌ക്കാന് സഹായിക്കും.\nഅർബുദം തടയാൽ തക്കാളി\nപ്രകൃതിദത്തമായി അര്‍ബുദത്തെ തടയുന്നവയാണ് തക്കാളി. പ്രോസ്റ്റേറ്റ്, വായ, കണ്‌ഠനാളം, തൊണ്ട, അന്നനാളം,വയര്, കുടല്,മലാശയം, അണ്ഡാശയം എന്നിവയില് അര്‍ബുദം വരാനുള്ള സാധ്യത ലൈകോപീന് കുറയ്‌ക്കും. കോശ നാശത്തിന് കാരണമാകുന്ന സ്വതന്ത്ര റാഡിക്കലുകളെ തക്കാളിയിലെ ആന്റി ഓക്‌സിഡന്റുകളായ വിറ്റാമിന് എയും വിറ്റാമിന്‍സിയും തടയും.\nതക്കാളി രക്തത്തിലെ പഞ്ചാരയുടെ അളവ് സന്തുലിതമായി നിലനിര്‍ത്തും. തക്കാളിയിലടങ്ങിയിട്ടുള്ള ക്രോമിയം രക്തത്തിലെ പഞ്ചാരയുടെ അളവിനെ നിയന്ത്രിക്കാന് സഹായിക്കും.\nകാഴ്ച ശക്തി വർദ്ധിക്കാൻ\nതക്കാളി കാഴ്ച മെച്ചപ്പെടുത്താൻ തക്കാളി സഹായിക്കുന്നു .തക്കാളിയിലെ വിറ്റാമിന് എ ആണ് കാഴ്ച മെച്ചപ്പെടുത്താനും നിശാന്ധത തടയാനും സഹായിക്കുന്നത്. കണ്ണിന്റെ കാഴ്ചയെ ബാധിക്കുന്ന മക്കുലാർഡീജനറേഷന് പോലുള്ള കാഴ്ച വൈകല്യങ്ങൾ വരാനുള്ള സാധ്യത തക്കാളി കഴിക്കുന്നതിലൂടെ കുറയുമെന്നാണ് പുതിയ പഠനങ്ങൾ പറയുന്നത്.\nമുടിയുടെ ആരോഗ്യത്തിനും തക്കാളി നല്ലതാണ്. തക്കാളിയിൽ അടങ്ങിയിട്ടുള്ള വിറ്റാമിൻ എ മുടി ബലമുള്ളതും തിളക്കുമുള്ളതുമായി ഇരിക്കാൻ സഹായിക്കും. തക്കാളി മുടികൊഴിച്ചിലിനുള്ള പരിഹാരമല്ല മറിച്ച് മുടിയുടെ ഭംഗി കൂട്ടാൻ ഇവ സഹായിക്കും.\nശരീര ഭാരം കുറയ്ക്കാൻ തക്കാളി സഹായിക്കും. ശരീര ഭാരം കുറയ്ക്കാനും ഭക്ഷണക്രമവും വ്യായാമവും പതിവാക്കിയിട്ടുണ്ടെങ്കിൽ എല്ലാ ദിവസവും തക്കാളി കൂടി കഴിച്ചു തുടങ്ങുക. സാലഡുകളിലും സാന്ഡ് വിച്ചിലും മറ്റും ഇവ കൂടുതലായി ഉപയോഗിക്കാം. തക്കാളിയിൽ ധാരാളം ഫൈബറും വെള്ളവും അടങ്ങിയിട്ടുള്ളതിനാൽ വയറ് നിറയ്ക്കുന്ന ആഹാരങ്ങളായിട്ടാണ് ഇതിനെ കാണുന്നത്. അധികം കലോറിയും കൊഴുപ്പും ഇല്ലാത്ത ഇവ വേഗം വയറ് നിറയ്ക്കും.\nതക്കാളി എന്ന മഹാത്ഭുതം\nതക്കാളി എന്നത് പഴമായും പച്ചക്കറിയായും കണക്കാക്കപ്പെടുന്നു. തക്കാളി ഭക്ഷണക്രമത്തിൽ ഉൾപ്പെടുത്തുന്നതു വഴി വളരെയധികം നേട്ടങ്ങളാണുള്ളത്. തക്കാളി കൃഷി ചെയ്യാനും വീട്ടിൽ വളർത്താനും വളരെ എളുപ്പമാണ്.\nതക്കാളി പോഷകങ്ങളുടെയും വിറ്റാമിനുകളുടെയും കലവറയാണ്. വിറ്റാമിന് എ, വിറ്റാമിന് സി, വിറ്റാമിന് കെ, വിറ്റാമിന് ബി 6, ഫോളേറ്റ്, തയമിന് എന്നിവ തക്കാളിയില് ധാരാളം അടങ്ങിയിട്ടുണ്ട്. ഇതുകൂടാതെ പൊട്ടാസ്യം, മാംഗനീസ്, മഗ്നീഷ്യം, ഫോസ്ഫറസ്, ചെമ്പ്, നാരുകള്, പ്രോട്ടീന്, ജൈവ സംയുക്തങ്ങളായ ലൈക്കോപീന് എന്നിവയും അടങ്ങിയിരിക്കുന്നു. കറികളിൽ രുചിയുടെ വകഭേദങ്ങൾ ഉണ്ടാക്കാൻ തക്കാളിക്ക് കഴിയുന്നു എന്നത് ഇവയെ ദൈനംദിന പാചകത്തിന് ഏറെ പ്രിയങ്കരമായ ഒരു പച്ചക്കറിയാക്കി മാറ്റുന്നു.\nതക്കാളിയിലെ ജലത്തിന്റെ അളവ് 95 ശതമാനമാണ്. മറ്റ് 5% പ്രധാനമായും കാര്ബോയും ഫൈബറുമാണ്. ഒരു ഇടത്തരം വലിപ്പമുള്ള തക്കാളി 22 കലോറി മാത്രമേ ഉള്ളൂ.\nദഹനപ്രശ്നങ്ങളെ പ്രതിരോധിക്കാൻ ദിവസേന തക്കാളി കഴിക്കുന്നത് നല്ലതാണ്. മാത്രമല്ല മഞ്ഞപ്പിത്തം തടയുകയും ശരീരത്തിലെ വിഷവസ്തുക്കളെ ഫലപ്രദമായി നീക്കം ചെയ്യുകയും ചെയ്യുന്നു. തക്കാളിയിൽ വളരെയധികം നാരുകൾ അടങ്ങിയിട്ടുണ്ട്, ഇത് മലബന്ധം, വയറിളക്കം എന്നിവ പ്രതിരോധിക്കാൻ ഉത്തമമാണ്.നാരുകളുടെ ആരോഗ്യകരമായ അളവ് പെരിസ്റ്റാല്റ്റിക് ചലനത്തെ ഉത്തേജിപ്പിക്കുകയും ദഹനേന്ദ്രിയത്തിലെ അസ്വസ്ഥതകൾ എളുപ്പം അകറ്റുന്നതിനും സഹായിക്കും. തക്കാളി ആരോഗ്യ സംരക്ഷണവും ഉറപ്പ് നൽക്കുന്നു.\nആരോഗ്യമുള്ള പല്ലുകൾ, അസ്ഥികൾ, മുടി, ചർമം എന്നിവ നിലനിർത്താൻ തക്കാളി സഹായിക്കും. തക്കാളി ജ്യൂസിന്റെ ഉചിതമായ ഉപയോഗം കടുത്ത സൂര്യതാപങ്ങൾ സുഖമാക്കും. തക്കാളി കൊണ്ടുണ്ടാക്കുന്ന ഫേസ് പായ്ക്കുകൾ ചർമത്തിലെ വരകളും ചുളിവുകളും നീക്കം ചെയ്യുന്നതിനും മുഖക്കുരു തടയുന്നതിനും നല്ലതാണ്. പ്രായമാകുന്നതു കൊണ്ട് മുഖത്തുണ്ടാകുന്ന ത്വക്കിന്റെ ഇലാസ്തികത മുതലായവയ്ക്ക് ഉപയോഗിക്കുന്ന പല സൗന്ദര്യ സംരക്ഷണ ലേപനങ്ങളും തക്കാളിയിലടങ്ങിയിട്ടുള്ള ധാതുക്കൾ‍ഉപയോഗിച്ചാണ് ഉണ്ടാക്കുന്നത്.\nചർമത്തിന്റെ തിളക്കം കൂട്ടുന്നതിനായി തക്കാളിയുടെ നീര് ചർമത്തിൽ തേച്ചുപിടിപ്പിച്ച് 15 മിനിറ്റിനു ശേഷം തണുത്ത വെള്ളം ഉപയോഗിച്ച് കഴുകിക്കളയുക. ഇങ്ങനെ ഒരാഴ്ചയെങ്കിലും ചെയ്യുകയാണെങ്കില് ചർമത്തിലെ പഴയ കോശങ്ങൾ നീക്കം ചെയ്ത്, തക്കാളിയിലെ വിറ്റാമിന് സി വഴി മുഖത്തിനു തിളക്കം ലഭിക്കും. നല്ലൊരു കണ്ടീഷണറായി പ്രവര്ത്തിക്കുന്നുണ്ട് തക്കാളി, താരനെ ഇല്ലാതാക്കാനും സഹായിക്കുന്നു. തക്കാളി കുഴമ്പുരൂപത്തിലാക്കി തലയോട്ടിയിൽ തേച്ചു പിടിപ്പിച്ചതിനു ശേഷം നന്നായി തല മസ്സാജ് ചെയ്യുക. 30 മിനിറ്റിന് ശേഷം കഴുകിക്കളയാം . തക്കാളി താരനെ അകറ്റുന്നു, പ്രകൃതിദത്ത കണ്ടീഷണറായി തലമുടിക്ക് തിളക്കവും മൃദുത്വവും പകരുന്നു.\nഉഷ്ണമേഖലാപ്രദേശങ്ങളിൽ തക്കാളിക്കൃഷിയ്ക്ക് ഏറ്റവുമധികം നഷ്ടമുണ്ടാക്കുന്നത് ഇലച്ചുരുൾ രോഗമാണ്. വേരുചീയൽ, ഫലം ചീയൽ, പലവിധ കുമിളു രോഗങ്ങൾ എന്നിവ തക്കാളിയെ ബാധിക്കാറുണ്ട്. തക്കാളി സസ്യത്തിന് ബാക്ടീരിയ മൂലമുള്ള ബാക്ടീരിയൽ വാട്ടവും ബാക്ടീരിയൽ കാങ്കർ എന്ന പേരിലറിയപ്പെടുന്ന അഴുകലും സംഭവിക്കുന്നു.\nഅമിതമായി എന്ത് കഴിച്ചാലും ദോഷമാണ്.തക്കാളിയുടെ കാര്യത്തിലും ഇൻഫന്റ് തന്നെയാണ്.ചെറിയ ചുവന്ന പച്ചക്കറിയായ തക്കാളി എങ്ങനെ അപകടകാരിയാകുമെന്ന് നിങ്ങൾ ചിന്തിക്കുന്നുണ്ടാകും.ഇത് അമിതമായി ഉപയോഗിച്ചാലാണ് അപകടമാകുന്നത്.നമ്മുടെ ദൈനം ദിന ജീവിതത്തിൽ തക്കാളി ഉപയോഗിക്കുന്നത് സാധാരണയാണ്.സൂപ്പിലും സാലഡിലുമായി നാം എത്ര തക്കാളി ഉപയോഗിക്കുന്നുവെന്ന് നോക്കാറുമില്ല.കാൻസർ പോലുള്ള അസുഖങ്ങൾ തടയാൻ ഉള്ള കഴിവ് തക്കാളിക്കുണ്ട്.\nഎന്നാൽ എന്തിനുമേതിനും പാർശ്വഫലങ്ങളുണ്ടെന്നു പറയുന്നതു പോലെ തക്കാളിയും ചിലപ്പോൾ പ്രശ്നക്കാരനാകും. തക്കാളി ആരോഗ്യത്തിനു വരുത്തുന്ന ചില പാർശ്വഫലങ്ങളെക്കുറിച്ചറിയൂ,\nതക്കാളിയിലെ ലൈകോഫീനാണ് ക്യാൻസർ പോലുള്ള രോഗങ്ങൾ തടയുന്നത്. എന്നാൽ ഇത് അമിതമാകുന്നത് ശരീരത്തിന്റെ സ്വാഭാവിക പ്രതിരോധശേഷി കുറയ്ക്കും. ശരീരത്തിലുണ്ടാകുന്ന തകരാറുകൾ തനിയെ പരിഹരിയ്ക്കാനുള്ള ശരീരത്തിന്റെ കഴിവു കുറയ്ക്കും.\nതക്കാളിയിൽ ആസിഡ് ധാരാളമുണ്ട്. ഇതുകൊണ്ടുതന്നെ അസിഡിറ്റി, നെഞ്ചെരിച്ചില് തുടങ്ങിയ പ്രശ്നങ്ങൾ വർദ്ധിപ്പിക്കും. ഇതിലെ ആസിഡ് പുളിച്ചു തികട്ടലിന് കാരണമാകും.\nതക്കാളിയിലെ കുരുവിൽ കാൽസ്യം, ഓക്സലേറ്റ് എന്നിവ ധാരാളമുണ്ട്. ഇത് അധികം കഴിയ്ക്കുമ്പോൾ കിഡ്നി സ്റ്റോൺ സാധ്യത കൂടുതലാണ്. പ്രത്യേകിച്ച് കിഡ്നി പ്രശ്നങ്ങളുള്ളവർക്ക്‍ദഹിയ്ക്കാൻ അല്പം പ്രയാസമുള്ളത് കൊണ്ട് ഇത് കിഡ്നിയിൽ അടിഞ്ഞു കൂടും.\nഡൈവെർട്ടിക്കുലൈറ്റിസ് എന്നൊരു അവസ്ഥയുണ്ട്. വൻകുടൽ പുറത്തെ മസിൻലെയറില് കൂടി പുറത്തോട്ടു വന്ന് ചെറിയ സഞ്ചി പോലെയാകുന്ന അവസ്ഥ. ഇതിൽ തക്കാളിയുടെ കുരു പെട്ട് കൂടുതൽ ഗുരുതരമാകാൻ സാധ്യതയേറെയാണ്.\nപുരുഷവൃഷണങ്ങളുടെ ആരോഗ്യത്തിന് തക്കാളിക്കുരു നല്ലതല്ലെന്നാണ് പഠനങ്ങൾ പറയുന്നത്. ഇതു കൂടുതൽ കഴിച്ചാൽ ലൈംഗികാവയവങ്ങളിൽ വേദന, പ്രോസ്റ്റേറ്റ് പ്രശ്നങ്ങൾ, കിഡ്നി പ്രശ്നങ്ങൾ, മൂത്രമൊഴിയ്ക്കുമ്പോൾ വേദന തുടങ്ങിയവ സാധാരണയാണ്.\nധാരാളം വൈറ്റമിനുകൾ അടങ്ങിയാണ് തക്കാളി. വൈറ്റമിൻ സി, വൈറ്റമിൻ എ എന്നിവ ധാരാളം അടങ്ങിയിട്ടുള്ള ഒന്ന്. ഇത് കൂടുതൽ കഴിച്ചാൽ വൈറ്റമിൻ കൂടുതലാകും. ഇതും പാർശ്വഫലങ്ങളുണ്ടാക്കും.\nലൈകോഫീന് അമിതമാകുന്നത് ചിലർക്ക് അലർജിയുണ്ടാക്കും. ചർമത്തിൽ ചൊറിച്ചില്, ചുണ്ടുകൾ തടിച്ചു വീർക്കുക, കണ്ണെരിച്ചിൽ തുടങ്ങിയവ ചില ലക്ഷണങ്ങൾ മാത്രമാണ്.\nതക്കാളി കൂടുതൽ കാലം അമിതമായി കഴിച്ചാൽ ചർമത്തിന്റെ നിറം തന്നെ അല്പം വ്യത്യാസപ്പെടാം. പാവപ്പെട്ടവന്റെ ആപ്പിൾ എന്നും ഈ അത്ഭുത ഫലം അറിയപ്പെടുന്നു


ശിക്കാരി -2- The Writings of Sunil Upasana\nSunil Upasana February 24, 2009\t27 Comments കക്കാടിന്റെ പുരാവൃത്തംMalayalam\n‘ശിക്കാരി – 1‘ എന്ന പോസ്റ്റിന്റെ തുടർച്ചയാണ് ഈ പോസ്റ്റ്.\nഅപ്പുക്കുട്ടൻ എല്ലാം മൂളി സമ്മതിച്ചു. രാവിലെ സ്കൂളിൽ പോകുന്നവഴി പേങ്ങന്റെ വീട്ടിൽ കയറി പിള്ള അന്വേഷിച്ച കാര്യം പറഞ്ഞു. പേങ്ങൻ അപ്പോൾതന്നെ തോളത്തു തോർത്തുമുണ്ടിട്ട് പോകാൻ തയ്യാറായി. പിള്ളയുടെ വീട്ടിലെ കാര്യസ്ഥനാണ് അദ്ദേഹം. ഒരു കാര്യവും പേങ്ങനോട് ആലോചില്ലാതെ പിള്ള ചെയ്യില്ല. പേങ്ങൻ തിരിച്ചും. പേങ്ങന്റെ അഭിപ്രായത്തിൽ പിള്ള ഒരു തികഞ്ഞ ശിക്കാരിയാണ്. വിശാലമായ പറമ്പിലെ കാട്ടുപൊന്തകളിലും കുറ്റിക്കാട്ടിലും സ‌മൃദ്ധമായുള്ള കീരികളേയും മുയലുകളേയും പിള്ള വേട്ടയാടുന്നതും, വീട്ടാവശ്യങ്ങൾക്കുള്ള തേങ്ങകൾ തെങ്ങുകയറ്റക്കാരനെ വിളിക്കാതെ ഇരട്ടക്കുഴൽ തോക്കുകൊണ്ട് വെടിവച്ചിട്ടു ശേഖരിക്കുന്നതുമൊക്കെ പേങ്ങൻ ഒഴിവുസമയങ്ങളിൽ കക്കാട് എസ്‌എൻ‌ഡിപി സെന്ററിൽ കൂടുന്ന നാട്ടുകാരോട് വിവരിക്കാറുണ്ട്. ചിലർ എതിർ അഭിപ്രായങ്ങളും പറയാറുണ്ട്.\n“അച്ഛാ, ഈ കീരീനേം മൊയലിനേം വെടി വച്ചിടണത് ഇത്ര വല്യ കാര്യാണോ. കഴിഞ്ഞാഴ്ച ലോഹുവിന്റെ ചെക്കൻ കുഞ്ഞിസനു പാടത്തിനടുത്തെ പൊന്തക്കാടീന്ന് മൊയലിനെ പിടിച്ചത് ഒരു കരിങ്കൽ പീസോണ്ട് എറിഞ്ഞ് വീഴ്ത്തിയാ. പിന്നല്ലേ… ഒരു മൊയലിനെ പിടിക്കാൻ എരട്ടക്കൊഴൽ തോക്കേ! വല്ല ഭയങ്കരമൃഗങ്ങൾടെ നേരെ നായർക്കു ഉന്നം പിടിക്കാൻ പറ്റ്വോ. ഇല്ല്യ, പുള്ളീടെ കൈവെറക്കും. കാട്ടിലായിര്ന്നപ്പോ ആനേനെ വെടി വച്ചണ്ട്, പുലീനെ പിടിച്ചണ്ട് എന്നൊക്കെ പറച്ചിലല്ലാതെ നമ്മള് ഇതിലേതെങ്കിലും കണ്ടണ്ടാ. ഒരു നായേനെങ്കിലും വെടി വെച്ചിട്ടാ ഞാൻ സമ്മതിക്കാം ശിക്കാരിയാന്ന്. അല്ലാതെ…”\nപിള്ളയെ ഇടിച്ചുതാഴ്ത്തി സംസാരിച്ച, മരുമകൻ പീച്ചിഭാസ്കരന്റെ വാദങ്ങളോടു പേങ്ങൻ യോജിച്ചില്ലെങ്കിലും തിരിച്ചൊന്നും പറഞ്ഞില്ല. ഇനിയും ലോകം കാണാനുള്ള മരുമകന്റെ വാദങ്ങൾക്കു കാലം ഉത്തരം കൊടുക്കുമെന്ന് പേങ്ങനു ഉറപ്പായിരുന്നു. പേങ്ങന്റെ മനസ്സിലെ ആ ഉറപ്പിനെ സാധൂകരിച്ചുകൊണ്ട് അക്കാലത്താണ് അയ്യങ്കോവ് അമ്പലത്തിനടുത്ത് താമസിക്കുന്ന വാതപ്പറമ്പിൽ വർക്കിച്ചൻ കൊരട്ടിപ്പള്ളി പെരുന്നാളിന്റെ എട്ടാമിടത്തിന്റെ പിറ്റേന്ന്, ഹൽ‌വ കച്ചവടത്തിനായി വന്ന തമിഴന്മാരിൽനിന്നു കിടയറ്റ ഒരു അൽ‌സേഷ്യൻ നായയെ വാങ്ങുന്നത്.\nമുറുക്കിച്ചുമപ്പിച്ച പോലെ ചുവന്ന നീളൻ‌നാക്ക്. കാമം ഉറങ്ങുന്ന കണ്ണുകൾ. സിഹത്തിന്റേതിനു സമാനമായ ഇടതൂർന്ന ജട. വെൺ‌ചാമരം പോലെയുള്ള വാൽ. കഴുതയെ വെല്ലുന്ന നാഭീപ്രദേശം. ഒരു പശുക്കുട്ടിയെ പോലും നിഷ്‌പ്രയാസം ചുമക്കാൻ ശേഷിയുള്ള കരുത്തുറ്റ ശരീരഘടന. ഇതൊക്കെ കണ്ടതും വർക്കിച്ചന്റെ മനസ്സിളകി. പൊന്നുവില കൊടുത്തു നായയെ സ്വന്തമാക്കി. വാങ്ങിയതിന്റെ പിറ്റേന്നു നായയെ കുളിപ്പിച്ച് മര്യാദാമുക്കിൽ കൊണ്ടുവന്നു ഒരു ചെവിയിൽ വെറ്റിലയും അടക്കയും ചേർത്തുവച്ചു മറുചെവിയിൽ മൂന്നുപ്രാവശ്യം പേരുചൊല്ലി വിളിച്ചു.\n“തോമാച്ചൻ… തോമാച്ചൻ… തോമാച്ചൻ…“\nശിവരാമൻ ആശാരിയെക്കൊണ്ട് തോമാച്ചനു താമസിക്കാൻ പ്ലാവിന്റെ തടി കൊണ്ടുള്ള ഒരു ഉഗ്രൻ കൂടും വർക്കിച്ചൻ തയ്യാറാക്കി. പ്ലാവിന്റെ തടിയിലെ പരുക്കൻ പ്രതലം തോമാച്ചന്റെ ദൃഢമേനിയിൽ വ്രണങ്ങൾ ഉണ്ടാക്കുമോ എന്നു ഭയന്ന വർക്കിച്ചൻ പണിതീർന്ന കൂട് ആശാരിയോടു പറഞ്ഞ് ആണിയിളക്കി അഴിച്ചെടുത്തു ചിന്തേറിട്ടു വീണ്ടും പണിഞ്ഞു. തോമാച്ചനുവേണ്ടി കാറിന്റെ മുൻസീറ്റിൽ വയ്ക്കുന്നതരം ചെറിയ ഫാനും വർക്കിച്ചൻ കൂട്ടിൽ ഘടിപ്പിച്ചു. കൂടാതെ ഡോറിനരുകിൽ ‘തോമാച്ചൻ ഇൻ‘, ‘തോമാച്ചൻ ഔട്ട്‘ എന്നുമുള്ള സംവിധാനങ്ങൾ ക്രമീകരിച്ചു.\nഅങ്ങിനെ കക്കാട്ദേശത്തു തോമാച്ചന്റെ കാലം തുടങ്ങി. അനുപമമായ മേനിസൌന്ദര്യവും കൂറ്റൻ ആകാരവുമുള്ള തോമാച്ചൻ കക്കാടിലും സമീപപ്രദേശങ്ങളിലും ജനപ്രിയനാവാൻ അധികനാൾ എടുത്തില്ല. ഉത്സവങ്ങൾ കൊഴുപ്പിക്കാൻ വരുന്ന കരിവീരന്മാരെ കുന്തിച്ചിരുന്ന് വെറുതെ നോക്കി ആസ്വദിക്കുവാൻ ആളുകൾ വരുന്നതുപോലെ നാടിന്റെ നാനാഭാഗത്തുനിന്നും തോമാച്ചനെ നോക്കി ഭംഗി ആസ്വദിക്കാൻ ജനങ്ങൾ കക്കാടിലെത്തി. തോമാച്ചൻ ഫുഡ് കഴിക്കുന്നത്, തോമാച്ചൻ മലർന്നും കമിഴ്ന്നും കിടക്കുന്നത്, തോമാച്ചൻ മൂത്രമൊഴിക്കുന്നത്… എന്നിങ്ങനെ പല പോസിലുള്ള ഫോട്ടോകൾ സന്ദർശകർ എടുത്തു കൊണ്ടുപോയി ഫ്രെയിമിട്ടു ഭദ്രമായി സൂക്ഷിച്ചു. ചിലരാകട്ടെ തോമാച്ചന്റെ സന്തതികളെ വേണമെന്നു ആഗ്രഹിച്ച് സ്വന്തം പെൺ‌നായകളെയും കൊണ്ടുവന്നു. തോമാച്ചന്റെ എനര്‍ജി പാഴായി പോകുമെന്നു ഭയന്ന വർക്കിച്ചൻ സന്താനോല്പാദനത്തിനു അനുമതി നൽകിയില്ലെങ്കിലും തോമാച്ചൻ താല്പര്യവാനായിരുന്നു. ഒടുക്കം വർക്കിച്ചനും വഴങ്ങേണ്ടി വന്നു.\nഅതോടെ ദിവസവും മീൻ‌കാരൻ രവിയുടെ പക്കൽനിന്നു വലിയ ആറ്റുമീൻ തോമാച്ചനുവേണ്ടി വർക്കിച്ചൻ ഏർപ്പാടാക്കി. ആറ്റുമീനിന്റെ വാലിൽ തൂക്കി വർക്കിച്ചൻ പരിസരമാകെ കിടുങ്ങുന്ന അലർച്ച പാസാക്കും. “തോമാച്ചാ”\nസമീപപ്രദേശങ്ങളിൽ എവിടെയെങ്കിലും വിശ്രമിക്കുന്ന തോമാച്ചൻ കുതിരയെപ്പോലെ കുതിച്ചുവന്നു ഒറ്റച്ചാട്ടത്തിനു ആറ്റുമീൻ വായിലൊതുക്കും. ശാപ്പാട് കഴിച്ച തോമാച്ചനു ഒരു ഗ്ലാസ്സ് വെള്ളം കൊടുക്കാനും വർക്കിച്ചൻ മറക്കാറില്ല.\nപക്ഷേ കാലത്തിന്റെ വികൃതി എന്നു പറയാവുന്നതുപോലെ, കക്കാട്ദേശത്തു തോമാച്ചൻ താമസം തുടങ്ങി കൃത്യം ഒരു മാസം കഴിഞ്ഞപ്പോൾ കല്പണിക്കാരൻ പ്രഭാകരൻചേട്ടന്റെ വീട്ടിലെ എണ്ണം പറഞ്ഞ വൈറ്റ്ലഗോൺ പൂവൻകോഴികളിൽ ഒരെണ്ണത്തേ കാണാതായി. പിറ്റേദിവസം തോമാച്ചന്റെ കൂടിനു താഴെ കുറച്ച് കോഴിപ്പൂട, രണ്ട് കോഴിക്കാൽ എന്നിവ കണ്ടിട്ടും വർക്കിച്ചൻ ഒന്നും വിശ്വസിച്ചില്ല. നാട്ടുകാരും വിശ്വസിച്ചില്ല. ഇതുപോലെ ഗാംഭീര്യവും എടുപ്പും നടപ്പുമുള്ള, ഡീസന്റായ നമ്മുടെ തോമാച്ചൻ കോഴിയെ പിടിക്കുകയോ. നെവർ. തീരദേശം പാടശേഖത്തിനോടു ചേർന്നുള്ള പൊന്തക്കാടുകളിൽ സ‌മൃദ്ധമായുള്ള കീരികളിൽ പ്രസ്തുത കുറ്റാരോപണം നടത്തി എല്ലാവരും തോമാച്ചനെ ‘നിഷ്കളങ്കൻ‘, ‘പോട്രാ തോമാച്ചാ’ എന്നെല്ലാം പറഞ്ഞ് ആശ്വസിപ്പിച്ചു.\nപക്ഷേ ഒരാഴ്ചക്കുശേഷം വീണ്ടും പ്രഭാകരൻ‌ചേട്ടന്റെ വീട്ടിലെ രണ്ട് വൈറ്റ്ലഗോൺ കോഴികൾ കൂടി അപ്രത്യക്ഷരായപ്പോൾ, പിറ്റേന്നു തോമാച്ചന്റെ കൂടിനു താഴെ കുറച്ചധികം കോഴിപ്പൂട, നാല് കോഴിക്കാൽ എന്നിവ കണ്ടപ്പോൾ… അപ്പോഴും വർക്കിച്ചൻ ഒന്നും വിശ്വസിച്ചില്ല. പക്ഷേ നാട്ടുകാർക്കു വിശ്വാസമായി. തോമാച്ചനു കോഴികളെ ഇഷ്ടമാണ്. അതിനുശേഷം കക്കാടിൽനിന്നു കോഴികൾ അന്യംനിന്നു പോകുന്ന തരത്തിലുള്ള ഒരു വേട്ടയാണ് തോമാച്ചൻ സംഘടിപ്പിച്ചത്. കോഴിക്കൂടുകളുടെ അടച്ച് കുറ്റിയിടുന്ന വാതിലുകൾ വരെ ബുദ്ധിശാലിയായ തോമാച്ചൻ നാവുകൊണ്ട് തുറന്നു കാര്യം സാധിച്ചു. ഇടക്കു ഇടത്തരം വലിപ്പമുള്ള ആടുകളിലും കൈവച്ചു പ്രതിഭ തെളിയിച്ചു.\nനല്ല എടുപ്പും ഭംഗിയും ഉണ്ടായിരുന്നിട്ടും തോമാച്ചനെ കയ്യൊഴിയാൻ തമിഴന്മാർ തീരുമാനിച്ചതിലെ ഗുട്ടൻസ് വർക്കിച്ചനു കത്തിയതും അക്കാലത്താണ്. അതോടെ തോമാച്ചനെ പാർപ്പിക്കാൻ അയ്യായിരം രൂപ ചെലവിട്ടു പണിത പ്രത്യേക കൂട് വർക്കിച്ചൻ തല്ലിപ്പൊളിച്ചു. അതിന്റെ പട്ടികകൾ ആശാരി ശിവരാമനു തന്നെ മറിച്ചുകൊടുത്തു. ഈ പ്രവർത്തിയിൽ തൃപ്തിവരാതെ തോമാച്ചൻ മൂലമുണ്ടാകുന്ന പ്രശ്നങ്ങൾക്കു ഇനിമുതൽ താൻ ഉത്തരവാദിയായിരിക്കില്ല എന്നുള്ള സ്വയം പ്രഖ്യാപനവും കോക്കാടൻ രവിയുടെ മൈക്ക് സെറ്റിലൂടെ നാട് മുഴുവൻ അനൌൺസ് ചെയ്തു അറിയിച്ചു. പക്ഷേ വർക്കിച്ചന്റെ കയ്യൊഴിയൽ അംഗീകരിക്കാൻ അന്നുവരെ കോഴിയും ആടുകളും നഷ്ടപ്പെട്ടവർ തയ്യാറായില്ല. നാട്ടുകാരിൽ ആരും തയ്യാറായില്ല. സർവ്വോപരി തോമാച്ചനും തയ്യാറായില്ല. അതോടെ നാട്ടുകാരുടെ അപ്രീതിക്കു പാത്രമാവുന്നതിൽനിന്നു രക്ഷപ്പെടാമെന്ന പ്രത്യാശ വർക്കിച്ചൻ എന്നെന്നേക്കുമായി കയ്യൊഴിഞ്ഞു. പകരം അവിടെ പുതിയ ഒരു കുടിലപദ്ധതി ഉടലെടുത്തു. തോമാച്ചനെ വധിക്കുക. അതിനു ആക്കം കൂട്ടാൻ തോമാച്ചന്റെ തലക്കു അയ്യായിരം രൂപ വിലയുമിട്ടു.\nക്വോട്ടേഷൻ തുകയിൽ ആകർഷിക്കപ്പെട്ടു കൊലക്കുള്ള ശ്രമങ്ങൾ ആദ്യം തുടങ്ങിയത് ചെറാലക്കുന്നിലെ തമ്പിയായിരുന്നു. ഏതു വെല്ലുവിളിയും സസന്തോഷം ഏറ്റെടുക്കാറുള്ള തമ്പി തീരദേശം ഷാപ്പിലിരിക്കുമ്പോൾ വർക്കിച്ചന്റെ പ്രഖ്യാപനത്തെപ്പറ്റി അറിഞ്ഞതും വീമ്പിളക്കി.\n“ഹഹഹഹ. അടുത്തയാഴ്ച വര്‍ക്കീടെ അയ്യായിരം എന്റെ കയ്യിൽ“\nസ്വന്തം വീട്ടിലെ ദിവസം രണ്ട് മുട്ടയിടുന്ന സങ്കരയിനം താറാവിനെ കൊന്ന്, കാഞ്ഞിരത്തിന്റെ കടവേരിട്ടു പാഷാണം തയ്യാറാക്കാൻ പദ്ധതിയിട്ട തമ്പിക്കു അമ്മയിൽനിന്നു കടുത്ത എതിർപ്പ് നേരിടേണ്ടി വന്നു.\n“നിനക്ക് പ്രാന്ത്ണ്ടാടാ ചെക്കാ. മിനിറ്റിന് മിനിറ്റിന് മൊട്ട ഇടണ താറാവിനെ കൊന്ന് കോപ്പ് ഇണ്ടാക്കേ”\nബാക്കി പറയാതെ അമ്മ വിക്കുന്നത് കണ്ടപ്പോൾ തമ്പി സമാധാനിപ്പിച്ചു. “എന്റമ്മച്ചീ ഒന്നടങ്ങ്. അയ്യായിരം രൂപയാണ് കയ്യീ വരാമ്പോണെ. അമ്മക്കു പത്തമ്പത് സങ്കരയിനങ്ങളെ ഞാൻ വാങ്ങിത്തരാം. സമാധാനിക്ക്”\nഎല്ലാ കാര്യങ്ങളും വിചാരിച്ച മുറയിൽ നടക്കുമെന്നു കരുതിയ, ശുഭാപ്തിവിശ്വാസിയായ തമ്പിയെ അസ്ത്രപ്രജ്ഞനാക്കി തോമാച്ചൻ കാഞ്ഞിരത്തിന്റെ വേരിട്ടു വാട്ടിയ താറാവുകറി വെട്ടിവിഴുങ്ങി.\nചത്തില്ല. ശാപ്പാടിനുശേഷം രണ്ട് എക്കിളുകൾ മാത്രമിട്ടു. മാത്രമല്ല താറാവിറച്ചിയുടെ രുചിയറിഞ്ഞ തോമാച്ചൻ നാടൻകോഴികളെ പിടിക്കുന്ന ഏർപ്പാട് നിർത്തി സങ്കരയിനം താറാവുകളിലേക്കു തിരിഞ്ഞു. പിന്നീടുള്ള മൂന്നു ദിവസങ്ങളിൽ തമ്പിയുടെ അമ്മ വളർത്തുന്ന അഞ്ച് തടിച്ചുകൊഴുത്ത താറാവുകൾ അപ്രത്യക്ഷരായി. നാട്ടുകാരിൽ പലരും കാരണമന്വേഷിച്ച് ഒരുപാട് അലഞ്ഞെങ്കിലും തമ്പി അധികം അലഞ്ഞില്ല. നാലാം ദിവസം ബാക്കിയുള്ള മൂന്നു താറാവുകളെ കിട്ടിയ വിലക്ക് കശാപ്പുകാരനു വിറ്റു.\nഅതിനുശേഷം നാട്ടുകാരിൽ പലരും അന്വേഷിച്ചു. “തമ്പ്യേയ്. അയ്യായിരം കിട്ട്യാ?”\nപകൽ നേരത്ത് ഈ സംശയം ഉന്നയിച്ചവരോട് തമ്പി ഇടതുകക്ഷത്തിൽ വലതുകൈത്തലം വച്ച് എന്തോ ശബ്ദമുണ്ടാക്കിയും രാത്രിയിൽ അന്വേഷിച്ചവരോട് തന്റെ ഘനനിതംബത്തിന്റെ ഭാഗികദർശനം നല്‍കിയും പ്രതിഷേധിച്ചെന്നാണ് കേൾവി. തമ്പി തോറ്റു പിന്മാറിയ കേസിൽ തലയിട്ട് ആത്മഹത്യ ചെയ്യാനുള്ള താല്പര്യം നാട്ടുകാരിൽ ആർക്കും ഉണ്ടായില്ല. അയ്യായിരം രൂപയേക്കാളും വലുത് വീട്ടിലെ കോഴിയും താറാവുമാണെന്നു പറഞ്ഞ് നാട്ടുകാർ എല്ലാവരും കല്ലുമടയിലെ രാജനെക്കൊണ്ട് പശുത്തൊഴുത്തിനും കോഴിക്കൂടിനും ഇരുമ്പിന്റെ പ്രത്യേക തരത്തിലുള്ള ഗ്രില്ലുകൾ നിർമിച്ചു വാങ്ങി.\nഎല്ലാവരും കയ്യൊഴിഞ്ഞതോടെ, ഹതാശനായ വർക്കിച്ചൻ അവസാന ആശ്രയം എന്ന നിലയിലാണ് ഗീതാനിവാസിലെ എം.ജി.പി പിള്ള എന്ന കക്കാടിന്റെ സ്വന്തം ശിക്കാരിയെ കാണുന്നത്. ഉണക്കപ്പട്ടകൾ വെട്ടാനായി തെങ്ങുകയറുന്ന കാര്യം സംസാരിച്ച ശേഷം വർക്കിച്ചൻ ഇതികർത്തവ്യാമൂഢനായി പൂമുഖത്തെ തറയിൽ ഇരുന്നു. വർക്കിച്ചൻ നിരാശനാണെന്ന സൂചന കിട്ടിയതും, പിള്ള അതിന്റെ കാരണം ആരായുന്നതിന്റെ ആദ്യപടിയായി ഒട്ടുമാവിന്റെ കടക്കലേക്കു കാർക്കിച്ചു തുപ്പി.\nപിന്നാലെ പതിവ് മുരടൻ ശബ്ദത്തിൽ ചോദ്യമെത്തി. “എന്താടാ വർക്ക്യേ നിയ്യ് മിണ്ടാണ്ടിരിക്കണേ. നെന്നെ നെന്റെ പെണ്ണ് വയ്യാണ്ടാക്ക്യാ”\nവർക്കിച്ചൻ ചുരുങ്ങിയ വാക്കുകളിൽ കാര്യങ്ങൾ ധരിപ്പിച്ചു. അവസാനം അപേക്ഷയും പിള്ളക്കു മുന്നിൽ വച്ചു. “നായര് തോമാച്ചനെ ഒന്ന് കാച്ചണം. വേറാരൂല്ല എന്റെ രക്ഷക്ക്”\nറേഞ്ചർ പിള്ളക്കു ആലോചിക്കാനൊന്നുമില്ലായിരുന്നു. “വർക്ക്യേ. നീയിപ്പോ സങ്കടത്തിലാന്ന് എനിക്കറിയാം. എങ്കിലും കാര്യം പറയാണ്ടിരിക്കാൻ പറ്റില്ല. കേരളപോലീസിനെയിട്ട് കൊരങ്ങ് കളിപ്പിച്ച സുകുമാരക്കുറുപ്പിനെ വെറും കയ്യോടെ പിടിച്ചുകെട്ടി മുട്ട്കുത്തിച്ച, കാട്ടുകള്ളന്മാരേം നക്സലൈറ്റുകളെം ഒക്കെ വേട്ടയാടിയ ഞാൻ വെറുമൊരു നായക്കു നേരെ തിരിഞ്ഞാ അതിന്റെ കൊറച്ചില് എനിക്കാ. വല്ല കടുവയെങ്ങാനാണെങ്കി ഒരു കൈ നോക്കായിരുന്നു. ഇതിപ്പോ…”\nകാര്യങ്ങൾക്കു ഇങ്ങിനെയൊരു പര്യവസാനം വർക്കിച്ചൻ പ്രതീ‍ക്ഷിച്ചതാണ്. പക്ഷേ പിള്ളയുടെ അടുത്ത പറച്ചിൽ കേട്ടു അദ്ദേഹം ഞെട്ടി. “നിനക്കറിയില്ലെങ്കി ഞാൻ ഒരു കാര്യംകൂടി പറയാം. എന്താന്ന് വെച്ചാ തോമാച്ചനെ എനിക്ക് വല്യ പിടുത്താ. കഴിഞ്ഞമാസം പേങ്ങൻ ചേനക്ക് ചപ്പ്ചവർ വളമിട്ടു മൂടി. പിറ്റേദെവസം തന്നെ രാമന്റെ കോഴികൾ എല്ലാം വലിച്ചുവാരി പൊറത്തിട്ടു“\nവർക്കിച്ചൻ കഷ്ടഭാവത്തിൽ താടിക്കു കൈകൊടുക്കുമ്പോൾ പിള്ള പ്രാകി. “അലവലാതികൾ. പക്ഷേ കഴിഞ്ഞാഴ്ച ആ കോഴികളെ നിന്റെ തോമാച്ചൻ ലാപ്സാക്കി. അതോണ്ട് ഇപ്പൊ ഒരു കൊഴപ്പോല്യ. സ്വസ്ഥം സുഖം“\nപിന്നെയൊന്നും പറയാതെ പിള്ള ചാരുകസേരയിൽ അമർന്നു അന്നത്തെ പത്രം ഒന്നുകൂടി ഓടിച്ച് നോക്കാനായി കയ്യിലെടുത്തു. ഇനി സംസാരിച്ചിട്ട് കാര്യമില്ല എന്നു വർക്കിച്ചൻ മനസ്സിലാക്കി. നിരാശനായി തിരിച്ചു പോന്നു. തോമാച്ചന്റെ ഇല്ലാതാക്കാൻ തന്നെ കിട്ടില്ല എന്നു പിള്ള പറഞ്ഞതോടെ വർക്കിച്ചന്റെ മനസ് തകർന്നു. ഉപകാരിയും കഠിനാധ്വാനിയുമായ വർക്കിക്കു വന്ന തകർച്ചയിൽ നാട്ടുകാർ പരിതപിച്ചു. ഒടുക്കം ദുരിതത്തിൽനിന്നു രക്ഷപ്പെടാൻ വീടുവിറ്റ് എവിടേക്കെങ്കിലും പോകാമെന്നു വർക്കിച്ചൻ തീരുമാനിച്ച അതേദിവസം തന്നെയാണ് തോമാച്ചനു ഒരു കൈപ്പിഴ പറ്റിയത്.\nRead More -> മലബാര് ഉസ്‌താദ് - 1\nഉച്ചഭക്ഷണം കഴിഞ്ഞ് പൂമുഖത്തെ ചാരുകസേരയിൽ വിശ്രമിക്കുകയായിരുന്ന പിള്ള ടൈംപാസിനായി ഇരട്ടക്കുഴൽ തോക്കെടുത്തു പോളിഷ് ചെയ്യാൻ തുടങ്ങി. കറകറ ശബ്ദം ഉണ്ടാക്കിയ ഭാഗങ്ങളിൽ എണ്ണയിട്ടു വെടുപ്പാക്കുന്ന സമയത്താണ് പിള്ള തൊട്ടടുത്തുള്ള മണിയമ്മയുടെ പറമ്പിൽ ഇടതൂർന്നു വളർന്ന തൊട്ടാവാടിച്ചെടികൾ തിന്നുന്ന അഞ്ചാറ് ആടുകളെ കാണുന്നത്. അടുത്ത് ആടുകൾക്കു കാവലായി രാമൻ സേഠ്ജിയും. തന്റെ പറമ്പിലെ സർപ്പക്കാവിനടുത്തും കുറേ തൊട്ടാവാടിച്ചെടികളുള്ള കാര്യം അറിയാമായിരുന്ന പിള്ള തലേദിവസം പേങ്ങൻ പറഞ്ഞ കാര്യം ഓർത്തു. സർപ്പങ്ങൾക്കു നൂറൂംപാലും കൊടുക്കുന്നതിനുമുമ്പ് തൊട്ടാവാടിച്ചെടികൾ പറിച്ചുകളയണം എന്നായിരുന്നു പേങ്ങൻ ഓർമിപ്പിച്ചത്. പിള്ള പിന്നെ രണ്ടാമതൊന്ന് ആലോചിക്കാതെ രാമൻ സേഠ്ജിയെ കൈകൊട്ടി വിളിച്ചു. കാര്യം പറയുന്നതിന്റെ ആദ്യപടിയായി ഒട്ടുമാവിന്റെ കടക്കലേക്ക് കാർക്കിച്ചു തുപ്പി.\n“രാമാ. സർപ്പങ്ങൾക്കു അടുത്താഴ്ച നൂറും പാലും കൊടുക്കണ്ണ്ട്. പക്ഷേ അവിടാകെ കാട് പിടിച്ച് കെടക്കാ. നീയാ ആടുകളെം കൊണ്ട് അങ്ങ്ട് ചെല്ല്. ഒരാഴ്ചയ്ക്കൊള്ള തീറ്റേണ്ട്”\nഅനുമതി കിട്ടിയ സേഠ്ജി ആടുകളെ അഴിച്ചുകൊണ്ടു വന്നു. തന്നെ കടന്നു പോവുകയായിരുന്ന ആടുകളെ രൂക്ഷമായി നോക്കി പിള്ള താക്കീത് കൊടുത്തു. “ഇവറ്റോള് ചേമ്പോ ചേനയോ കടിച്ചാ ഞാൻ കാച്ചിക്കളയും രാമാ. പറഞ്ഞില്ലാന്ന് വേണ്ട“\nരാമൻ സേഠ്ജി അതും സമ്മതിച്ചു. ആടുകളെ സർപ്പക്കാവിലേക്കു തെളിച്ചു. സമയം വീണ്ടും ഇഴഞ്ഞുനീങ്ങി. തോക്ക് മടിയിൽ‌വച്ചു വലിയപിള്ള ഒരു ചെറിയ മയത്തിലേക്കു വഴുതി. കക്കാട് പാടശേഖരത്തിന്റെ പടിഞ്ഞാറ് സൂര്യൻ അസ്തമിക്കാൻ തയ്യാറെടുത്തു. പിള്ളയുടെ വീടിന്റെ നിഴൽ മുറ്റത്തെ ഒട്ടുമാവിനെ കടന്നുപോയി. ആ സമയത്താണ് വിശാലമായ പറമ്പിന്റെ ഏതോ കോണിലുണ്ടായ ചില അപശബ്ദങ്ങൾ ശ്രവിച്ച് പിള്ള മയക്കത്തിൽ‌നിന്നു ഉണർന്നത്. എല്ലാം തോന്നലാണെന്ന് കരുതി ആദ്യം സമാധാനിച്ചെങ്കിലും വീണ്ടും ശബ്ദകോലാഹലങ്ങൾ ചെവിയിൽ വന്നലച്ചപ്പോൾ ജാഗരൂകനായി. പറമ്പിൽ കലപില കൂട്ടിക്കൊണ്ടിരുന്ന പൂത്തങ്കീരി പക്ഷികളോട് മിണ്ടരുതെന്നു, തോക്കിന്റെ പാത്തി നിലത്തു മൂന്നുതവണ മുട്ടിച്ച് ശബ്ദമുണ്ടാക്കി, പിള്ള താക്കീത് കൊടുത്തു. പരിസരം പൊടുന്നനെ നിശബ്ദമായി. പിള്ളക്കു കാര്യങ്ങൾ വ്യക്തവുമായി. വീടിന്റെ പിൻഭാഗത്തു, സർപ്പക്കാവിനു അരികിലുള്ള രാമന്റെ ആടുകളാണ് കരയുന്നത്. തന്റെ പറമ്പിൽ മേയുന്ന അവയ്ക്കു കരയാൻ‌മാത്രം എന്ത് സംഭവിച്ചു എന്ന വിചാരിച്ച പിള്ളയുടെ ചിന്തകളിൽ പെട്ടെന്നു തോമാച്ചന്റെ രൂപം തലപൊക്കി.\nപിള്ള ചാരുകസേരയിൽ നിന്നു ചാടി എഴുന്നേറ്റു. തന്റെ പറമ്പിൽ തോമാച്ചൻ!. അദ്ദേഹത്തിന്റെ അണപ്പല്ലുകൾ ഞെരിഞ്ഞു. കൈത്തലം ഇരട്ടക്കുഴൽ തോക്കിന്റെ കാഞ്ചിയിൽ തെരുപ്പിടിച്ചു. പിന്നെ എല്ലാം നിശ്ചയിച്ചു വീടിന്റെ പിൻ‌ഭാഗത്തേക്കു കുതിച്ചു. സർപ്പക്കാവിനു നേരെ നോട്ടമയച്ച പിള്ള കണ്ടത്, കാവിനടുത്തുള്ള ചെറിയ കരിങ്കൽ ക്വാറിക്കു സമീപം തലയുയർത്തി നിൽക്കുന്ന തോമാച്ചനെയും, തോമാച്ചന്റെ മുൻ‌കാലുകൾക്കിടയിൽ ഞെരിപിരി കൊള്ളുന്ന ഒരു കിളുന്ത് ആട്ടിൻകുട്ടിയെയുമാണ്.\nഎന്തൊക്കെയോ അപകടസൂചനകൾ കിട്ടിയ തോമാച്ചൻ പിൻ‌തിരിഞ്ഞ് നോക്കിയപ്പോൾ കണ്ടത് എം.ജി.പി പിള്ള എന്ന കക്കാടിന്റെ ശിക്കാരിയെയാണ്. അദ്ദേഹത്തിന്റെ വലതുകയ്യിലെ ഇരട്ടക്കുഴൽ തോക്കിന്റെ ദർശനം കിട്ടിയ മാത്രയിൽ ആട്ടിൻ‌കുട്ടിയെ വിട്ട് തോമാച്ചൻ പറമ്പിനു പുറത്തേക്കു പാഞ്ഞു. പക്ഷേ തന്റെ പുരയിടത്തിൽ കയറി അതിക്രമം കാട്ടിയ തോമാച്ചന്റെ ഭാവി കക്കാടിന്റെ ശിക്കാരി അതിനകം മനസ്സിൽ കുറിച്ചിരുന്നു. അതിവേഗം പായുന്ന തോമാച്ചനെ നോക്കി പിള്ള പെട്ടെന്ന് പട്ടാളക്കാരെപ്പോലെ നിലത്തുകിടന്ന് ഉന്നം പിടിക്കാൻ തുനിഞ്ഞെങ്കിലും മറുചിന്തയിൽ ആ ഉദ്യമത്തിൽനിന്നു പിൻ‌മാറി. ചുണ്ടിന്റെ കോണിൽ ഒരു പുച്ഛഭാവം സ്ഫുരിക്കുന്ന ചിരി മിന്നി മറഞ്ഞു. വയനാടൻ കാടുകളിലെ കാട്ടുകള്ളന്മാരെ വേട്ടയാടി പിടിക്കുമ്പോൾ ചുണ്ടിൽ വിരിയാറുള്ള പുച്ചഭാവം മുറ്റിനിൽക്കുന്ന അതേ ചിരി.\nഅതിവേഗം പായുന്ന തോമാച്ചനെ ലാക്കാക്കി പിള്ള ഒറ്റക്കൈകൊണ്ട് തോക്കെടുത്തു ഉന്നം പിടിച്ചു. കുറച്ചു സമയം കാത്തുനിന്നു. വേലിക്കു അരുകിലെത്തിയ തോമാച്ചൻ പുറത്തേക്കു ഉയർന്നു ചാടിയ നിമിഷത്തിൽ കക്കാടിനെ ഞെട്ടിച്ചു സുകുമാരക്കുറുപ്പ് സമ്മാനിച്ച ആ ഇരട്ടക്കുഴൽ തോക്ക് ശബ്ദിച്ചു. “ഠേ..!”\nതോമാച്ചന്റെ ശരീരം വായുവിൽ ഒന്ന് പിടഞ്ഞശേഷം, വേലിയിലെ കൂർത്ത അഗ്രമുള്ള മുളങ്കുറ്റിയിൽ അമർന്നു. കണ്ണിലൂടെ തുളച്ചുകയറിയ രണ്ട് വെടിയുണ്ടകൾ പിറ്റേന്നു കണ്ണമ്പിള്ളി പൌലോസിന്റെ നെൽ‌പാടത്തുനിന്നു കണ്ടെടുത്തു.\nകക്കാട് ഗീതാനിവാസിൽ, പൂമുഖത്തെ ചാരുകസേരയിൽ കാലുകൾ പൊക്കിവച്ച്, എനിക്കു രാഷ്ട്രീയത്തിന്റെ കാണാപ്പുറങ്ങൾ പറഞ്ഞുതന്ന, എന്തിനും ഏതിനും ‘എടാ നിനക്കറിയോ‘ എന്ന പതിവ് ഡയലോഗോടെ തുറന്നടിച്ചുള്ള അക്രമാസക്തമായ സംഭാഷണങ്ങളാൽ ഭിന്നവ്യക്തിത്വങ്ങളുടെ തന്മയത്വഭാവങ്ങൾ കാണിച്ചുതന്ന എം.ജി.പി പിള്ള എന്ന കക്കാടിന്റെ ശിക്കാരി ഇന്നില്ല. വാർദ്ധക്യസഹജമായ അസുഖങ്ങളാൽ നാലുവർഷം മുമ്പ് അദ്ദേഹം ഈ ലോകത്തോടും കക്കാടിനോടും വിട പറഞ്ഞു.\nനാട്ടിൽ എത്തുന്ന സന്ദർഭങ്ങളിൽ അപൂർവ്വമായി പിള്ളയുടെ വീട്ടിലെത്തും. കരിയിലകൾ വീണുകിടക്കുന്ന നീണ്ട ഇടനാഴി താണ്ടി കറുപ്പും വെളുപ്പും നിറത്തിലുള്ള പെയിന്റുകൾ അടിച്ച, ഗീതാനിവാസ് എന്ന് ഏറ്റവും മുകളിൽ ആലേഖനം ചെയ്ത ഗേറ്റ് തള്ളിത്തുറന്ന് മുറ്റത്തെ ചരൽക്കല്ലുകളെ കരയിച്ചു പൂമുഖത്തേക്കു നടന്നടുക്കുമ്പോൾ ഓർമകളിൽ അശരീരി പോലെ പിള്ളയുടെ ആക്രോശം ഉയരും.\n“ഹ എടാ നിന്നെക്കൊണ്ട് ഞാൻ തോറ്റല്ലാ. പോയി ഗേറ്റ് അടച്ചൂണ്ട് വാടാ. ഞാനത് കാശ് കൊടുത്ത് വാങ്ങിച്ചേക്കണത് അടച്ചിടാനാടാ. മനസ്സിലായാ“\nആ അശരീരിയുടെ ഹാങ്ങോവറിൽ ഞാൻ ഞെട്ടി പിന്തിരിഞ്ഞ്, ഗേറ്റിനു അടുത്തെത്തി തുരുമ്പ് പിടിച്ച കുറ്റി ബലം പ്രയോഗിച്ചു നീക്കുമ്പോൾ പിന്നിൽ വീണ്ടും ഒരു പതിവുചര്യയുടെ അലയൊലി കാതിൽ വന്നലക്കും.\n27 Replies to “ശിക്കാരി – 2”\n<>കക്കാട് ഗീതാനിവാസില്, പൂമുഖത്തെ ചാരുകസേരയില് കാലുകള് പൊക്കി വച്ച്, ഗമയിലിരുന്ന് എനിക്ക് രാഷ്ട്രീയത്തിന്റെ കാണാപ്പുറങ്ങള് പറഞ്ഞ് തന്ന, എന്തിനും ഏതിനും “എടാ‍ാ നിനക്കറിയോ‍ാ‍ാ..?” എന്ന പതിവ് ഡയലോഗോടെ തുറന്നടിച്ചുള്ള അക്രമാസക്തമായ സംഭാഷണങ്ങളാല് ഭിന്നവ്യക്തിത്വങ്ങളുടെ തന്മയത്വഭാവങ്ങള് എനിക്ക് കാണിച്ച് തന്ന് ആരേയും കൂസരുതെന്ന് എന്നെ പഠിപ്പിച്ച പിള്ളയ്ക്കായി…നാട്ടുകാരുടെ ശിക്കാരിയ്ക്കായി ഉപാസനയുടെ ശ്രാദ്ധം..!!!<>എല്ലാ ബൂലോകസുഹൃത്തുക്കളും വായിക്കുക, അഭിപ്രായമറിയിക്കുക.🙂 എന്നും സ്നേഹത്തോടെ സുനില് || ഉപാസനഓഫ് : പിള്ളയെ പറ്റി എഴുതുമ്പോള് ഒഴിവാക്കാനാവത്ത ഒരു കഥാപാത്രത്തെ ഞാന് ഈ പോസ്റ്റില് നിന്ന് ഏതാണ്ട് പൂര്‍ണമായും അവഗണിച്ചിട്ടുണ്ട്. കാരണം എന്റെ മനസ്സില് അദ്ദേഹത്തിന് പിള്ളയോളം തന്നെ സുപ്പീരിയോരിറ്റിയുണ്ട്, ഒരു കഥാപാത്രമെന്ന നിലയില് തലയെടുപ്പുണ്ട്. അദ്ദേഹത്തെ എനിക്ക് ഒരു പോസ്റ്റിലും രണ്ടാമനായി നിര്‍ത്താന് ആവില്ല. അദ്ദേഹം മെയിന് ക്യാരക്ടര് ആയി വരുന്ന ഒരു പോസ്റ്റ് അണിയറയില് തയ്യാറാവുന്നു. 🙂\n‘പോട്രാ‍ാ തോമാച്ചാ’…. “നിങ്ങക്ക് പ്രാന്ത് ണ്ടാ മനുഷ്യാ‍ാ…? മിനിറ്റിന് മിനിറ്റിന് മൊട്ട ഇടണ താറാവിനെ കൊന്ന് കോപ്പ് ഇണ്ടാക്കേ..!”“പക്ഷേ വര്‍ക്ക്യേ… കഴിഞ്ഞ ആഴ്ച ആ കോഴികളെ നിന്റെ തോമാച്ചന് ലാപ്സാക്കി“….നമ്മുടെ നാടിന്റെ, പാടത്തിന്റെ, കടവിന്റെ, ചേറിന്റെ മണമുള്ള ഭാഷ, ‘ലുങ്കി’മുണ്ടും മടക്കിക്കുത്തി തൊടിയിൽ നിന്നും കേറിവരുന്ന കഥാപാത്രങ്ങൾ… ഒക്കെക്കൂടെ ഒരു ഇടവപ്പാതിമണം… നന്നാവ്ണ്ട് സുനിലേ, കിലുക്കനാവ്ണ്ട്.\nകലക്കീണ്ട്ട്രാ സുന്യേ… 😉ഓര്‍മ്മകളോ അനുഭവങ്ങളോ എന്നതില് നിന്ന് മികച്ചൊരു നാട്ടുപെരുമയുടെ വിവരണം എന്ന രീതിയില് അനുഭവപ്പെട്ടു. ആദ്യഭാഗമാണ് കൂടുതല് നന്നായതും ഇഷ്ടപ്പെട്ടതും. രണ്ടാം ഭാഗം അതിഭാവുകത്വം കൂടുതലായി തോന്നി. പിന്നെ പിള്ളയുടെ ലീഡറെയും മൂപ്പനാരെയും കുറിച്ചുള്ള വിവരണങ്ങളില് നിന്ന് പള്‍സര് മോഷ്ടിക്കപ്പെട്ടപ്പോള് നിശ്ശബ്ദനായ തോമാച്ചനിലേക്ക് എത്തിയപ്പോള് കാലത്തിന്റെ/വര്‍ഷങ്ങളുടെ ഒരു ഒരു വിത്യാസം/പൊരുത്തക്കേട് തോന്നുന്നു. എന്റെ വായനയുടേയോ അതോ എഴുത്തിലേ ഓര്‍മ്മപിശകോ അറിയില്ല. അങ്ങിനെ തോന്നി. എന്തായാലും ഈ പുരാവൃത്തങ്ങള് സുന്ദരം, സൌഭഗം..\nഗംഭീര എഴുത്ത് തന്നെ, സുനീ…ശരിയ്ക്കും ആസ്വദിച്ചു വായിച്ചു, നല്ല ഒഴുക്കോടെ…\nകൊള്ളാം കുറെ നാളായി ഇതു വഴി വന്നിട്ട്\nഇഷ്ടപ്പെട്ട ഭാഗം quote ചെയ്യാന് പോയാല് ഒരു പാട് quote ചെയ്യേണ്ടി വരും…ആദ്യ ഭാഗം വായിച്ചപ്പോള് ഇത്ര കിടു ഒരു 2nd പാര്‍ട്ട് പ്രതീക്ഷിച്ചില്ല…കലക്കി അണ്ണാ…\nചാത്തനേറ്: നന്നായി, നാട്ടുകാരു വായിച്ചാല് ഇനി മനു ജി ചെയ്തപോലെ നീയും കുറേ പോസ്റ്റുകള് ഇവിടെ നിന്നും ഡിലീറ്റേണ്ടി വരുമോ??\nഉപാസന,ശിക്കാരി വായിക്കുകയല്ലാ,അനുഭവിക്കുകയായിരുന്നു!എല്ലാ നന്മകളും !\nചാത്താ ആ കരിനാക്ക് കൊണ്ട് ഒന്നും പറയാതെടേയ്..!🙂 ഞാന് വിശദമായി മറുപടി പറയാം പിന്നീട്.ചാത്തന് സൂചിപ്പിച്ചതില് ചെറിയ കാര്യമില്ലാതില്ല.🙂 ഉപാസന\nവായിച്ചു വായിച്ചു വന്നപ്പോള്, ‘ബ്ലോഗ് പോസ്റ്റ്’ ആണ് വായിക്കുന്നതെന്ന് മറന്നു പോയി. ഒരു നീണ്ടകഥയൊ, നോവലോ ഒക്കെ വായിക്കുന്നപോലെ തോന്നി. കക്കാട് ദേശം നേരില് കണ്ടപോലെ…നന്നായിരിക്കുന്നു ഉപാസന.\ngood one.getting better after each one.\nkollaam , aasamsakal\nശ്യാമന് : സംഭാഷണങ്ങള് സ്വാഭാവികമായി മനസ്സില് വന്ന് കൊണ്ടിരിക്കുന്നു. ഏച്ച് കെട്ടാന് പോയിട്ടില്ല. എല്ലാ പ്രോത്സാഹനങ്ങള്‍ക്കും നന്ദി. 🙂 ശോഭീ : ഞാനെന്ത് പറയാന് നിന്നോട്. 🙂 അനൂപ് : പലവിധ കാരണങ്ങള് കൊണ്ട് ബ്ലോഗില് ആക്ടീവ് അല്ല. എന്റെ ബ്ലോഗില് മാത്രം കയറി നോക്കും. ബാഹ്യപ്രേരണകള് ഒന്നും ഇല്ലാതെ അനൂപ് വീണ്ടും എത്തിയതില് സന്തോഷമുണ്ട് ആര്യന് : രണ്ട് ഭാഗവും ഇഷ്ടപ്പെട്ടെന്ന് അറിയിച്ചതില് സന്തോഷം. ക്വോട്ടല്ലേ മാഷെ. 🙂 മഹേഷ് ഭായ് : വീണ്ടും പുരാവൃത്തങ്ങളില് കണ്ടതിന് നന്ദി 🙂 നിലാവ് : സന്ദര്‍ശനത്തിനും നല്ല വാക്കുകള്‍ക്കും മുന്നില് നമോവാകം. 🙂 മനു ഭായ് : വായനക്കും അഭിപ്രായങ്ങള്‍ക്കും ന്ദി. 🙂 ചാത്തുമ്മാനേ : ആ പറഞ്ഞത് സത്യമാണെങ്കില് എന്റെ ശ്രമങ്ങള്‍ക്ക് ഫലമുണ്ടെന്ന് ഞാനരിയുന്നു 🙂 ശ്രീച്ചേട്ടാ : വളരെ സന്തോഷം 🙂 ക്രാക്ക് വേര്‍ഡ്സ് : രണ്ട് കമന്റുകള്‍ക്കും നന്ദി മാഷെ 🙂എല്ലാവര്‍ക്കും നന്ദി.🙂 എന്നും സ്നേഹത്തോടെ സുനില് || ഉപാസനഓഫ്: ചാത്തന്, നന്ദന് ഭായ് പ്ലീസ് വെയിറ്റ് മാഡി…\nശ്യാമന് : നല്ല അഭിപ്രായം. ഇടവപ്പാതിക്കും മണമുണ്ടെന്ന് എന്നെ ഓര്‍മിപ്പിച്ച ഭായിക്ക് നമസ്കാരം. 🙂നന്ദന് ഭായ് ; ഞാന് വേറെ കമന്റ് ഇടാം. വെയിറ്റ് മാഡി. 🙂ശോഭീ : താങ്ക്യു. 🙂അനൂപ് : വന്നതിനും വായനക്കും നന്ദി. 🙂ആര്യന് : പ്രതീ‍ക്ഷകള് തെറ്റിച്ച പോസ്റ്റ് എന്നൊക്കെ പറയാം അല്ലേ..? 🙂 മഹേഷ് ഭായ് : കുറേ നാളിന് ശേഷം വീണ്ടും കണ്ടതില് സന്തോഷം. 🙂നിലാവ് : നോവലോ..? 🙂 വായനക്കാരുടെ മനസ്സിലേക്ക് ഒരു ചിത്രം കടത്തി വിടാന് സാധിച്ചാല് എന്റെ എഴുത്ത് ധന്യമായി. 🙂അഭിപ്രായമറിയിച്ച എല്ലാവര്‍ക്കും നന്ദി.🙂 എന്നും സ്നേഹത്തോടെ സുനില് || ഉപാസന\nനന്ദന് ഭായിക്ക്, അതിഭാവുകത്വം..!ഒരു അളവ് വരെ ശരിയാണ്…<>‘തോമാച്ചനെ കാണാന് ദൂരദേശങ്ങളില് നിന്ന് പോലും ആളുകള് വന്നു“<> എന്ന് പറയുമ്പോഴും (ശിക്കാരി) <>“ആ സമയത്ത് മൈതാനത്തിന് തൊട്ടപ്പുറത്തുള്ള അയ്യങ്കോവ് അമ്പലത്തിലെ പാലച്ചോട്ടില് കുടികൊള്ളുന്ന ഭൈരവപ്രതിഷ്ഠ ഒന്ന് ആടിയുലഞ്ഞു. ഭദ്രകാളിത്തറയില് ചെമ്പട്ടില് പൊതിഞ്ഞ് വച്ചിരുന്ന പള്ളിവാളില് നിന്ന് ചോര കിനിഞ്ഞു. ഭഗവതിയുടെ വെളിച്ചപ്പാടായ ശേഖരന് ഉറക്കത്തില് നിന്ന് ഞെട്ടി എഴുന്നേറ്റു” (പൊട്ടക്കിണറ്റിലെ അന്തര്‍ജ്ജനം)<> എന്ന് എഴുതുമ്പോഴും അതില് തീര്‍ച്ചയായും അതിഭാവുകത്വം ദര്‍ശിക്കാം. പക്ഷേ പോസ്റ്റിന്റെ ചില ഭാഗങ്ങളില് അത്തരം ബിറ്റുകള് കടന്ന് വരുന്നത് പലപ്പോഴും ഒഴിവാക്കാനാവില്ലെന്ന് ഞാന് കരുതുന്നു. ചില നിസാരമായ ചെറിയ ആശയങ്ങളെ/സ്പാര്ക്കുകളെ (എന്റെ നാട്ടില് ഒരു ഭയങ്കരന് നായ പണ്ട് ഉണ്ടായിരുന്നു. അതാണ് ഞാന് തോമാച്ചന് വഴി വായനക്കാരിലേക്ക്ക് എത്തിച്ചത്. നാട്ടില് ചിലരുടെ പറച്ചിലുകള് ആണ് വെളിച്ചപ്പാടിനെ പറ്റി ഉള്ളത്) വികസിപ്പിച്ചെടുത്ത് വരുമ്പോള് ഭാവുകത്വം ശരിക്കും പ്രയോഗിക്കണം. അത് ചിലപ്പോള് അതിഭാവുകത്വത്തിലേക്ക് വഴുതുന്നതും ഞാന് അറിയുന്നുണ്ട്. വായനക്കാര്‍ക്ക് അതിഭാവുകത്വം ഉള്ള ഭാഗം അരോചകമായി തോന്നാത്തിടത്തോളം അത്തരം പാര്‍ട്ടുകള് പോസ്റ്റില് കടന്ന് വരുന്നതില് തെറ്റില്ലെന്ന് ഞാന് കരുതുന്നു. പോസ്റ്റില് പറയുന്ന എല്ലാം ശരിക്കും സംഭവിച്ചതാണ് എന്ന രീതിയില് വായനക്കാര് ചിന്തിക്കാതിരുന്നാല് എല്ലാം ഒകെ (ഒന്നും സംഭവിച്ചിട്ടില്ല എന്ന് ഞാന് ഉദ്ദേശിച്ചില്ല. എന്റെ കഥകളില് വരുന്ന സംഭവങ്ങള് എല്ലാം നാട്ടില് നടന്നിട്ടുള്ളതാണ്. ഞാന് അതിന് എന്റേതായ ഭാഷ്യം ചമയ്ക്കുന്നു. അത്ര മാത്രം).പിന്നെ ഭായി ചൂണ്ടിക്കാണിച്ച പള്‍സര് പോയിന്റിന് നന്ദി. എന്റെ ശ്രദ്ധയില് പെടാതെ കിടന്നിരുന്ന ഒരു കാര്യമായിരുന്നു അത്. ഞാന് തിരുത്തിയിട്ടുണ്ട്. നന്ദി. ഇനിയും അഭിപ്രായങ്ങള് അറിയിക്കുക. 🙂 എന്നും സ്നേഹത്തോടെ സുനില് || ഉപാസന\nചാത്തന്,മനുജി കുറച്ച് പോസ്റ്റുകള് ഡിലീറ്റ് ചെയ്ത കാര്യം ഞാന് കുറച്ച് വൈകി ആണെങ്കിലും ഞാന് അറിഞ്ഞു. ഒരു തവണ അദ്ദേഹവുമായി സംസാരിക്കുകയും ചെയ്തു. മനസ്സിലാക്കാന് കഴിഞ്ഞത് എല്ലാവരുമല്ല, മനുജിയുമായി ചില കമ്മ്യൂണിക്കേഷന് ഗ്യാപ് ഉള്ള ചിലരാണ് അദ്ദേഹത്തിനെതിരെയുള്ള ആക്ഷേപത്തിന് പിന്നില് എന്നാണ്. എന്നെ സംബന്ധിച്ചിടത്തോളം ഇതിനുള്ള സാധ്യത കുറച്ച് വിരളമാണെന്ന് വേണം പറയാന്. എന്റെ നാട്ടില് എനിക്ക് സാമാന്യം നല്ല ക്ലച്ച് ഉണ്ട്. പ്രത്യേകിച്ചും ഞാന് ആരെപ്പറ്റിയൊക്കെയാണൊ എഴുതിയിട്ടുള്ളത് അവരുമായി.കൂടാതെ നാട്ടില് പലരുടേയും അഭിപ്രായങ്ങളെ സ്വാധീനിക്കാന് കഴിവുള്ള ചിലര് എനിക്ക് വലിയ സപ്പോര്‍ട്ട് ആണ്. പേരെടുത്ത് പറയണമെങ്കില് പനമ്പിള്ളി സ്മാരകവായനശാല ടീമും പാര്‍ട്ടി അനുഭാവിയായ ശ്രീനിച്ചേട്ടനേയും പോലുള്ളവര്. എന്തെങ്കിലും ഒരു ഇഷ്യൂ വന്നാല് അതൊക്കെ പരിഹരിക്കാമെന്ന് എനിക്ക് ഉറപ്പുണ്ട്. എല്ലാത്തിനും ഉപരിയായി എന്റെ നാട്ടുകാര് നല്ല വിവരം ഉള്ളവര് ആണ്. ഞാന് ഒരു വ്യക്തിയുടെ ലൈഫിനെ ഹാസ്യഭാവത്തോടെ സമീപിക്കുമ്പോള് അതിനെ അതിന്റെ അര്‍ഹിക്കുന്ന ഗൌരവത്തോടെ വീക്ഷിക്കുവാന് അവര്‍ക്കറിയാം. ഞാന് അവരെ മനപ്പൂര്‍വ്വം കളിയാക്കുകയല്ലെന്നും തങ്ങളേയും ഒരു കഥാപാത്രമാക്കാന് ഒരുവന് ഉണ്ടായല്ലോ എന്നും അവര് ചിന്തിച്ചാല് ഞാന് കൃതാര്‍ത്ഥനായി. ശാസ്താവ് കാക്കട്ടെ എന്നേയും ‘കക്കാടിന്റെ പുരാവൃത്തങ്ങള്’ യും.ആശങ്കകള് 🙂 പങ്ക് വച്ചതിന് നന്ദി.🙂 എന്നും സ്നേഹത്തോടെ സുനില് || ഉപാസന\nമനു ഭായ് : ഉം. താങ്ക്സ്. 🙂ചാത്തുമ്മാന് : അതാണ് പോയന്റ്.ശ്രീച്ചേട്ടന് : നന്ദി. 🙂ക്രാക്ക് : എല്ലാം വായിക്കുന്നതില് സന്തോഷമുണ്ട് ശരിക്കും. 🙂എല്ലാവര്‍ക്കും നന്ദി.🙂 എന്നും സ്നേഹത്തോടെ സുനില് || ഉപാസനqw_er_ty\nthough I dont understand the language…your blog looks very interesting!\nDear Sujata Madam,\nHope you could install malayalam font “Anjalioldlipi” and thus could read my blog posts.\nThanks for informing your valuable opinion.\nഗംഭീരം…ഞാന് സുനി കോറിയിട്ട ആ നാട്ടു വഴികളിലൂടെയും അമ്പല കാവുകളിലൂടെം…നടന്നു വന്നു…മനസ്സില് തെളിഞ്ഞു എല്ലാ കഥാപാത്രങ്ങളും….അഭിനന്ദനങള് സുനി…\nu ragr8 writer.. blogukal valare nannavunnund..samayam kittumbozhu vayikkarunde..\nഅല്‍ഡസ് : എന്റെ ബ്ലോഗ് ലിങ്ക് ഞാന് തന്നപ്പോള് അല്‍ഡസ് എല്ലാം വായിക്കുമെന്നൊന്നും ഞാന് പ്രതീക്ഷിച്ചിരുന്നില്ല. നമ്മുടെ സുഹ്ര്6ത്തുക്കളില് അപൂവ്വം പേരേ എന്റെ വായനക്കാരായുള്ളൂ. അല്‍ഡസിന്റെ ആസ്വാദനക്ഷമതയെ ആദരിക്ക്കുന്നു. നന്ദി 🙂\nറിച്ച് : അജ്ഞാതനായ വായനക്കാരന് നന്ദി. എന്റെ സുഹ്ര്6ത്തുക്കളില് ഒരു റിച്ചി പണിക്കരുണ്ട്. അദ്ദേഹമാണ് താങ്കളെന്ന് തോന്നുന്നില്ല. കാരണം ഹിറ്റ് വന്നിരിക്കുന്നത് ത്രിശൂര്/ചെന്നൈയില് നിന്നാണ്. റിന്റെ ഇവിടെ ബാംബ്ലൂരിലും.\nഎന്തായാലും താങ്കളുടെ വരവില് സന്തോഷം, സംതൃപ്തി.\n“പകല് നേരത്ത് ഈ സംശയം ഉന്നയിച്ചവരോട് കോക്കാടന് ഇടത് കക്ഷത്തില് വലത് കൈത്തലം വച്ച് എന്തോ ശബ്ദമുണ്ടാക്കിയും രാത്രിയില് അന്വേഷിച്ചവരോട് തന്റെ ഘനനിതംബത്തിന്റെ ഭാഗികദര്‍ശനം നല്‍കിയും പ്രതിഷേധിച്ചെന്നാണ് കേട്ട്കേള്‍വി…”- :):):):)\nPrevious Previous post: മടക്കം\nNext Next post: ജോണ് പോള് : പാളം തെറ്റുന്ന ‘പാളങ്ങള്’


കർദ്ദിനാൾ ജോർജ് ആലഞ്ചേരിക്ക് തിരിച്ചടി; ഭൂമിവിൽപ്പനയിൽ രൂക്ഷവിമർശനവുമായി ഹൈക്കോടതി-kerala high court on syro malabar sabha land deal against cardinal mar george alancheri\nകേസിൽ ഉച്ചയ്ക്ക് ശേഷം ഹൈക്കോടതി വിധി പറയും\nUpdated: March 6, 2018 2:47:00 pm\nകൊച്ചി: ഭൂമിയിടപാടുമായി ബന്ധപ്പെട്ട കേസിൽ സിറോ മലബാർ സഭാ അദ്ധ്യക്ഷൻ കർദ്ദിനാൾ മാർ ജോർജ്ജ് ആലഞ്ചേരിക്കെതിരെ കേസെടുക്കാൻ ഹൈക്കോടതി ഉത്തരവിട്ടു. ഗൂഢാലോചനയും വിശ്വാസ വഞ്ചനയും നടന്നതായി പ്രഥമദൃഷ്ട്യാ വ്യക്തമാണെന്ന് ഹൈക്കോടതി ചൂണ്ടിക്കാട്ടി.\nചില ശക്തമായ തെളിവുകളാണ് കോടതിക്ക് മുന്നിലെത്തിയ്. ഭൂമി ഇടപാടിൽ അന്വേഷണം നടത്തി തെളിയിക്കണം. കർദ്ദിനാളിനും ചില ഇടനിലക്കാർക്കും തട്ടിപ്പിൽ പങ്കുളളതായി സംശയിക്കുന്നുവെന്നും കോടതി ചൂണ്ടിക്കാട്ടി. സഭാ നേതൃത്വം രാജ്യത്തെ നിയമങ്ങൾക്ക് വിധേയമാണെന്ന് ചൂണ്ടിക്കാട്ടിയ കോടതി കർദ്ദിനാൾ ആ നിയമത്തിന് കീഴിലാണെന്നും വ്യക്തമാക്കി.\nസഭയുടെ ആഭ്യന്തര ഇടപാടുകളുകളിൽ കേസെടുക്കാൻ കഴിയില്ലെന്ന്  വാദത്തിനിടെ മേജർ ആർച്ച് ബിഷപ്പ് ജോർജ് ആലഞ്ചേരിയുടെ അഭിഭാഷകൻ പറഞ്ഞിരുന്നു. കാനോൻ നിയമ പ്രകാരമാണ് സഭയുടെ ഭരണം. സഭയുടെ സ്വത്തിന്റെ മേലധികാരി മാർപ്പാപ്പയാണെന്നും ഇതുമായി ബന്ധപ്പെട്ട തർക്കങ്ങളിൽ നടപടി സ്വീകരിക്കേണ്ടത് മാർപ്പാപ്പയാണെന്നും അഭിഭാഷകൻ വാദിച്ചു. സഭയുടെ ഭൂമി പൊതുസ്വത്തല്ലെന്നും ഇടപാടിൽ നഷ്ടം സംഭവിച്ചാൽ തന്നെ മൂന്നാമതൊരാൾക്ക് പരാതി നൽകാൻ അവകാശം ഇല്ലെന്നും കർദിനാൾ വ്യക്തമാക്കി.\nഎന്നാൽ ഈ വാദത്തെ തുറന്നെതിർത്ത കോടതി കാനൻ നിയമമല്ല രാജ്യത്ത് നിലനിൽക്കുന്നതെന്ന് അഭിഭാഷകന് മറുപടി നൽകി. “രാജ്യത്ത് ഒരു നിയമവ്യവസ്ഥയുണ്ട്. സഭയും സഭാ നേതൃത്വവും ഇതിന് വിധേയമാണ്. സ്വത്ത് വിൽപ്പനയിൽ തർക്കങ്ങളുണ്ടായാൽ മാർപാപ്പയാണ് തീരുമാനം എടുക്കേണ്ടതെന്ന വാദം അംഗീകരിക്കാൻ സാധിക്കില്ല,” ഹൈക്കോടതി പറഞ്ഞു.\n“സ്വത്തുക്കൾ രൂപതയുടേതാണ്. സ്വത്ത് നോക്കി നടത്തേണ്ട ചുമതല മാത്രമാണ് കർദിനാളിനും ബിഷപ്പിനും വൈദികർക്കുമുള്ളത്. രൂപതയ്ക്ക് വേണ്ടി കാര്യങ്ങൾ നടത്താനുള്ള പ്രതിനിധി മാത്രമാണ് ബിഷപ്പ്,” ഹൈക്കോടതി ചൂണ്ടിക്കാട്ടി. ഇതോടെ കേസിൽ കർദ്ദിനാളിന്റെ നില കൂടുതൽ പരുങ്ങലിലായി. കേസിൽ ഉച്ചയ്ക്ക് ശേഷം കോടതി വിധി പറയും.\nCardinalKerala High CourtMar George Alancheri\nWeb Title: Kerala high court on syro malabar sabha land deal against cardinal mar george alancheri


ആതിരപ്പിള്ളി വിനോദസഞ്ചാര കേന്ദ്രം: അടിസ്ഥാന സൗകര്യങ്ങളായില്ല\nThu Jan 17 2019 06:58:30 GMT+0530 (IST)\nkasim kzm2018-01-03 04:05:39.0\nചാലക്കുടി: വനസംരക്ഷണ സമിതി പ്രവര്‍ത്തകരുടെ കൂലി വര്‍ധനവും സഞ്ചാരികള്‍ക്ക് അടിസ്ഥാന സൗകര്യങ്ങള് ഒരുക്കലും പൂര്‍ത്തിയാക്കിയതിന് ശേഷമേ അതിരപ്പിള്ളി വിനോദസഞ്ചാര കേന്ദ്രത്തിലെ ടിക്കറ്റ് വിലവര്‍ധനവ് നടപ്പിലാക്കേണ്ടതുള്ളൂവെന്ന് തീരുമാനം.\nബി ഡി ദേവസ്സി എംഎല്‍എ വിളിച്ച് ചേര്‍ത്ത വനസംരക്ഷണ സമിതി പ്രവര്‍ത്തകരുടേയും ജനപ്രതിനിധികളുടേയും വനംവകുപ്പ് ഉദ്യോഗസ്ഥരുടേയും യോഗത്തിലാണ് ഈ തീരുമാനം. കൂലിവര്‍ധനവ് സംബന്ധിച്ച് സമിതി പ്രവര്‍ത്തകര് കഴിഞ്ഞ ദിവസങ്ങളില് നടത്തിയ പ്രതിഷേധത്തെ തുടര്‍ന്നാണ് എംഎല്‍എ ബന്ധപ്പെട്ടവരുടെ യോഗം ചാലക്കുടി റസ്റ്റ് ഹൗസില് വിളിച്ചത്. കൂലി വര്‍ധനവ്, ഇന്‍ഷുറന്‍സ്-ഇഎസ്‌ഐ പരിരക്ഷ, ആംബുലന്‍സ് സൗകര്യം, കുടിവെള്ള വിതരണ സംവിധാനം, ടോയ്‌ലറ്റ് സൗകര്യങ്ങള് തുടങ്ങിയവ ഉടന് ഒരുക്കണമെന്ന് സമിതി പ്രവര്‍ത്തകര് ആവശ്യപ്പെട്ടു.\nഇതില് ഇന്‍ഷുറന്‍സ്-ഇഎ—സ്‌ഐ പരിരക്ഷയും ആംബുലന്‍സ് സൗകര്യവും ഉടന് നടപ്പിലാക്കാന് തീരുമാനമായി. ഇതിന് പുറമെ സഞ്ചാരികളുടെ വാഹനങ്ങള് പാര്‍ക്ക് ചെയ്യാനായി റോഡിനിരുവശത്തും ഇന്റര് ലോക്ക് കട്ടവരിക്കാനും, ആവശ്യമുള്ളിടത്ത് സംരക്ഷണ ഭിത്തികള് നിര്‍മിക്കാനും കൈവരികള് സ്ഥാപിക്കാനും ടോയ്‌ലറ്റ് സൗകര്യങ്ങള്‍ക്കായി പ്രത്യേക ബ്ലോക്കുകള് സ്ഥാപിക്കാനും തീരുമാനിച്ചു. കൂലി വര്‍ധനവ് സംബന്ധിച്ച കാര്യങ്ങള്‍ക്കുള്ള അനുമതിക്കായി സര്‍ക്കാരിലേക്ക് അപേക്ഷ സമര്‍പ്പിക്കാനും യോഗം തീരുമാനിച്ചു.\nനിലവില് 350 രൂപയാണ് പ്രതിദിന കൂലി. ഇത് 600 രൂപയാക്കി ഉയര്‍ത്തണമെന്നാണ് സമിതി പ്രവര്‍ത്തകരുടെ ആവശ്യം. അതിരപ്പിള്ളി-വാഴച്ചാല് മേഖലകളിലായി ഇരുന്നൂറ്റിയമ്പതോളം പേരാണ് ജോലിനോക്കുന്നത്. അതിരപ്പിള്ളി പഞ്ചായത്ത് പ്രസിഡന്റ് തങ്കമ്മ വര്‍ഗ്ഗീസ്, ചാലക്കുടി ബ്ലോക്ക് പഞ്ചായത്ത് വൈസ് പ്രസിഡന്റ് അഡ്വ. വിജു വാഴക്കാല, വാഴച്ചാല് ഡിഎഫ്ഒ എന് രാജേഷ്, ജനപ്രതിനിധികള് യോഗത്തില് പങ്കെടുത്തു.


മൈതാനത്തിന് പുറത്തെ ഇന്ത്യ-പാക് സൗഹൃദം; അലീം ദറിന് പിന്തുണയുമായി വിരാട് കോഹ്‌ലി - Virat Kohli extends support to Aleem Dars special project\nമൈതാനത്തിന് പുറത്തെ ഇന്ത്യ-പാക് സൗഹൃദം; അലീം ദറിന് പിന്തുണയുമായി വിരാട് കോഹ്‌ലി\nഐസിസിയുടെ എലൈറ്റ് അമ്പയറിങ്ങ് പാനലിൽ ഏറെക്കാലമായി സ്ഥാനമുറപ്പിച്ച വ്യക്തിയാണ് അലീം ദർ\nസെഞ്ചൂറിയൻ: ഇന്ത്യ – പാക്കിസ്ഥാൻ വൈരത്തിന് വർഷങ്ങളുടെ പഴക്കമുണ്ട്. അതിർത്തി തർക്കം മുതൽ ക്രിക്കറ്റ് വൈരം വരെ നീണ്ട് നിൽക്കുന്നവയാണ് ഇത്. എന്നാൽ പാക്കിസ്ഥാനിൽ ആരംഭിച്ച ഒരു സംരംഭത്തിന് പിന്തുണ പ്രഖ്യാപിച്ച് രംഗത്ത് വന്നിരിക്കുകയാണ് ഇന്ത്യൻ ക്രിക്കറ്റ് ടീം നായകൻ വിരാട് കോഹ്‌ലി.\nപാക്കിസ്ഥാനിലെ ലാഹോറിൽ ആരംഭിച്ച ഹോട്ടലിന് ആശംസകൾ നേർന്ന് കൊണ്ടാണ് വിരാട് കോഹ്‌ലി രംഗത്ത് വന്നിരിക്കുന്നത്. പ്രശസ്ത അമ്പയറായ പാക്ക് സ്വദേശി അലീം ദറാണ് ലാഹോറിൽ പുതിയൊരു ഹോട്ടൽ തുടങ്ങിയിരിക്കുന്നത്. കേൾവി ശക്തി ഇല്ലാത്ത വിദ്യാർഥികൾക്ക് ഒരു സ്പെഷ്യൽ സ്ക്കൂൾ തുടങ്ങുന്നതിന് വേണ്ടിയാണ് അലീം ദർ ഹോട്ടൽ ആരംഭിച്ചത്. ഹോട്ടലിൽ നിന്ന് ലഭിക്കുന്ന വരുമാനം ഇതിനായി ഉപയോഗിക്കുമെന്നാണ് അലീം ദറിന്റെ വാഗ്ദാനം.\n‘ദാറ്സ് ഡിലൈറ്റോ’ എന്നാണ് ഹോട്ടലിന്റെ പേര്. ലാഹോറിലെ ജോഹർ ടൗണിലാണ് ഹോട്ടൽ നിർമ്മിച്ചിരിക്കുന്നത്. അലീം ദറിന്റെ പുതിയ സംരംഭത്തിന് വലിയ ജനപിന്തുണയാണ് പാക്കിസ്ഥാനിൽ ലഭിച്ചത്. പിന്നാലെയാണ് വിരാട് കോ‌ഹ്‌ലി അലീം ദറിന്റെ സംരംഭത്തിന് പിന്തുണയുമായി എത്തിയത്. പ്രത്യേകമായി തയ്യാറാക്കിയ വീഡിയോയിലൂടെയാണ് വിരാട് കോഹ്‌ലി തന്റെ പിന്തുണ അറിയിക്കുന്നത്.\nപരമ്പരാഗത മുഗൾ ശൈലിയിലാണ് ഹോട്ടൽ നിർമ്മിച്ചിരിക്കുന്നത്. വ്യത്യസ്ഥമായ ഭക്ഷണ വിഭവങ്ങളാണ് ഹോട്ടലിന്റെ ആകർഷണം. അലീം ദാറ് മുൻപ് ആരംഭിച്ച ക്രിക്കറ്റ് അക്കാദമിക്ക് പിന്തുണയുമായി വിരാട് കോഹ്‌ലി രംഗത്ത് വന്നിരുന്നു. ഐസിസിയുടെ എലൈറ്റ് അമ്പയറിങ്ങ് പാനലിൽ ഏറെക്കാലമായി സ്ഥാനമുറപ്പിച്ച വ്യക്തിയാണ് അലീം ദർ.\nഇന്ത്യ-ദക്ഷിണാഫ്രിക്ക പരമ്പരയിലെ അമ്പയറിങ് പാനലിൽ അലീം ദറ് ഉണ്ട്. കളത്തിലും പുറത്തും അലീം ദറും വിരാട് കോഹ്‌ലിയും അടുത്ത സുഹൃത്തുക്കളാണ്.\nTags: India v/s Pakistan, Kerala Blasters FC, Virat Kohli\nറിസര്‍വ് ബാങ്കിന്റെ റിപ്പോ, റിവേഴ്സ് റിപ്പോ നിരക്കുകളില് മാറ്റമില്ല


നടികര്‍സംഘത്തില് വിവാദങ്ങള് തുടരുന്നു; അംഗത്വം ഉപേക്ഷിക്കുന്നുവെന്ന് ചിമ്പു | Reporter Live\nBy Web Desk\tApril 20, 2016 8:03 pm A+ A-\nതമിഴ്‌നാട്ടിലെ താരസംഘടനയായ നടികര് സംഘത്തിലെ അംഗത്വം ഉപേക്ഷിക്കുന്നുവെന്ന് നടന് ചിമ്പു. എന്നാല് ഇതിന് പിന്നിലെ കാരണം വെളിപ്പെടുത്താന് താരം തയ്യാറായിട്ടില്ല. അതേസമയം നടികര്‍സംഘം പ്രസിഡന്റും നടനുമായ നാസര്, ചിമ്പുവുമായി ഇത് സംബന്ധിച്ച് ചര്‍ച്ചകള് നടത്തുമെന്ന് റിപ്പോര്‍ട്ടുകളുണ്ട്.\nനടികര്‍സംഘത്തിന്റെ നേതൃത്വത്തില് കഴിഞ്ഞ ദിവസം നടന്ന സെലിബ്രിറ്റി ക്രിക്കറ്റ് ടൂര്‍ണമെന്റിനെ ചിമ്പു പരിഹസിച്ചിരുന്നു. സൂര്യ ഉള്‍പ്പെടെയുള്ള സിനിമാതാരങ്ങള് ജോക്കറുകളെ പോലെ കളിക്കുകയാണെന്നായിരുന്നു ചിമ്പു അഭിപ്രായപ്പെട്ടത്. സെലിബ്രിറ്റി ക്രിക്കറ്റ് ലീഗിന്റെ ഒരു ഘട്ടത്തിലും ചിമ്പു പങ്കെടുത്തിരുന്നില്ല.\nസംഘടനക്ക് പുതിയ കോപ്ലക്‌സ് നിര്‍മ്മിക്കുന്നതിന് ഫണ്ട് സമാഹരിക്കുക എന്ന ലക്ഷ്യത്തോടെയാണ് നടികര്‍സംഘം ക്രിക്കറ്റ് ടൂര്‍ണമെന്റ് സംഘടിപ്പിച്ചത്. എന്നാല് ഈ നീക്കത്തിനെതിരെ അജിത്ത് ഉള്‍പ്പെടെയുള്ള താരങ്ങള് നേരത്തെ തന്നെ വിസമ്മതം അറിയിച്ചിരുന്നു. അജിത്ത് ടൂര്‍ണമെന്റില് പങ്കെടുത്തിരുന്നില്ല.\nകഴിഞ്ഞ വര്‍ഷം നടികര്‍സംഘം തെരഞ്ഞെടുപ്പില് വൈസ് പ്രസിഡന്റ് സ്ഥാനത്തു നിന്നും മത്സരിച്ച് ചിമ്പു പരാജയപ്പെട്ടിരുന്നു. ശരത്കുമാര് വിഭാഗത്തൊപ്പമായിരുന്നു ചിമ്പു മത്സരരംഗത്തേക്ക് ഇറങ്ങിയത്. ഇത് വിശാലും ചിമ്പുവും തമ്മിലുള്ള പോര് മുറുകുന്നതിന് കാരണമായി. വിശാലിനെതിരെ പരസ്യപ്രസ്താവനയുമായി ചിമ്പു രംഗത്ത് വന്നതും ശ്രദ്ധ നേടി. നിയമപരമായും അല്ലാതെയും ചിമ്പുവിന് നേരിടേണ്ടി വന്ന പ്രശ്‌നങ്ങളില് നടികര്‍സംഘം ഇടപെട്ടിരുന്നില്ല. ബീപ് സോംഗ് വിഷയത്തില് താരത്തിന് കോടതി കയറേണ്ടി വന്നപ്പോഴും ചിമ്പു ഒറ്റക്കായിരുന്നു.\nApr 20, 2016 8:03 pm